
ARTUR GOROVEI 


DATINILE NOASTRE 
LA NAȘTERE ȘI LA NUNTĂ 


PAIDEIA 


CUVÂNT ÎNAINTE 


Ideea republicării acestor două studii ale lui Artur Gorovei — Datinile noastre 
la naştere, Datinile noastre la nuntă — a fost mai veche, deoarece am considerat că, 
fie şi în această formă mult simplificată în care sunt descrise două dintre cele trei 
mai importante obiceiuri românești (Gorovei intenționa să consacre un volum 
asemănător și înmormântării, dar studiul nu a mai văzut lumina tiparului), materialul 
reprezintă un fel de compendiu, un rezumat — util uneori — al acestor tradiţii. 

Marcată putemic, așa cum recunoaște, de monumentala trilogie a lui Simion 
Florea Marian (primul dintre studiile lui Gorovei a apărut în 1909, iar aldoilea în 1910), 
întreprinderea autorului nu este lipsită, totuși, de accente de originalitate, așa cum se 
întâmplă adesea în studiile pionierilor etnologiei românești. Cea mai reprezentativă 
trăsătură în acest sens o constituie racordarea la fenomenul contemporan, la care 
autorul face adesea trimiteri, scoțând în evidență bogătia și originalitatea vechilor tradiţii. 

Editarea acestor volume s-a făcut cu ajutorul unor studenți inimoși de la 
Facultatea de Limbi și Literaturi Străine, secţia de etnologie, cu care, la seminarul 
consacrat editării textelor folclorice, am încercat să exemplificăm în ce fel trebuie 
„prelucrate“ materialele propuse spre reeditare și care este contribuția editorului la 
această întreprindere. Dintre numeroșii voluntari s-au conturat patru „editori“ 
consecvenţi: Oana Stanciu, Mirela Vasile, Marilena Ginguety-Andrei și Adrian 
Stoicescu, fiecare ducând la bun sfârșit, cu obstinaţie, partea aleasă spre redactare. 
Nota asupra ediției — varianta finală — îi aparține lui Adrian Stoicescu. 

Astfel putem spune că ediția de față este de două ori deosebită: pentru că, 
deschizând calea studiilor de popularizare, se bucură de o deschidere mai amplă a 
cercului de cititori (încă o dată repetăm, fără însă a pierde din importanta pe care 
studiul o are pentru specialiști) și, în al doilea rând, pentru că promovează contribuția 
unor etnologi în devenire, cu reale aptitudini pentru această profesie frumoasă. 


Antoaneta Olteanu 


NOTĂ ASUPRA EDIŢIEI 


Dat fiind că de la scrierea și editarea lucrării de faţă s-a scurs un 
interval de timp considerabil, a fost necesară operarea unor modificări la 
textul de bază în vederea alinierii acestuia la normele ortografice, ortoepice 
şi de punctuație în vigoare. Modificările făcute asupra textului în prezenta 
ediţie ţin atât de nivelul fonetic, cât şi de cel morfologic şi sintactic, 
îndreptările greşelilor de punctuație derivând din ultimele două. 

Astfel, vom reda în continuare modificările realizate, cu exemplele 
de rigoare, forma preferată fiind cea redată între paranteze rotunde. 

La nivel ortografic: 


vocala finală u dispare: pițigoiu (piţigoi), mălaiu (mălai), 
obiceiu (obicei), mănunchiu (mănunchi), usturoiu (usturoi), 
traiu (trai), ceriu (cer), voiu (voi) etc.; 

consoana s se transformă în z, pe de o parte în cazul prefixului 
des- (dez-), ca în: desnoda (deznoda), deslega (dezlega), 
deslipeşte (dezlipeşte), desbracă (dezbracă), pe de alta, în cazul 
cuvintelor nederivate, ca: sdrențe (zdrenţe), ovăs (ovăz), asvâri 
(azvârl), posnașe (poznaşe), răsboi (război), cismă (cizmă), smeu 
(zmeu), Sburător (Zburător) etc.; 

se adaugă i final în cazul'lui iarăș, devenit iarăși; 

e este înlocuit prin i în dumenică (duminică); 

grupul consonantic pt trece în bt în cazul adverbului de loc 
dedesubt; 

în cazul cuvântului folklorul s-a redat k din grafia etimologică 
prin c, forma preferată de normă fiind folclorul; 

forma învitările a fost înlocuită cu învitările; 

e se diftonghează ie în situaţiile: muerea (muierea), femee (femeie), 
eși (ieşi), aeveu (aievea), eri (ieri), eşit (ieşit), burueni (buruieni), 
epure (iepure), trebue (trebuie), boer (boier), tămâe (tămâie) etc.; 

diftongul ea se reduce la e: şeapte (şapte) etc.; 

diftongul iu se transformă în eu: cumpăniau (cumpăneau), ceia 
(ceea), de aceia (de aceea), dumniata (dumneata), peardă 
(piardă), atuncia (atuncea), dumniavoastră (dumneavoastră), 
femeeu (femeia), ghiață (gheaţă) etc. 

în cazul unor adverbe, prepoziţii, pronume nehotărâte şi 
conjuncții compuse, norma impune grafia contopită. Textul 
conserva aceste forme în grafia vremii; transformările noastre 
sunt după cum urmează: compuse scrise despărțit de vreme 
(devreme), de cât (decât), vre o (vreo), nici odată (niciodată), 
din prejur (dimprejur), în spre (înspre), în deosebi (îndeosebi), 
de asupra (deasupra), bine înțeles (bineînţeles), din potrivă 
(dimpotrivă), ori ce (orice), în cât (incât), de oarece (deoarece), 
numai decât (numaidecât), de sigur (desigur), ori și unde 
(oriunde), compuse scrise ca ortograme de-asupra (deasupra), 
une-ori (uneori), oare-care (oarecare), câte-odată (câteodată), 
ust-fel (astfel) și, nu în ultimul rând, compuse scrise cu apostrof: 
par'că (parcă), vr'un (vreun) etc.; 

se regăsește şi situaţia inversă, cuvinte scrise contopit, pentru 
care norma precizează ortografii necontopite: dela (de la), 
însfârşit (în sfârșit), pentrucă(pentru că), ceeace (ceeace), odată 
cu (0 dată cu), după-ce (după ce) etc.; 

în cazul ortogramelor s-a preferat grafia cu cratimă celei cu apostrof: 
mă'nsor (mă-nsor), c'au (c-au), s'ar cuveni (s-ar cuveni) etc.; 

s-a recurs la ortografierea cu minuscule în interiorul enunţului 
în cazul substantivelor comune care desemnau zilele săptămânii 
şi numele de popoare, precum și a pronumelor de politeţe: 
Duminică (duminică), Romanii (romanii), Vlahii (vlahii), 
Dumneavoastră (dumneavoastră) etc.; 

s-a ortografiat cu majuscule numele Ștefun cel mare şi sfânt 
(Ştefan cel Mare și Sfânt); 

în cazul numeralului ordinal a/ doilea din contextul Bogdan 
s-a ortografiat conform normei, Bogdan al II-lea; 


La nivel morfologic: 


în cazul substantivelor comune s-au transcris formele actuale 
de plural, după cum urmează: vacele (vacile), lature (laturi), 


La 
acordul 

iar, în cazul pluralului substantivului ortodox, forma ortodocşi 
și nu ortodoxi; 

în cazul formelor de genitiv-dativ a substantivelor feminine s-a 
transcris forma cu afix de genitiv-dativ atașat formei de plural 
noptei (nopţii), femeei (femeii) etc.; 

au fost acordate corect formele articolului genitival (posesiv) 
după cum urmează: numele...a tânărului (nume .. .al tânărului); 
în cazul pronumelor și adjectivelor pronominale demonstrative 
de identitate s-atranscris forma care prezintă i final: acelaş (același), 
aceeaş (aceeași), făcându-se totodată, acolo unde era cazul, acordul 
cu substantivul determinat: aceiaşi latură (aceeași latură); 

în cazul verbului s-au corectat formele de prezent ale verbelor 
de conjugarea a III-a (-e): spue (spună), pue (pună), rămâe 
(rămână) etc.; 

s-au transformat de asemenea acele forme de prezent ale verbelor 
de conjugarea 1 care făceau prezentul cu sufixul -ez: însemnează 
(înseamnă) etc. 

nivelul sintaxei, cele mai multe modificări au fost legate de 
subiectului cu predicatul, după cum urmează: 

subiectul la numărul singular era acordat cu un predicat 
exprimat printr-un verb la plural: ceea ce se numesc (ceea ce se 
numește), sau un subiect la plural era acordat printr-un predicat 
cu verbul la singular: voinicii iese din slujbă (voinicii ies din 
slujbă), apoi intră cu toții când iese în curte (apoi intră cu toţii 
când ies în curte), ajunge mirele şi mireasa (ajung mirele şi 
mireasa), i se aduce desagii (i se aduc desagii) etc.; 

s-a eliminat virgula dintre subiect și predicat, precum şi în cazul 
coordonărilor copulative. 


Alte greşeli de punctuație au fost corectate tacit. 


Adrian Stoicescu 

Mulţi spun că neamul nostru românesc este împărțit în două clase, 
dacă nu dușmane, dar măcar cu totul străine una de cealaltă, așa de străine, 
ca şi cum ar fi două popoare deosebite: lumea de la ţară și cea de la orașe. 

Mulţi spun aceste vorbe numai pentru că le-au auzit de la alții; dar 
prea puţini sunt convinși că ceea ce spun este așa. Lumea e făcută mai 
mult din oameni cărora le vine la îndemână să primească de-a gata orice 
opinii, oricât de îndrăznețe, şi să se facă propovăduitorii unor teorii pe 
care le-au bătut ieri, cu toată înverșunarea, și pe care le susţin astăzi, 
pentru că sunt la modă. 

Realitatea este aceasta: între lumea din sate și cea din orașe nu-i 
nimic comun. Aceste două popoare gândesc deosebit, trăiesc fiecare alt 
fel de viaţă și are fiecare alt fel de aspirații. 

Pentru cei cari cunosc viaţa poporului nostru, aceasta este o axiomă, 
iar studiul datinilor noastre este singurul izvor din care se poate căpăta 
această convingere. 

După o zicere banală, trei evenimente mari se întâmplă în viața 
fiecărui om: nașterea, nunta și moartea. 

De nașterea lui, omul nu-i vinovat întru nimic, şi nici nu ştie când 
se naște; despre moarte nu știm dacă ştie, aşa că naşterea şi moartea sunt 
evenimente care privesc, drept vorbind, pe alţii, nu pe acel cu pricina, 
pentru care, într-adevăr, acestea sunt nişte „taine“. Mulţi sunt iarăşi care 
nu cunosc evenimentul mijlociu, adică nunta, încât vorba cu 
„evenimentele mari“ este o „vorbă mare“, pe care oricine o cunoaşte, 
toţi o spunem foarte grav, în ocazii solemne, dar puţini ne dăm seama 
că-i o vorbă de clacă. 

Cu toate acestea, de naștere, de nuntă și de moarte sunt legate 
atâtea obiceiuri în viaţa satelor, obiceiuri necunoscute celor de la târguri, 
încât, cunoscându-le, ne putem da seama cam de unde purcede deosebirea 
de care pomenim cu toții. 

Cunoscând obiceiurile acestea, vom pătrunde taina: vom vedea ce 
gândește, ce crede şi cum trăiește poporul noastru şi atunci, amintindu-ne 
ce legi i-am făurit, ce viaţă artificială și protivnică i-am croit și l-am silit 
s-o ducă, vom rămâne pe gânduri, cuprinși de mirare că în sate și oraşe 
este numai deosebire, iar nu și dușmănie de moarte. 

În trei cărticele deosebite vom descrie datinele noastre la naștere, 
la nuntă şi la înmormântare. 

Materialul acesta este foarte bogat şi cadrul restrâns al volumelor 
din această colecţiune nu ne va îngădui să vorbim pe larg precum, s-ar 
cuveni, despre nişte lucruri așa de însemnate. Cu toate acestea, vom 
căuta să alegem, din mulțimea faptelor, pe acele mai caracteristice, 
rămânând ca acei cari ar prinde dragoste de folclorul nostru să se 
adâncească în studiul lucrărilor speciale, dintre care cele mai de seamă 
sunt acele ale regretatului Sim. FI. Marian, de care ne-am călăuzit în 
această lucrare, reproducând, de multe ori, bucăţi întregi, cari ar fi pierdut 
din valoare dacă le-am fi trunchiat. 

Bineînţeles că nu în toate satele noastre obiceiurile sunt la fel. 
Ba vor fi şi locuri de acele în care, din pricina sărăciei, nu se mai practică 
nici unul [sic !] din datinile de care vom vorbi. Este însă în afară de orice 
îndoială că în vremurile vechi aceste datine, reconstituite din rămășițele 
aflate astăzi în toate părţile locuite de români, erau generale. Şi avem 
dreptul să credem că ele erau urmate cu sfințenie nu numai de țărănime, 
ci și de clasa boierească, pentru că, într-o vreme, nu era mai nici o 
deosebire, în privinţa datinelor, între aceste două clase, între care, cu cât 
se scurge vremea, cu atât se adânceşte și prăpastia care le desparte. 

Prăpastia aceasta ne este dat nouă, celor de astăzi, cari simțim şi 
cugetăm românește, să o facem să dispară. 

Dar, pentru a nu cădea în greşala tuturor reformatorilor noștri, cari 
au lucrat pe nimeritele şi din pricina cărora am ajuns în halul de astăzi, 
se impune să cunoaștem vechile noastre credinţi, pentru a şti ce fel de 
instituţii se cuvin poporului nostru, dacă voim să ajungem, vreodată, 
idealul pe care mulți îl urmăresc: un neam mare şi fericit. 

* * 


În orașul X — și prin X se înţelege oricare oraş din România, fără 
deosebire — la biserica sfântului cutare, se celebrează, cu mult alai, căsătoria 
domnișoarei A. cu domnul B. Tinerii sunt felicitați, cu căldură, de rude și 
de prieteni, care petrec apoi cu lăutari, cu mâncare şi cu băutură. Lumea se 
împrăștie veselă, iar pentru tineri, care au fost şi ei veseli până atuncea, 
începe un trai de griji și de chin: frica de a avea copii. 

Dintr-o mie de fete care se mărită, cu greu s-ar găsi una care să 
dorească a avea un copil. Ivirea fiinţelor acestora pe lume este un prilej 
de supărări, de nopţi nedormite, de blăstămuri şi adeseori de încărcarea 
sufletului cu crime, din care unele rămân pe veci necunoscute. 

Din această pricină s-a născut, în oraşe, o meserie specială, foarte 
rentabilă, adică nimicitorii vieţii pruncilor. Moașe foarte iscusite şi mai 
cu seamă doctori foarte mult căutaţi trimet în fiecare zi în lumea îngerilor 
sumedenie de ființi nevinovate, ale căror ochi nici n-au apucat a vedea 
lumina zilei. 

Altfel se petrec lucrurile în lumea satelor. 

Aici însurăţeilor nu li-i groază de copii, ci, dimpotrivă, este o rușine, 
este o nenorocire pentru casa în care femeia-i stearpă. Bărbatul își mustră 
nevasta care-i stârpitură, pentru că el se ţine de zicătoarea bătrânească: 
„mulțimea copiilor, bucuria românului. “ lar nevasta, care știe să cânte 
„Dorul Româncei“: 


De-ar vrea bunul Dumnezeu 
Să-mi asculte dorul meu ! 
De-aș avea un copilaş, 
Dragul mamei îngeraș ! 


nu ştie ce-ar mai face când simte că dorul nu i se poate îndeplini. 

Şi, ca să aibă un copil, se sfătuiește cu toată lumea şi fiecare o învață 
fel de fel de leacuri. Mă-sa, ori soacră-sa, o îndeamnă să aibă credinţă în 
Dumnezeu, de la care toate purced în lume, şi o învață cum să-l roage. 
Plăteşte sărindare, acatiste și leturghii, ţine posturile, face lumânări lungi 
câtu-i și ea de naltă şi le aprinde la icoana Maicei Domnului, ba colindă 
pân” şi mânăstirile şi bisericele unde sunt icoane făcătoare de minuni. 

Dacă posturile şi rugăciunile nu-i ajută, atunci urmează sfaturile 
femeilor mai în vârstă, care-i spun cum să fiarbă trandafir ori liliac alb în 
vin şi să bea zama amestecată cu miere curată de la albine; ori să fiarbă 
în rachiu nouă fire de usturoi, să le lese nouă zile la căldură și a zecea zi 
să înceapă a bea cu socoteală, ca să-i ajungă băutura nouă zile. Babele 
mai iscusite îi şoptesc în taină cum să beie sămânţa de iepure, ori să se 
scalde în apă fiartă cu feluri de buruieni și flori mirositoare, precum 
crăpusnicul, hemeiul şi romăniţa. 

Dacănici cu acestea nu iese la vreuncapăt, atunci încep vrăjile. Femeia 
începe să devie vicleană. Cumpără pe pălimarul bisericei, care pune sub 
sfânta masă din altar o cordică pe care i-o da ea și o lasă să steie acolo până 
când slujeşte preotul douăsprezece leturghii, în care o pomeneşte și pe 
dânsa, şi apoi se încinge cu acea cordică şi o poartă până ce purcede grea. 

La urmă, când și-a perdut orice nădejde, aleargă la descântătoare, 
ca să-i decânte. 

Şi ce este un descântec ? 

Poporul crede în existenţa unei puteri supranaturale, pricinuitoare 
a tot răul de pe pământ, după cum Dumnezeu este izvorul binelui. Această 
putere îşi închipuieşte el că o posedă Diavolul, care, pentru a neliniști 
pe oameni, pentru a li amări traiul, se amestecă în toate actele vieţii şi-i 
contrazice. 

Din pricina Diavolului cred unele femei că nu pot naște copii, 
pentru ca li-ar fi dând anumite boale. 

Boala cea mai cunoscută, din pricina căreia se crede că unele femei 
sunt sterpe, este mătriciul, cunoscută la românii din Ardeal şi sub numele 
de zgârc sau cârcel. 

Dar dacă Diavolul are atâta putere, Dumnezeu nu l-a lăsat să-şi facă 
de cap, căci a dat oamenilor leacuri, prin care să nimicească puterea 
Diavolului, şi babele descântătoare știu descântece cu care alungă pe 
Necuratul din trupul femeii şi, astfel dispărând originea răului, în curând 
i se împlineşte dorul. 

Din curiozitate vom arăta cum se descântă de mătrice, pentru a se 
vedea cât de primitivă şi de simplă este credinţa în descântece. 

Într-o luni dimineaţa, până a nu răsări soarele, femeia presupusă 
bolnavă de mătrice se duce la babă, care, suflând asupra unui pahar cu 
rachiu sau cu vin, sau chiar cu borș proaspăt, zice următoarele cuvinte: 

Stăi mătriciu ! 

Nu hui, 

Nu pocni, 

Prin oase nu te porni ! 
Mătriciu prin sete, 
Mătriciu prin foame, 
Mătriciu prin deochi, 
Mătriciu prin osteneală, 
Mătriciu prin spaimă, 
Mătriciu prin neodihnă, 
Mătriciu de 99 de feluri, 
Mătriciu de 99 de soiuri, 
leşi de unde eşti: 

Din piept, 

De sub piept, 

Din inimă, 

De sub inimă, 

Din şele, 

De sub şele, 

Din braţe, 

Din toate încheieturile 

Și din toate ciolanele ! 

Că tu de nu-i ieşi, 

Cu 99 de coase te-oi cosi, 
Din trup şi din toate oasele 
Te-oi porni. 

Cu 99 de seceri te-oi secera, 
Din trup şi din toate încheieturile 
Te-oi lua 

Şi-n Marea Neagră te-oi mâna, 
Și acolo te-oi aşeza, 
Acolo-i sta, 

Acolo-i bea, 

Acolo-i mânca 

Și pe X. În pace îi lăsa. 

X. să rămâlie curată 

Și luminată 

Ca Dumnezeu când a făcut-o, 
Ca maică-sa când a născut-o, 
Ca argintul strecurat, 

Cum e Dumnezeu lăsat, 

Ca soarele pe senin, 

În vecii vecilor, amin ! 


Rachiul acesta, astfel descântat, se dă femeii să-l guste, de trei ori, 
pe nemâncate. 

Lucrul e foarte simplu şi poporul e așa de naiv să creadă că puternicul 
Diavol se teme de amenințările unei babe și îşi părăsește victima, care 
numai prin aceasta se însănătoșește. 

Dar, dacă nu ar fi naivitate, nu ar putea fi nici credinţă în descântece ! 


* 
* * 


În sfârşit, a dat Dumnezeu bucurie în casa creștinului, a binecuvântat 
pântecele nevestei, care în curând va naşte un copil. 

Oare ce va fi: băiat ori fată ? 

Cine poate să-i spuie ? Babele, care ştiu şi toaca în cer, asta nu pot 
s-o spuie. Femeia însărcinată ar putea să ghicească. Dacă poartă mai 
greu, va fi băiat, şi va fi fată dacă poartă mai ușor. În Ardeal au un semn: 
când isprăveşte de ţesut pânza, femeia trimete pe un copil cu ochii 
închiși, călare pe fuşteii războiului, să iasă în uliţa satului și acolo să 
deschidă ochii. Dacă va vedea întâi bărbat, femeia va naște băiat, de va 
vedea femeie, va naşte fată. 

Orice ar fi să nască, pe dânsa o îngrijește un singur lucru: să nu 
piardă şi să nască copilul viu. Frica aceasta și necunoştinţa regulelor de 
higienă, preum și neputinţa de a urma aceste regule, când ar putea să le 
cunoască oricât de bine, au îmbogăţit mintea sătencelor noastre cu o 
mulţime de superstiții, de credinţi zădarnice, de care se ţin cu sfinţenie, 
şi astfel fiecare manifestare a vieţii este legată de o regulă, de o lege care 
trebuie urmată fără șovăire. 

Uneledintre aceste superstiții au oarecare legătură cu multe precepte 
de higienă, ceea ce înlesnește explicarea lor firească; altele însă nu au 

nici o explicare logică şi origina lor se pierde în niște timpuri și în nişte 
practice astăzi încă necunoscute. 

Dacă unei femei însărcinate nu-i este îngăduit să desculțe pe cineva, 
căci nu va putea naşte până ce acela pe care l-a desculțat nu-i va da apă 
din opincă sau din cizmă, explicaţia acestei superstiții are un fond de 
higienă: femeia însărcinată nu trebuie să facă sforţări și a trage cizmele 
unui bărbat de multe ori poate fi o cauză de avort. Cum s-ar putea 
explica însă altă superstiție: să nu dea nimănui apă, căci nu va putea 
naşte până ce acela nu-i va da să bea din pumni ! 

Oricum s-ar explica superstiţiile, şi rămâie chiar în veci neexplicate, 
ele fac parte din viața intimă a neamului nostru și este bine să le 
cunoaştem, căci numai prin cunoașterea lor ne putem explica unele acte 
care ar părea că nu au nici o noimă. 

Cum am spus, fiecare clipă din viaţa unei femei însărcinate este în 
legătură cu o superstiție, de care nu trebuie să se îndepărteze, pentru a 
nu i se întâmpla ceva rău copilului care trebuie să se nască. 

Când se găteşte, dimineaţa, femeia însărcinată: să nu-și înnoade 
cozile, că face copilul cu limba împiedicată; să nu-și puie floare la brâu, 
că face copilul cu semn; de va culege surcele-n poală, copilul va avea 
pete pe trup; să nu dea cu piciorul în câne, ca să nu-i fie copilului cânos 
la inimă, ori păros ca dulăii. 

Mâncarea este lucru gingaș, care dă multi de lucru femeilor 
îngreunate. Să nu mănânce poame îngemănate, căci va face copii gemeni. 
Din măr început să nu mănânce, că va face copilul cu semn, ca și când ar 
fi muşcat de câne, iar poame crude dacă ar mânca, poate naște fără timp. 
Să nu mănânce duminica păstăi, că-i va fi copilul tâmp și va face fapte 
rele; va avea copilul limba prinsă, de va mânca femeia grea carne netăiată 
din lrigare; va avea copilul bube numite fucuri şi va zăcea de boala 
numită aripi, de va mânca ea borș umplut în zi de sec, ori aripi de paseri. 

Cu toate acestea, femeia însărcinată trebuie să mănânce orice, când 
i-a veni poftă şi mai cu osebire când ar vede pe alţii mâncând, pentru că 
altlel ar putea să peardă. De aceea nu-i binc să intre în casa unde mănâncă 
cineva, iar de intră, gazdele o îndeamnă să guste din tot ce-i pe masă, 
pentru că-i mare păcat să nu dai de mâncare şi de băutură unei femei care 
pofteşte. Şi românii din Bucovina cred că păcatu-i cu atât mai mare, cu 
cât femeia-i mai pofticioasă. 

Se povestește despre multe nenorociri întâmplate femeilor care au 
poftit ceva şi n-au putut să capete îndată. Pentru a înlătura asemenea 
nenorociri, de multe ori bărbaţii sunt nevoiţi să fure unele lucruri pe 
care nu le-ar putea dobândi altfel. De pildă, o ţărancă zărește în livada 
proprietarului niște fructe frumoase și pofteşte. Bărbatu-său se dă în 
vânt ca să-i poată împlini pofta. Să intre el în curtea boierului și să-i 
ceară un măr pentru nevastă !... Atunci îl fură. Judecătorul sever, care 
ştie pe de rost articolele din lege, dar nu cunoaște viata poporului, îl va 
considera pe acest făptaş ca un pungaș de rând și-l va condamna pentru 
o faptă socotită infamantă în lumea oraşelor, pe când cei din sate îl vor 
aplauda şi-l vor da ca pildă omului brav, iubitor de nevastă și de copii. 

Două popoare deosebite, cu două mentalități deosebite ! 

Viitoarea mamă doreșşt ca [sic !] copilul ei să fie ca Făt-Frumos din 
basme. De aceea de multe trebuie să se ferească. De va vedea un foc, să 
nu se mire și să nu puie mâna pe obraz, căci copilul va avea pe faţă pete 
roșii, la mort să nu se uite, ca să nu-i fie copilul galben ca mortul, şi nici 
să nu priveascăun om șchiop sau orb, sau cu altă meteahnă, ca să nu-i fie 
copilul ca acela. Iar dacă, fără voia ei, ar vedea oameni de aceştia urâcioşi, 
să zică: „nu văd unu, ci văd doi“ şi nu se va întâmpla nimic. 

Dar frica cea mai mare o au femeile însărcinate de duhurile necurate, 
din care cel mai groaznic este Samca, numit în Muntenia Avestița, aripa 
Satanei, iar în Bucovina Spurcata. 

Pe când Fecioara Mariaera însărcinată cu Domnul nostru Iisus Hristos, 
Samca a încercat s-o smintească și pe dânsa, adică s-o înspăimânte și s-o 
chinuiască, precum face și astăzi. Dar Arhanghelul Mihail a întâlnit-o în 
cale și a luat-o la bătaie cu un bici de foc, până ce duhul cel necurat i-a 
făgăduit că nu se va mai apropia niciodată de casa ori de persoana la care 
se vor afla scrise numirile ei. Şi Samca are nouăsprezece şi chiar douăzeci 
și patru de numiri şi se arată femeilor îngreunate şi pruncilor sub forma 
tuturor animalelor, numai sub formă de oaie, vitel şi porumbel nu se arată, 
pentru că acestea închipuiesc nevinovăția şi curăţenia. 

Pentru că Samca nu se apropie de casa și de persoana la care se 
găsesc numirile ei, în multe case sunt scrise pe părete aceste numiri şi 
multe femei însărcinate şi copii poartă asupra lor o cărticică manuscrisă, 
numită Rugăciunea Sf. Arhanghel Mihail, pe care trebuie s-o scrie numai 
un om bătrân, căruia Samca n-are ce-i face. 

Prin unele părţi ale Transilvaniei, românii cred cred că ar fi un duh 
necurat, numit Baba Coaja, care omoară copiii cei nebotezaţi și ascunde 
sufletele lor într-un soc, unde petrec până ce le putrezește trupul, din 
care pricină românii nu prea strică socul. 

În Muntenia, poporul crede în alt duh necurat, Zburătorul, un fel 
de zmeu, care intră noaptea pe coș în casele oamenilor, sub formă de 
şerpe cu pară de foc, și chinuiește pe femei, care din pricina asta zac de 
boala numită lipitură, de care se poate scăpa prin anumiț descântec. 


* 
* * 


Se apropie vremea ca femeia să se uşureze și ea trebuie să fie pregătită 
cu de toate, şi cu cele trupeşti, şi cu cele sufletești. Mai cu samă nu 
trebuie să uite de a merge la biserică să se spovedească şi să se 
împărtășască. 

Când simte ceasul mântuirei şi începe femeia a se văicăra, bărbatul 
dă fuga până la moașă, care se înfăţişează cu toate socotelile ei. 

Prin Transilvania, se pune lângă patul femeii o furcă de tors, un 
topor şi o măciucă, pentru că, dacă va naşte fată, să tragă la furcă, iar de 
va naște băiat, să tragă la topor sau la măciucă. 

Dacă o femeie nu poate naşte cu înlesnire, dacă „se chinuieşte“, se 
întrebuințează fel de fel de mijloace ca să se uşureze. Pe lângă lucruri 
doftoricești, care pot fi de folos, se fac şi practice superstiţioase. Așa, în 
unele părți din Transilvania, moașa dă de trei ori cu piciorul în ușă, iar 
bărbatul sloboade pușca peste casă; alți bărbaţi împlântă două topoare 
cruciș în stâlpul acoperământului de la casă. În Bucovina îi pun sub 
aşternut un topor, ori un cuţit. În Macedonia se crede că dacă o femeie 
știe că alta are să nască, aceasta se trudește până ce vine aceea s-o 
stropească cu apă din gură și s-o afume cu o bucăţică din haina cu care 
e îmbrăcată, iar în Vlaho-Clisura e destul ca acea femeie să-și scoată 
veriga din deget şi s-o puie la bolnavă. În Banat, se afumă în casă cu 
tămâie şi cu smirnă din care a ars la Crăciun ori la Paști. În Moldova şi 
Bucovina, când femeia se trudeşte prea mult, se crede căi-a făcut cineva 
pe ursită și se aduce o vrăjitoare care să-i desfacă. 

În sfârșit, a dat Dumnezeu și femeia s-a ușurat; e hălăduit, cum se 
zice prin Bucovina. Cea întâi grijă a moaşei este să ureze pruncului trai 

bun şi viaţă senină. În alte părţi însă sunt obiceiuri foarte frumoase. Așa, 
în Poiana Stampii, din Bucovina, cum s-a născut copilul, moașa îl rădică 
în sus şi, de-i băiat, zice: 


Acest băiat 

Ce l-am rădicat 
Să fie norocos 
Și mintos, 

Și voios, 

Și drăgostos, 
Și sănătos, 
Și-nvăţat, 

Şi bogat, 

Om de treabă 
Și luat în seamă ! 


ar dacă-i fată, zice: 


Această copilă 

Să fie frumoasă 

Și mintoasă, 

Și voioasă, 
Drăgostoasă, 
Sănătoasă, 
Și-nvăţată, 

Și bogată, 

Și femeie de treabă, 
Și luată-n seamă ! 


In Căndreni, moașa, ridicând copilul, zice: 


— Cine-i acesta ? Ori vomicul ? 

— Vornicul ! (răspunde tot moașa) 

— Cine-i acesta ? Ori dascălul ? 

— Dascălul ! (răspunde iarăși moașa). 
— Ori îi om de omenie, 

Ori nu-i om de omenie ? 

— Ba îi om de omenie ! 

Om cuminte și de treabă 

Şi de toți luat în seamă; 
Om frumos, voinic bogat, 
Cu cei săraci îndurat; 

Nu-i beţiv, dar îndrăzneţ, 
Ca oamenii cei isteţi, 

Ca toţi oamenii cei mari 
Care au fost mai de demult 
Din moși, 

Din strămoși 

Și răstrămoși. 


Atâtea calităţi doreşte țăranul nstru să aibă copiii lui, pentru că atâtea 
calități ştie el că se cuvin unui om şi de atâtea calităţi ar da și el dovezi, dacă 
împrejurările vieţii nu l-ar îndreptăţi să şi le înăduşe, sau — mai drept vorbind 
— dacă nu i le-ar înăduși acei cari tocmai îl învinuiesc că nu le-ar fi având. 

După ce moașa rostește aceste cuvinte, apropie copilul de masă şi 
zice: „— Acesta să fie la cap de masă şi cuvântul lui să fie luat în seamă de 
toţi câţi îl vor auzi.“* După aceea îi face semnul crucii, îl spală cu apă, de 
obicei rece, ca să fie deștept, și apoi îl învăleşte într-o cămașă de-a tată-său. 

Obiceiul de a spăla copilul cu apă rece este la românii de pretutindeni. 

În Moldova și Bucovina mai este obiceiul că după ce copilul a fost 
învălit bine, să-l puie sub masă, ca să steie măcar o clipă, întocmai după 
cum era obiceiul și la vechii romani. 

De acuma trebuie să se îngrijească moaşa şi de nepoată, adică de 
lehuză, și cea dintâi grijă este s-o păzească de deochi. 

Pentru asta o descântă și-i leagă la gât un fir roşu, pe care trebuie 
să-l poarte până ce iese din biserică. 

În Bucovina se bate un canaf de lână roşie deasupra uşii, iar în Istria 
se împlântă un cuţit în pragul ușii, ca să nu se apropie duhurile rele. 

În Macedonia se pune deasupra uşii un fir de aţă albă și altul roșu 
răsucit. În Vlaho-Clisura aceste fire se pun cruciș deasupra patului lehuzei. 


* 
* * 


Precum în toate părţile lumii, aşa și la noi, părinţii se bucură mai 
mult când capătă un băiat, decât o fată. Ba se zice chiar că râd și chetorile 
de la casă când se naşte băiat și plâng când se naște o fată. 

Pentru poporul nostru pricina este numai că băiatul în curând 
devine ajutor la casă şi gospodarul cu dânsul nu are atâtea griji şi supărări 
cum poate să aibă cu o fată. 

Credinţa în destin este înrădăcinată în mintea românilor de 
pretutindeni. Toţi cred că de la naștere încă îi este omului scris tot ce i se 
va întâmpla în viaţă. 

În cer se ține o carte, cartea sorții, în care se scrie soarta fiecăruia. 
Orice ar face omul ca să-și schimbe soarta, ar fi lucru zadarnic. „Așa mi-a 
fost scris “ este cuvântul care încheie totul, este filosofia adâncă prin 
care se explică faptul că poporul a răbdat de veacuri, fără a murmura, 
toate nedreptăţile şi asupririle. 

Tot atuncea când se naște, omului îi răsare o stea pe cer, care-l 
călăuzeşte în cursul vieţii. Când i se întâmplă omului o mare supărare, 
steaua i se întunecă și de aceea, când îl jelește cineva, îi zice: „Vai de 
steaua lui !“. Cât îi luceşte steaua pe cer, atâta vreme trăiește şi omul şi, 
când omul moare, cade și steaua lui. De aici credința că meteorii sunt 
stelele oamenilor morți. 

Soarta omului nu atârnă numai de la voinţa ursitoarelor, despre care 
vom vorbi mai la vale, ci şi de la o mulțime de împrejurări din timpul 
nașterii. Așa, în Bucovina și în Moldova este credința că dacă un copil se 
naște învălit într-un fel de peliţă, în cămașă, va fi foarte norocos. În Muntenia 
se crede că norocul este partea copilului care se naşte cu căiță pe cap. 

În Macedonia, când se naște copilul în cămașă, este un mare 
eveniment. Cămașa aceasta este un talisman care are puterea de a apăra 
viaţa celor primejduiţi şi a împlini orice dorinţă. Pentru aceasta însă 
cămaşa trebuie să stea patruzeci de zile în altarul bisericii, sub sfânta 
masă, şi să fie purtată prin trei orașe mari, din trei țări deosebite, apoi să 
fie pusă sub un pod, ca să treacă peste dânsa un om mare, un împărat, un 
mitropolit, ori măcar un pașă, în trei rânduri deosebite. După acestea 
talismanul capătă puterea straşnică pe care o are. 

Imediat după naştere şi după urarea care i-o face moaşa, copilul 
trebuie scăldat. 

Scăldătoarea aceasta se face cu o adevărată ceremonie și lucrurile 
trebuitoare sunt pregătite de mai înainte. 

Cea mai mare grijă se pune în alegerea apei pentru scăldătoare. 
Nu orișice apă, şi nu orişicum, și nu orișicând adusă trebuie să se 

întrebuinţeze, pentru că de la apa asta atârnă, în mare parte, fericirea şi 
liniştea omului în tot cursul vieţii lui. 

Apa trebuie adusă după răsăritul şi înainte de apusul soarelui și 
toate scăldătorile să fie făcute cu apă din același loc, din fântână, care 
este cea mai prielnică. 

Ferească Dumnezeu să fie cineva scăldat în apă din iaz: 


Decât, maică, mă făceai, 
Mai bine mă prăpădeai, 
Fecioraș nu mai aveai: 
M-ai scăldat cu-apă de iaz 
Să ştiu numaid e necaz. 


Nici în apă de pârău nu-i bine să scalzi copilul: 


Vai rău m-ai scăldat 
Cu-apă din pârău 
Să fiu cu toții rău. 


Chiar apa din râuri mari nu-i bună: 


Taci, că te-am scăldat 
Cu apă din Prut, 

Să fii tot urât, 

Cu apă din luncă, 

Să fii tot de ducă. 


Apa stătătoare, lină, alungă norocul de la copilul care-i scăldat în ea: 


Frunzișoara măr mărunt, 
Mămuţa când m-o făcut 
Tare bine i-a părut; 
Dimineaţa m-a scăldat: 

M-a scăldat cu apă lină 

Ca să fiu, mamă, străină; 
L-amiazi cu-apă din lăptoc, 
Ca să nu mai am noroc; 
Seara cu apă din iaz, 

Ca să fiu tot de necaz. 

Cine-i scăldat cu apă din fântână, acela-i om: 


Spune-mi, maică-adevărat, 
Cu ce apă m-ai scăldat: 
Ori cu apă de fântână 

Să port sabia-ntr-o mână ? 
Ori cu apă de sub punte 
Să fiu vitezul de munte ? 


În sfârșit, apa să nu fie clocotită, ca să nu ajungă copilul un desfrânat. 

Oala în care se fierbe scăldătoarea trebuie să fie nouă, ca să răsune 
glasul copilului precum sună oala cea nouă. 

În scăldătoarea copilului se mai pune busuioc, pentru ca să fie 
iubit ca busuiocul; bujor, ca să fie rumăn şi frumos; miere, pâne, zahar, 
lapte dulce, ca să fie dulce la vorbă ca mierea, sa-i fie viaţa îndestulată 
ca pânea de toate zilele şi dulce ca zaharul și trupul alb ca laptele; se 
mai pune un ou, ca să fie întreg ca oul; bani de argint, ca să fie nepreţuit 
ca argintul, şi aghiazmă, ca să nu se apropie de dânsul duhurile necurate. 

Lucrurile cari se pun în scăldătoarea copilului variază, în diferitele 
locuri unde locuiesc românii. Așa, în judeţul Sucevei, se mai pun în 
scăldătoare și alte buruieni, precum lemnie, ca [sic !] copilul să umble 
curând în picioare; zdreveț, popchişor, cânepă, cătușnică, pentru ca 
fiecare din ele să-i comunice darurile lor speciale. În Muntenia se mai 
pune orz, porumb, pentru ca să aibă parte de cereale — oamenii din 
Muntenia sunt mai practici. În Banat și Ungaria se pune o pietricică, 
pentru ca să fie răbduriu ca piatra — pe acolo românului îi trebuie şi mai 
multă răbdare. În Macedonia scăldătoarea se face într-un lighean mare 
de aramă și cu multă băgare de seamă, ca să nu-l ajungă apa pe cap, 
deoarece pe acolo este datina să nu se spele capul copilului până ce nu 
va împlini un an. În Vlaho-Clisura, moașa presură copilul cu sare peste 
tot trupul şi-l lasă aşa o zi întreagă, după care îl spală peste tot, chiar și 
pe cap, cu apă amestecată cu vin. 

În multe locuri este obiceiul ca [sic !] copilul să se cântărească, ca 
să fie ferit de duhuri necurate și să nu se deoache. 

După scăldătoare, copilul se înfaşă. 

Toate lucrurile trebuitoare la înfășare sunt pregătite de mamă sau 
aduse de naşă și toate trebuiesc făcute cu socoteală. 

Faşa, în unele locuri, are legate într-un colţ trei fire de usturoi, trei 
de piper, trei de grâu de primăvară şi trei de toamnă, trei de tămâie, trei 
de sare, trei sfărămituri de pâne şi trei bucățele din casa copilului, ca să 
nu se deoache. Brânerele, pelincelele, scutecele, tulpănaşul, toate 
trebuiesc lucrate cu drag și cu voie bună. 

Astfel înfășat, copilul este dat în brațele mamei, care arde de dor 
să-şi sărute pruncul. 

Cum îl ia în braţe, îl sărută pe frunte și-i zice: ,„— Dragul mamei, 
cum te iubesc eu, așa să te iubească toată lumea“. Și-l iubește, pentru că 
mult a mai dorit şi mult s-a mai rugat: 


De-ar fi cerul cu priinţă 
Să-mplinească a mea dorinţă: 
De mi-ar da un băieţel, 
Dragul mamei voinicel ! 


Și cum ar vrea să-l culce cu dânsa, să-i simtă balsămul răsuflărei lui 
călduțe, să-și împlinească dorul: 


Și l-aş pune să se culce 
Pe-al meu sân, leagăn dulce, 
Și i-aş zice-ncetişor: 

Nani, nani, puișor ! 


Dar trei zile delaolaltă trebuie să-şi stâmpere dorul, pentru că nu 
e bine să-l culce în pat, alăturea de dânsa, căci altfel ar căpăta rofii; iar 
de s-ar întâmpla să adoarmă cu spatele spre el, ar veni zmeovaicele şi 
l-ar schimba. 

Frica cea mare a mamelor este ca nu cumva copilul lor să se 
deoache; de aceea în unele părţi se pune lângă el o căciulie de usturoi și 
pretutindeni i se face benghi în frunte. Benghiul se face așa, ca să fie de 
folos: se ridică piciorul drept cu călcâiul întors înapoi în sus, se ia tină 
de pe călcâi, se frământă cu scuipat şi cu degetul arătător se face un 
semn în frunte. 

Benghiul este în legătură cu o fiinţă mitologică, cunoscută 
tuturor românilor, și care se cheamă Benga, adică necuratul. Pe mulţi 
îi auzi zicând: Du-te la Benga, lua-te-ar Benga, parcă a intrat 
Benga-n el. 

Apa în care a fost scăldat copilul nu poate fi aruncată în orice loc, 
nu numai pentru că în ea a fost pusă aghiazamă, ci pentru că, dacă s-ar 
arunca în loc necurat, ar fi rău pentru copil. De asemenea, nu se aruncă 
spre sfântul Soare, care ne dă nouă lumină şi ne încălzeşte, ci spre 
miazănoapte. Nici pe foc nu se aruncă, pentru că: 


Măicuţă, al meu noroc 
L-ai ţipat cu ciupa-n foc; 
Măicuţă, a mea ticneală 
O-ai ţipat cu ciupa-n pară, 


cum se zice într-un cântec din Transilvania. 
Pe gard iarăși nu-i bine să arunci apa din scăldătoare: 


Spune-mi, maică-adevărat, 
Scalda unde mi-ai ţipat ? 
Doar în vârful gardului, 
Să fiu sluga satului, 
Catana-mpăratului ? 


In multe părţi din Transilvania, scăldătoarea se aruncă în loc curat, 
la tulpina unui nuc, pentru ca [sic !] copilul să fie frumos şi atrăgător. 
Iată cum se tânguie un flăcău şi ce-i răspunde aceea care-l chinuiește: 


— Eu, lele, de dorul tău, 
Nu pot sluji domnu-meu, 
Nici s-ascult pe tată-tău. 
— Bade, nu te supăra, 

Că, zău, nu e vina mea, 
Ci-i vina măicuţă-mea. 
Ea frumoasă m-a făcut 

Și eu ţie ţi-am plăcut 

Ca piperul grecilor, 

Ca tămâia popilor. 

Când măicuţa m-a scăldat 
Ea ciupa că mi-a ţipat 

Tot în umbra nucilor, 
Spre chinul voinicilor. 

* * 


După ce s-a aruncat scăldătoarea afară, intră în casă și tata, ca să-şi 
vadă odorul. 

Cum intră, se așeză pe un scaun și moașa îl cinsteşte cu rachiu îndulcit 
cu miere, și dacă [sic !] copilul îi băiat, moașa ia căciula din capul bărbatului 
şi-o pune într-un cui, deasupra lehuzei, de unde nu o poate lua, până ce nu şi-o 
răscumpără de la moașă. De nu se face gluma asta, tata înțelege că are o fată. 

După asta, bărbatul se scoală de pe scaun, se duce până la masa pe 
care e așezat copilul, îl sărută şi apoi îl încredințează mâni-sa, datină 
moștenită de la romani. 

La aceştia, în ziua de naștere, pruncul se așeza pe pământ şi numai 
tata avea drept să-l ridice. Dacă-l ridica, recunoștea că-i al lui, că are 
viaţă și trebuie să-l crească. De nu-l recunoștea, tata nu-l ridica, iar dacă 
era un monstru, avea drept să-l omoare. 


* 
* * 


Poporul nostru are credinţa că femeia care a născut un copil și moașa 
care a îngrijit-o sunt spurcate. În Moldova nu-i este îngăduit lehuzei să se 
uite la soare și pe unde ar umbla ea cu piciorul, arde și pământul; iar de-ar 
întâlni o altă femeie care are copil mic, ar muri pruncii amândurora. 

Pentru a înlătura astfel de nenorociri, preotul face anumite rugăciuni. 

În unele părţi, chiar în ziua în care s-a născut pruncul, iar în alte 
părţi mai târziu, se aduce preotul ca să facă slobozirea casei. Citeşte 
anumite rugăciuni și face aghiazmă din care bea lehuza de trei ori şi se 
stropeşte casa în cruciș, iar o parte se păstrează, ca să fie depusă în 
scăldătoarea copilului. 

După aceasta, numai moașa poate să iasă din casa în care a moșit, 
iar lehuza până ce i se va citi molitva de patruzeci de zile, nu trebuie să 
însereze afară de gospodăria ei, căci altfel duhurile rele pot s-o pocească 
ori s-o nebunească. 

În Macedonia femeile sunt şi mai fricoase; până la patruzeci de zile 
nici nu ies din casă după asfinţitul soarelui; iar la valahii din Moravia, 
timp de șase săptămâni lehuza nu trece pragul casei. 

Ori de câte ori, în acest timp, lehuza este nevoită să iasă din casă, 
trebuie să puie peste prunc un lucru de fier: un cuţit, un clește etc., ca 
să-l ferească de duhurile necurate. 

Romanii tot așa făceau ca să-şi apere copiii, ba chiar şi pe cei în 
vârstă, contra vrăjitoriilor. Ei nu numai că descriau cu fierul un cerc în 
jurul pruncilor, dar chiar băteau în pragul ușei cuie cuie scoase de pe 
mausolee. 


%* * 


Îndată după slobozirea casei, rudeniile şi prietenile lehuzei vin s-o 
vadă. Nici una însă și nicăieri pe unde sunt români nu intră cu mâna 
goală în casa lehuzei. Fiecare trebuie să aducă rodine, poclon — precum 
se zice în Transilvania -— cinstă şi crăvai în Banat. Darurile acestea, 
rodinele, constau din diferite lucruri de mâncare, precum şi din lucruri 
trebuitoare copilului, ca pânză, scutice şi altele. Se mai aduce şi rachiu 
îndulcit cu miere, cu care se cinstesc toţi cei din casă, iar vin nu se 
aduce, crezându-se că vinul tulbură liniştea dinlăuntru a omului, ceea 
ce ar putea aduce vătămare lehuzei. În Macedonia însă aduc vin TOŞU, ca 
să aibă mama lapte. 

Rodinele se duc numai până când se botează copilul. 

Când intră în casă, femeia care merge în rodine pune darul lângă 
lehuză și, atingând-o cu mâna, îi zice: „— Dumnezeu să te ridice !... 
Dumnezeu să te-ntoarcă !... Dumnezeu să-ţi deie braţe pline !“* 

Prin unele locuri, femeile, care ştiu mai multe lucruri bătrânești, în 
loc de vorbele acestea de rând, zic aşa, mai subţire: 


Bine v-am găsit ! 

Într-un ceas bun cu noroc ! 
Și tot bine să vă fie 
De-acum și până-n vecie. 
Dar cu ce vă lăudaţi: 

Cu fete ori cu feciori ? 

Să vă trăiască odrasla 

Întru mulţi ani fericiţi. 
S-ajungeţi s-o botezați 

Şi s-o cununaţi. 

Dupăce rostește aceste vorbe, se întoarce cătră copil, scuipă asupra 
lui şi zice: „Să nu-i fie de deochi“. 

Toate femeile câte vin în rodine se cinstesc, se veselesc împreună 
cu nepoata şi într-un târziu se împrăștie pe la casele lor, dar lehuza nu li 
dă mâna și nici nu li-spune vreun cuvânt, ca să nu i se ducălaptele cu cei 
ce au venit s-o vadă. 


* * 


Românii de pretutindeni cred că soarta fiecărui om este în mâna 
ursitoarelor, care urzesc traiul tuturora. Numai într-o privință nu se 
înţeleg toţi românii: când vin ursitoarele ? 

Unii cred că vin în săptămâna în care s-a născut copilul, și anume 
în nopţile fără de soț: a treia, a cincea şi a șaptea; alții cred că vin în cele 
întâi trei nopţi după naştere, iar alţii că vin în a opta noapte. 

Ursitoarele sunt trei zâne care croiesc ursita pruncilor, şi în 
Macedonia se numesc mire, albe, nărăsite şi caşmete. 

Tocmai pentru că nu se ştie anumit ziua când vin ursitoarele, fiecine 
trebuie să fie pregătit să li facă primire bună, ca să nu le supere. 

Ursitoarelor nu li place întunericul; de aceea, în odaia copilului 
trebuie să fie totdeauna lumină. Nu li plac oamenii supăraţi, posomorâţi 
şi gâlcevitori;, de aceea părinţii şi oricine ar fi în casa unui nou născut 
trebuie să fie veseli şi voioși, măcar până ce trece timpul în care vin 
ursitoarele. 

Știind că au toane, oamenii au totdeauna în grijă ca ursitoarele să 
găsească în casă tot ce li-ar face plăcere, tot ce au nevoie. Deşi sunt 
zâne, dar petrec ca şi oamenii. De aceea li se întinde masă mare. 
În Transilvania, moașa așterne pe masă un cot de pânză nouă, pe care 
pune un blid cu făină de grâu, sare, pâne şi le lasă trei zile şi trei nopți. 
După trei zile, se văd pe făină urmele ursitoarelor. În alte părţi, tot din 
Ardeal, se pun pe masă trei talgere cu grâu fiert, trei pahare cu apă, trei 
cu untdelemn și, într-o scăfiță, câţiva bani. În Banat se pune la capul 
copilului o pogace și trei cruceri — câte unu de fiecare zână — o oglindă, 
un pieptene şi o lingură de untură, pentru ca ursitoarele să poată să 
mănânce şi să.se gătească. Tot în Banat, prin alte părţi, înspre sara a 
treia după naştere, moașa pregătește cina sau cinișoara ursitoarelor. 

Aceasta se face așa: când soarele-i la chindic, ia o sânie, adică o masă 
rotundă de lemn, și o acoperă cu o pânză nouă. Împrejurul sâniei pune. 
nişte brăciri noi, iar la mijloc un blidușel curat în care toamă de trei 
ori câte trei pumni de făină de grâu; deasupra pânzei pune o lingură 
nouă de sare şi una de unt şi un pahar nou cu apă neîncepută. Apoi de 
torţile blidușelului prinde trei lumini de ceară şi împrejurul lui pune 
tot felul de cereale, precum grâu, porumb etc. la apoi măsura pruncului, 
cu trei fire de mătase roșie, pe care le înfăşură împrejurul paharului cu 
apă. Masa astfel pregătită o pune la capul nepoatei, aprinde cele trei 
lumini de ceară, face de trei ori cruce și se roagă cătră Dumnezeu ca să 
trimeată ursitoarele, zicând: 


Doamne, Dumnezeule ! 
'Trimete ursitoarele, 

Să vină toate vpioase 
Voioase şi bucuroase, 

La sânie să gustească, 

Lui X bine să-mpărțească, 
X puţine] să muncească 

Și mult bine să trăiască. 


După ce s-a închinat, moașa lasă sânia să steie peste noapte unde a 
pus-o, având grijă fiecare să ţie minte ce vor visa. A doua zi vine moașa 
cu trei fetițe până la şase ani, cărora le împarte lucrurile de pe sânie. 

În Macedonia, se obișnuiește ca a treia zi după naştere să se puie un 
copil, băiat sau fată, ca de doisprezece ani, ai căror părinţi trăiesc, să 
frământe o turtiţă din aluat nedospit, care se coace în cenușa din vatră şi 
care apoi să pune să steie patruzeci de zile sub penapruncului. În noaptea 
următoare se culcă toți mai devreme şi se închid ușile, care nu se deschid 
pentru nimica în acea noapte, când au să vie cele trei mire să scrie 
norocul și soarta pruncului. 

Asfel pregătiţi, părinţii așteaptă ursitoarele. 

Ele vin, intră încet pe fereastră sau pe ușă, se aşează la căpătâiul 
pruncului și încep să-i țeasă viitorul. 

Cea mai bătrână dintre ele, Ursitoarea, ţinând furca în brâu, învârte 
fusul; cea mijlocie, Soarta, toarce firul din caier, iar cea mai mică, 
Moartea, taie firul cu foarfecele. 

După ce i-au tors firul vieţii, dacă [sic !] copilul s-a născut într-un 
ceas bun, prind a cânta un vers foarte frumos şi a-i sorți de bine; iar dacă 
s-a născut într-un ceas rău, încep a cânta un vers duios și trist şi sorțesc 
numai de rău. Apoi încep a-i da pe rând: minte și noroc, frumuseţe sau 
urâciune, bogăţie sau sărăcie, într-un cuvânt, îi hotărăsc viaţa ce are s-o 
ducă zi cu zi. 

Românul are multă credință în ceasul bun şi în ceasul rău: 


Din bătrâni se spune 
Cum că ceasuri bune 
Şi cărele sunt: 

Vai de-acei şi-acele 
Care-n ceasuri rele 
Zic vreun cuvânt ! 


Credinţa aceasta în ursitoare, ca multe alte credinţi ale noastre, o 
am moştenit — după cum am mai văzut — de la romani, unde se numeau 
Parce, şi cari credeau, ca și noi, că ele torc firul vieţii. 


% 
* * 


De acuma vine rândul, în viața pruncului, la un act de cea mai mare 
însemnătate: botezul. 

Nu-i puţin lucru să botezi pe cineva. 

Între fin şi naș se nasc legături puternice, şi mai cu seamă legături 
de înrudire, de care se ţine mai multă socoteală decât de cele fireşti. 
Dacă un frate botează unui alt frate, înrudirea de sânge dintre ei dispare 
Și ei nu-şi mai zic frate, ci cumetre. 

Între fini și nași, înrudirea întru Hristos e așa de strânsă, încât 
poporul crede că mai puţin păcătuieşte acel care ar lua în căsătorie pe 
soră-sa, decât pe cumătra. Şi această străşnicie se explică prin credinţa 
că nașul e mai mult decât părintele, care ţi-a dat numai viaţa, pe când 
celălalt te-a creștinat. 

Şi acest păcat este așa de mare, încât numai atunci ţi s-ar putea ierta 
când, după ce ţi-ai uns trupul cu ceară și i-ai dat foc, ai putea scăpa teafăr. 

Într-o baladă din Ardeal, finul pe care nașă-sa voia s-o ieie de nevastă, 
îi răspunde: 

Să mă ierţi, nașă, pe mine, 
Nu mă potiubi cutine, 
Nici să fiu bărbatul tău, 

- C-asta nu vrea Dumnezeu; 
Un fin şi-o naş-a se iubi 
N-a fost şi nici n-a mai fi. 


Românul botează cu multă plăcere, pentru că Dumnezeu iartă 
păcatele celora care creștinează pe alţii. Până şi vestitul Român Gruie 
Grozavul îşi ispășeşte păcatele botezând: 


Apoi Gruie se pornește 
Şi-n Moldova se ivește 
Ca un soare ce-ncălzeșşte, 
Încălzește 

Şi rodeșşte. 

Că mult bine-n lume face 
Sufletul să şi-l împace: 
Creştinează 

Și botează; 

Dă de fin 

Câte-un tretin, 

Și de fină 

O tretină. 


Cel ce nu primeşte să fie naș face un mare păcat. 

De obicei, acel care a cununat pe tineri trebuie să le şi boteze. Dacă 
vreo împrejurare îl împiedică de la aceasta, atunci părinţii se sfătuiesc 
pe cine să-și ieie cumătru şi, după ce s-au înţeles, se duc să-l invite să li 
facă această cinste. 

Cumătrii se pregătesc de cele trebuitoare pentru botez. 

Lucrul cel mai de căpetenie este lumânarea. 

Mai înainte vreme, pe când gospodăria noastră era în floare, pe când 
la casa fiecărui gospodar se găseau câţiva stupi, lumânările acestea se 
făceau de fiecare om, în casa lui, din ceară curată, scoasă din stupii lui. 

Când gospodăriile noastre au început a se destrăbăla, când nevestele 
au început a purta fuste cumpărate din târg şi a-şi îmbrăca bărbaţii cu 

suman cumpărat de la dugheană, au început să cumpere pânăşilumânarea 
de Paşti de la negustori. 

Lumânarea de botez se împodobeşte cu flori, mai ales cu busuioc, 
cu strămătură, cu bumbăcel și chiar cu cordele de mătasă, când nașul e 
mai cu dare de mână. - 

Pe lângă lumânare, trebuie numaidecât o bucată de pânză, care se 
numeşte crijmă, în care se învăleşte copilul, după ce-l scoate din apa în 
care a fost cufundat. 

În sfârşit, în zestrea aceasta a copilului mai intră şi alte lucruri 
trebuitoare, precum scutece, faşă etc. 

În ziua hotărâtă pentru botez, cumătrii și moașa se adună în casa 
nepoatei și de acolo pleacă spre biserică, unde se face botezul, în 
orice timp, Vara ca şi iarna. În Bucovina, unii preoți îndătinează a 
boteza şi la casa lor, pe când în Macedonia creștinarea se face numai 
la biserică. 

În Banat, prin părţile Oraviţei, când iese din casă, moașa atinge 
copilul cu creștetul de pragul de jos al uşei, ca să nu se prindă deochiul 
de el, şi zice: „— Cum se aşează pragul sub lemn, așa să se aşeze și 
deochiul la cel nou-născut“. La ieșirea din casă, îl dă pe fereastră, zicând: 
„— Cum se ţine fereastra de casă, așa să se ţie şi pruncul de mamă-sa“. 

În Muntenia, naşul trebuie să lese în casă ceva argint, spre norocul 
copilului; darul acesta este partea moașei. 

Românii din Istria au obiceiul să ducă la biserică, o dată cu copilul, 
un paner cu de-ale mâncării, ca viaţa pruncului să fie îmbelșugată. 

Prin Bucovina se duce şi preotului cinste: o găină, un şip de rachiu, 
dacă botezul se face în casa lui; iar dacă se face la biserică, i le duce 
moașa, când îl înștiințează să vie la biserică. Preotul, când primeşte 
darul, însemnează pruncul, adică-i pune numele. 

Când toate sunt puse la cale, preotul săvârșește botezul, după 
regulele bisericeşti. 

Copilul începe să plângă când îl cufundă în apă; acest plânset 
poporul îl explică zicând că diavolul, care acuma este nevoit să iasă din 
copil, îl chinuiește. Dacă nu plânge copilul, pentru românii din Ardeal 
acesta-i semn rău. 

Poporul crede că, după creștinare, copilul capătă un înger păzitor, 
care-l apără în tot cursul vieţii. 

Copiii învaţă mai multe rugăciuni, ca să știe a se ruga îngerului 
păzitor. Unele din aceste rugăciuni sunt foarte frumoase. 
In comuna Mălini, judeţul Suceava, se ştie această rugăciune: 


Înger, îngerașul meu, 
Roagă-te lui Dumnezeu 
Pentru sufleţelul meu, 

Şi din zi şi din noapte, 
Pân-la ceasul cel de moarte. 
Sfântă cruce, apără-mă, 
Înger bun, deșteaptă-mă, 
Doamne miluieşte-ma, 

Cu crucea pazeşte-ma. 


In Bucovina au o rugăciune mai lungă: 


Înger, îngerașul meu, 
Roaga-te lui Dumnezeu 
Pentru sufleţelul meu. 
Roaga-te din zi de noapte 
Pân-la ceasul cel de moarte. 
Iar când moarte nemiloasa 
A veni cu crunta-i coasa 
Sufleţelul să mi-l ieie, 
Atuncea să mi se deie 
Luminiţa mândră-n mână 
Şi pricestanie-n gură, 
Tamâiţă învălită 

Cu ceară acoperită, 

La sfânta biserică dusă 

Şi pe sfânta cruce pusă. 
Mama mea când m-a născut, 
Pe cruce că m-a făcut, 

Pe cruce m-a botezat, 
Sfânta cruce m-a apărat 
De duhul cel necurat. 
Dumnezeu e tot cu mine 
În toate sfintele zile. 

Trei surori a lui Lazăr, 
Una Mălina, 

Alta Mădălina, 

Una dalba Rusalina, 
Dimineţa s-au sculat = 
Şi pe câmp că s-au luat, 
Pe câmpul Salimului 
Şi-a lerusalimului, 

Şi după ce s-au luat, 
Acoloc-au căutat 
Nouă floricele. 

Dară ele 

Floricele 

N-au găsit, 

Ci-au găsit, 

O mică albiniţă, 

Și din albiniţă 

S-a făcut ceruță, 

Şi din ceruță 

S-a făcut o luminiţă, 
Luminiţa s-a aprins, 
Raiul s-a deschis, 
Dumnezeu a-nvins, 
Pe noi ne-a cuprins 

Şi din gură-a zis: 
„Cine-a şti şi-a spune 
Astă rugăciune 

Tot la lună, 

La săptămână, 
Sufleţelul și l-a scoate 
Din câte rele din toate: 
Din negură, 

Din păcură, 

Din broaște cât vacile, 
Pain jeni cât casele, 
Din năpârci cât fagii 
Şi din şerpi cât brazii." 

În alte părţi, rugăciunea e mai scurtă și parcă mai impunătoare: 


Cruce-n casă, 

Cruce-n masă, 

Cruce-n patru cornuri de casă. 
Dumnezeu cu noi la masă, 
Maica sfântă la fereastră. 
Îngerașul mă păzeşte. 

Sfânta cruce mă-ntăreșşte; 
Îngerașul mi-i lumină, 

Sfânta cruce mi-i hodină. 


Prin unele părţi din Ardeal se crede că fiecare capătă, la naștere, pe 
lângă îngerul păzitor, şi un duh necurat, un diavol, care de-a pururea stă 
în luptă cu îngerul şi, după cum biruiește unul sau altul, omul face fapte 
bune sau fapte rele. 

Lumânarea de la botez are o mare putere iodat după credinţa 
poporului. După cum lumânarea de la Paşti are puterea de a alunga 
vântoasele şi grindina, tot așa lumânarea de la botez alungă boala din 
copii. De aceea o bucată din această lumânare se ia şi se păstrează în 
casă, pentru vreme de nevoie, iar restul rămâne la biserică. 

În Bucovina, prin districtul Siretului, este obiceiul ca, după ce se 
întorc de la botez, moaşa se pune pe laiţă, în capul mesei, pe o pernă, iar 
pe copil îl aşează pe o pâne şi o bucată de.sare ce se află pe masă. 
Pe urmă tatăl cinstește pe moașă cu băutură. Atunci moașa zice: 

— Să te văd sănătoasă, nepoată. Dumnezeu să te ridice cu sănătate şi 
cu braţe pline. Cum am ajuns la botez, aşa să ajungem şi la cununie. 

Nepoata mulţămeşte cumătrului şi-l cinstește, apoi moașa 
încredinţează copilul tatălui. 

În judeţul Rădăuţului, tot din Bucovina, este datina ca [sic! 
cumătrul, luând copilul și lumânarea de botez aprinsă, le închin 
nepoatei, zicând aceste cuvinte: 


] 
ă 


Poftim, cumătră, pruncul acesta 
Pe care l-am botezat 

Și creștinat 

Şi-n lege l-am băgat. 

i-l dăruim dumitale 
Cu pâine şi cu sare, 

Cu darul Sfinţiei-Sale; 
Creşte-l uşor 

Și sănătos. = 


În alte părți din Bucovina, intrarea în casă cu noul botezat se face 
mai ceremonios. Moașa închină mamei copilul, zicând aceste cuvinte: 


Să-ţi fie braţele pline, 
Casa cu noroc și bine ! 
Acesta bine să nu crească, 
Dumnezeu altul să vă dăruiască ! 
Precum aţi ajuns pe acesta 
De l-aţi botezat 

Şi încreșştinat, 

Așa să ajungeţi 

Ca să-l şi creșteţi, 

Și să vă învredniciţi 

Ca să-l şi căsătoriţi ! 


Se vede că în Bucovina s-au păstrat mai multe din datinele noastre 
vechi, deoarece mai în fiecare comună sunt obiceiuri uitate în alte părți 
ale românilor. Așa, în comuna Vama, districtul Câmpulung, sosind nașul 
cu pruncul acasă, îl închină mai întâi pe la icoane, cu aceste vorbe: 


Să fii, fiule, cinstit, 

De toți oamenii iubit, 

Ca și sfintele icoane. 

"Toţi să se uite la tine 

Și aşa săţi se-nchine 

Cum se-nchină la icoane. 
După aceea felicitează pe părinţi: 

Să trăiţi, cumetrilor, 

S-a jungeţi 


Să vedeţi 
Pe acest fiu căsătorit 

Şi deplin gospodărit, 
Şi s-a jungeţi să vedeți 
Şi fiii fiilor săi, 
Adică pe nepoţei. 
Apoi nașul dezbracă cojocul, îl pune pe masă cu miţele în sus, 
așează pe fiul său deasupra și zice: 


Fiule, să trăieşti 

Și să crești, 

Și să te-nmulţești, 

Să ai atâtea oi cu miei 
Și vaci cu viței 

Și noroc 

Câţi peri în acest cojoc. 


Mulțimea şi varietateadatinelor de la botez arată cât este de însemnat 
acest eveniment în viaţa poporului nostru. : 


* 
% * 


Însemnătatea pe care o dă românul creștinării copiilor şi 
solemnitatea cu care săvârșește acest act își are originea în Diavol şi în 
frica de acest duh necurat, de la care vin toate nenorocirile. 

EI, Necuratul, omoară copiii cari se nasc morţi. Aceștia, pentru că nu 
au fost botezați — și nu puteau să fie, pentru că un mort nu se botează — nu 
se înmormântează la un loc cu toți morţii, ci într-un ungher al cimitirului, 
pentru că se prefac în spirite necurate, numiţi moroi, pricolici, vârcolaci, 
care ies noaptea din mormânt și pricinuiesc oamenilor multe necazuri. 

În Moldova se crede ca moroii, la șapte ani după ce au fost îngropați, 
ies din mormânt, noaptea, mai cu seamă când îi lună, intră pe ferești în 
casele oamenilor şi sug rărunchii copiilor celor mici. Această supărare o 
fac moroii numai când sunt îngropaţi lângă casă, cum se face uneori cu 
copiii pierduţi înainte de vreme; dacă însă copilul născut mort e îngropat 
în ţinterim, deşi se preface în moroi, nu se arată la nici o casă. 

În Muntenia, prin unele locuri, copiii morţi nebotezaţi se îngroapă 
în grădină, în pătul sau după casă, fără popă, fără dascăl, fără coșciug, 
fără pomeni şi fără rugăciuni. 


Datinile noastre la naştere 37 


Prin Banat cred că [sic !] copiii pierduţi, fiind nebotezaţi, se prefac 
pe ceea lume în tâlhari, cari trăiesc numai din pomana ce se dă pentru 
ceilalţi copii; lucrurile furate le pun într-o traistă pe care o dau mamele 
lor de pomană. Pe lângă traistă, asemenea copiii au câte o oală și câte un 
băț, în oală pun apă, iar cu băţul se apără de ceilalţi tâlhari. 

De la o vreme i se face și lui Dumnezeu milă de chinurile pe care le 
îndură în iad copiii cei nebotezaţi, şi atunci îi scoate din iad, îi preface 
în vârcolaci şi apoi rătăcesc prin văzduh, până ce ajung la lună, pe care 
o mănâncă, și atunci avem întunecimile de lună. 

Au şi părinţii puterea de a împiedica pe aceşti copii să ajungă 
moroi. Prin unele părţi din Bucovina, se spală copiii aceștia cu aghiazmă, 
li se face semnul crucei, iar în mormânt li se pune piper, tămâie și usturoi. 
Apoi mormântul trebuie stropit multă vreme cu aghiazmă. 

În unele locuri, precum în ţinutul Câmpulungului din Bucovina, 
patruzeci de zile se toarnă aghiazmă în mormânt, prin o bortă anume 
lăsată până în fundul mormântului. 

În ţinutul Dornei, această aghiazmă trebuie adusă de la şapte 
biserici, iar în Boian se crede că timp de șapte ani trebuie turnată mereu 
aghiazmă pe mormânt. Moroiul se poate mântui şi mai degrabă, dacă la 
Iordan i se toarnă aghiazmă de la şapte biserici. 

Uneori moroii se arată înaintea oamenilor și strigă întruna: „Botez, 
botez !“. Atunci, dacă ai o băsmăluţă albă, o arunci asupra lui, iar dacă 
n-ai băsmăluţă, rupi o bucată din haină, i-o arunci şi zici: „Botează-se 
robul lui Dumnezeu X, în numele Tatălui, al Fiului și al Sfântului Duh, 
amin“. Prin acesta moroiul s-a botezat și nu mai iese din mormânt. 


* 
* * 


Oare ce nume să punem copilului nostru ? 

Şi această grijă o au tinerii căsătoriţi, şi de cum simte că a devenit 
mamă, tânăra își dezmiardă rodul cu numele pe care îl crede ea mai gingaș. 

Dar nu totdeauna se îndeplinește ceea ce plănuieşte. De multe sau 
de cele mai multe ori, copilul capătă un nume la care părinţii nu s-au 
gândit niciodată. 

Dacă se naşte într-o zi mare sau în ajunul ei, capătă numele sfântului 
care se prăznuiește în acea zi. Unii părinţi ţin să dea copilului lor numele 


38 ARTUR (GOROVEI 


bunicului copilului; alţii, cărora nu le trăiesc copiii, le pun numele pe 
care-l au copiii celor care au parte de dânșii. În sfârşit, şi naşul își are 
rostul lui, ba până și preotul. 

Într-o vreme, mai cu seamă în Bucovina, unde actele stării civile se 
țineau de către preoţi, aceştia dădeau numele copiilor, la botez, numele 
alese de dânşii, şi nimeni nu știa cum îl cheamă pe copil, până în clipa 
când preotul rostea cuvintele: „Botează-se robul lui Dumnezeu...“ 

Unii preoţi de multe ori se răzbunau pe părinţii cu cari aveau ceva 
de împărţit, ori pe fetele care păcătuiau, punându-le copiilor lor nume 
întortocheate, pe care cu greu le puteau rosti cei din sat. 

La poporul nostru chiar numele de botez au variat în cursul 
vremurilor. 

Mai pe la început, numele acestea erau de obârşie romană. Așa, din 
Longinus se trage românescul Login sau Loghin; din Solinus aveam pe 
Sorin; din Sabinus — Saghin, din Casius — Casian. 

Unele din acestea au rămas şi până astăzi, dar ca nume de familie. 

Din Constantinus avem o serie întreagă de nume : Constantin, Dinu, 
cu diminutivele şi prescurtările lor. Din Constans se trage Costan, Stan, 
Stăinilă şi altele. Andreas a dat româneștile Andrea, Andrei, Udrea; Florianus 
pe Florea, Florin, Florica, Georgius pe Giurgea, Giurgiu, George. 

Mai sunt încă şi alte nume de origină romană, pe care nu-i nevoie 
să le înșirăm pe toate; putem pomeni însă pe Zutin din 7utius, Domnița 
din Domitia, ca mai caracteristice. 

Mai târziu, sub influenţa slavonă, au început a fi la modă nume ca 
Gavril, Pavel, Mihail, Neculai, Vasile, Iacob — nume de sfinţi. 

În epoca fanariotă, care a fost o stare pe loc a poporului nostru, din 
toate punctele de vedere, au început a ni se poci şi numele, şi multe din 
ele au rămas pocite și până azi. Din timpul grecilor ne-am împodobit cu 
Mihalache, Dumitrache, Iordache şi altele uricioase ca acestea. Şi tot 
de la fanarioți ne-au rămas numiri ca: Frăsina, Smarunda, Nechita, 
Spiridon, Zamfira, Pintilei ş.a. 

Pe la mijlocul veacului trecut, a început influența franceză. 
De atunci ne-am împodobit în lumea târgurilor cu Alfred, Gaston, Edgar 
şi altele de acestea, din care unele au început a străbate și pe la ţară. 

De câtva timp însă am început a ne dezmetici şi noi și a ne întoarcedin 
rătăcirile acestea, dăunătoare neamului nostru; au început şi ai noştri a-şi 

mai pune copiilor nume românești, iar prin Bucovina și Ardeal parcă se cam 
exagerează, dând copiilor numai nume curat romane: Sabin, Liviu şi altele. 

În România liberă curentul pare a fi mai sănătos; pe lângă numele 
sfinţilor, care trebuie să rămâie, se întrebuinţează multe numiri în contra 
cărora nu este nimic de zis. E foarte frumos și sună curat românește să se 
numească cineva Mircea, Sorin, Vintilă, Serban, Vlud etc. 

În privinţa acesta, ca în multe alte privinţi, am face mai bine să 
imităm şi noi pe unguri, cărora nu li-i rușine, ba încă ţin ca mare mândrie 
să-și păstreze numirile vechi, măcar că toată lumea ridiculizează unele 
dintre ele. 


* * 


De multe ori întâlnim oameni cari au două nume de botez, unul care 
stă scris în actul de naștere făcut la primărie şi pe care mai nimeni nu i-l 
ştie, și alt nume cu care-l strigă toată lumea. Așa ai să vezi că [sic !] cutare 
om, în toate actele lui, în registrele şcoalei, în controalele armatei, e trecut 
cu numele de Dimitrie, pe când neamurile şi prietenii îi zic Mihai. 

Lucrul acesta s-a întâmplat şi în vremurile vechi la noi, și chiar 
între domnii țării. Aşa, bunăoară, Bogdan al II-lea, fiul lu: Ştefan cel 
Mare și Sfânt, Domnul Moldovei, se numea şi Vlad. 

Nu-i de crezut să i se fi pus lui Bogdan al II-lea şi numele de Vlad, 
numai pentru a se deosebi de Bogdan I ; mai degrabă trebuie să credem 
ca adaosul acesta se datorează obiceiului care este şi astăzi în tot poporul 
românesc, de a schimba uneori numele unui copil. 

Când unui părinte nu-i trăiesc copiii, ori îs tot bolnavi, ceea ce 
însemnează că îi chinuiește Necuratul, atunci este datina să i se schimbe 
numele de botez, crezându-se că sub acest nou nume nu-l va mai 
recunoaşte Ducă-se-pe-pustii şi-l va lăsa în pace. 

Schimbarea aceasta se face cu o anumită formă: prin vânzare. 

De pildă, o femeie n-are noroc la băieţi. Ea caută pe o altă femeie, 
ai cărei copii sunt voinici şi sănătoşi, și se înţelege cu dânsa cum să facă. 

Într-o zi anumită, femeia aceasta vine la casa prietenei, se apropie 
de fereastră, o strigă pe gazdă, care nu iese din casă, și amândouă vorbesc 
pe fereastră: 

— N-aveţi cumva vreun băiat ?, întreabă vecina. 

— Ba avem, răspunde cea din casă; dar ce folos dacă n-avem noroc 
să ne trăiască. 

— Vindeţi-mi-l mie, că eu, slavă Domnului, am noroc destul. 

—ŢI-l vând. 

— Da” ce cereţi pe dânsul ? 

— De, ce să spun !... așa bujor de flăcău preţuiește mult. 

— Eu pot să-ţi dau atâta. 

— Adă banii încoace. 

Vecina întinde banii pe fereastră. 

Gospodina ia banii şi tot pe fereastră îi dă copilul, care se cheamă 
că-i vândut. 

Toată scena acesta se petrece cu toată seriozitatea cuvenită unui 
act real, precum şi este în mintea poporului. 

Poporul în orice superstiție nu vede numai o formalitate vagă; tot 
ceea ce face el pomeşte din intima convingere că fiecare gest, fiecare 
cuvânt dintr-un descântec, de pildă, își are un rol, o însemnătate care 
trebuie să producă numaidecât efectul căutat. 

Pontifii romani râdeau de credulitatea celor cari puneau temei pe 
spusele lor; preoţii catolici vor fi râzând și astăzi, în altar, şi vor fi 
zicând, ca şi odinioară, când taie sfânta împărtăşanie: „Pâne eşti, pâne 
vei rămânea“, pentru că la dânșii nu-i decât făţărnicie, pe când poporul 
nostru, când crede în ceva, crede cu toată puterea convingerii, ori nu 
crede deloc, — el nu-i făţamic. 

După ce străina a luat copilul pe fereastră, înconjoară cu dânsul 
casa, apoi intră pe ușă zicând aceste vorbe: 

— Nu mi-ţi primi să mân la dumneavoastră, că-s străină, şi de departe, 
şi nu ştiu încotro să apuc... Şi mai am şi copilul acesta cu mine şi nu 
sunt în stare să merg mai departe cu dânsul. 

Mama copilului răspunde: 

— Ba te-om primi, de ce nu... la poftim, treci mai aproape. 

Femeia pune copilul jos şi se așează şi ea pe laiţă, ca la sfat. 

Mama o întreabă: 

— Da cum îl cheamă pe băieţel ? 

Şi ea îi spune cum îl cheamă, dându-i un alt nume. 

Atâta lucru e destul, pentru a face pe toată lumea să creadă că acest 
copil, astfel vândut, de acum nu mai este în primejdie, şi că va trăi, 
precum trăiesc şi ai cumpărătoarei. 

Seriozitatea cu care s-au petrecut toate acestea lasă în sufletul 
părinţilor o oarecare amărăciune. Ei cred că, în adevăr, copilul aparține 
întrucâtva celei care l-a cumpărat şi că pe Ceea-lume nu vor avea parte 
de dânsul. De aceea, prin unele localităţi, precum în Bucovina, părinții 
își răscumpără copiii mai târziu, tot pe fereastră, când cred ei că Diavolul 
le-a pierdut cu totul urma. 

Cumpărătoarea, când schimbă numele copilului, nu-i mai pune 
unul pe care l-a mai avut vreun alt copil al părinţilor fără noroc. Ba, prin 
multe ținuturi, de pildă, în Bucovina, nici nu se pun nume de sfinţi, ci 
mai cu seamă nume de fiare sălbatice, deoarece este înrădăcinată credința 
că de acestea nu se apropie duhurile necurate. 

Aşa se explică pentru ce pe mulţi români îi cheamă Lupu, Ursu, 
acestea fiind nume de botez, nu de familie. 

Tot de la acestă credință este datina moţilor din Ardeal de a-şi 
boteaza copiii cu numele Lupu, Grozavu, Ursu, ca să fie scutiţi de boli și 
să nu se apropie moartea de dânșii. 


* 
* * 


Orice eveniment întâmplat în viaţa lui românul îl sărbătoreşte cu o 
masă mare. 

Oricât ar fi el de nevoiaş, oricât de multe belele s-ar grămădi pe capul 
lui şi i-ar amări viaţa, el trebuie să petreacă, să se veselească la întâmplări 
ca acestea, când din moși-strămoşi a apucat că trebuie să fie veselie. 

Şi ţăranii noștri știu să cruţe de sfială pe omul sărac, care din pricina 
sărăciei nu ar putea să urmeze datină strămoşească, nu ar putea să dea 
masa obișnuită la botez. 

Omul sărac își va scoate toată cheltuiala făcută din darurile fiecărui 
oaspete, daruri făcute în așa fel, încât cel care le primește să nu fie întru 
nimic jignit. 

Masa care se dă în cinstea cumătrului mare sau a cumătrilor mari, 
dacă sunt doi ori mai mulţi, se numeşte cumătrie. 

Cumătria nu se face pretutindeni în aceeași zi. 

În unele locuri se obișnuiește a se face în seara botezului; pe aiurea 
se face în seara zilei următoare după botez; în alte locuri se face peste 
câteva zile, ba chiar în aceeași localitate se întâmplă să varieze ziua 
aceasta, după împrejurări. 

La cumătrie se poftesc, de obicei, numai gospodarii, adică oamenii 
însuraţi şi nimeni nu vine nepoftit. 

Pofta se face de tatăl copilului sau de altcineva din casă. 

În Moldova, prietenul casei care face invitările intră în casa celui 
care urmează să fie poftit, ţinând în mână o garafă de rachiu și un păhărel. 
După ce zice câteva vorbe de cinste pentru gazdă, umple păhăruţul, îl 
închină fiecăruia dintre gospodari şi-i poftește pe seară la cumătrie. 

Cine-i mai priceput, poftirea aceasta nu o face în mod banal, ca în 
orașe, unde suntem obişnuiţi cu veşnicele cuvinte: „D. şi d-na X au 
onoarea a invita pe d. şi d-na Y...“. Nu; la ţară, hâtrul bun de glume zice 
cam aşa: ă 

„— Jupânul nănaș şi jupâneasa nănașă, împreună cu ai lor cumătri se 
închină la cinstita faţa d-voastră, ca la un mândru codru verde și vă poftește 
să osteniţi deseară, până la casa domniilor sale, că li s-a născut prunc tânăr 
şi frumos şi de mare veselie s-a umplut casa lor. Tare se vor supăra cinstiţii 
nănași şi întreaga cinstită adunare, dacă veţi da greș la aceasta“. 

Laaceastăpoftire, gazda răpunde prin câteva cuvinte și apoi se cinstesc. 

Când tatăl copilului face sigur poftirea, atunci, în Fundul-Moldovei din 
Bucovina, el se duce fără de rachiu în casele vecinilor şi-i pofteşte zicând: 


Pofltiţi să faceţi un bine 
Să veniţi până la mine 
Că fac astăzi botejune. 


Cei poftiţi, în multe locuri, nu se duc cu mâna goală. Femeile, mai 
cu seamă, iau cu ele ouă, câte un blid de brânză sau făină de grâu sau și 
alte lucruri de ale gospodăriei, precum câteva fuioare de cânepă, vreo 
legătură de lână, și când ajung la casa unde-i cumetria, dau darul în 
mâna mamei și zic: 

„„— Poftim, de sănătatea lui X“. 

După ce s-au adunat toţi musafirii şi după ce mai glumesc între 
dânșii, se aşează la masă. 

Bucatele cele mai întrebuiţate la masa de la cumătrie sunt ciorba 
(zeama), sarmalele, friptura, plachia și plăcintele. 

Friptura şi plăcintele sunt însă mâncăruri tradiţionale, care nu pot lipsi 
de la nici o masă mare, de ele fiind legate o mulțime de credinţe şi mai cu 
seamă de obiceiuri care nici nu s-ar putea practica fără aceste mâncăruri. 

Dacă [sic !] cumva cumătria se face în zile de post, atunci se dă de 
mâncare borş de pește, găluşte, peşte prăjit şi vărzare. 

Cei de casă și moașa nu se așează la masă, iar musafirii, în cele mai 
multe locuri, stau de o parte bărbaţii şi de altă parte a mesei, femeile. 
Nănașului i se dă locul de cinste, în capul mesei. 

Când fiecare s-a aşezat la locul lui şi s-a adus pe masă sorbitura, tatăl 
copilului ia un pahar și închină la cumătrul sau la cumătra mare, zicând: 

— Cumetre, bine aţi venit la noi cu sănătate ! 

Cumătrul răspunde: 

— Bine v-am aflat cu sănătate ! Bine și noroc să dea Dumnezeu 
peste tot locul şi mai ales noului nostru finuţ. 

Tatăl iarăși zice: 

— Să trăiţi !... Precum aţi ajuns de l-aţi creștinat, așa să ajungeţi şi 
să-l cununați. 

Cumătrul răspunde : 

— Da Doamne ! 

Cât ţine masa, fiecare închină câte un pahar în cinstea cumătrului 
şi pentru sănătatea finului. 

Unele din aceste felicitări se fac în versuri, precum se obișnuiește 
prin Bucovina, unde cel care închină în cinstea cumătrului zice: 


Cumătre mare ! 

Precum ai ajuns să botezi, 
Aşa să ajungi să și cununi, 
Să ai tot fin de fin, 

Să-ţi fie voia deplin ! 


Şi acum vine rândul glumelor și al vorbelor de spirit, în privința 
cărora poporul nostru este neîntrecut. 
Cumătra mare, când îi vine rândul să cinstească, ridică paharul și zice: 


Dragu-mi-i paharul plin 
Şi badea nu prea bătrân. 
Dragu-mi-i paharul ras 
Şi bădiţa nu prea gras. 


Vreunul din mesenii șagalnici, vrând să facă pe cumătra mare să 
beie tot paharul, răspunde: 

În fundul paharului 
Sănătatea omului, 

Deci cine nu bea de dușcă 
Acela moare de pușcă. 


Pe la Săliște, în Ardeal, se mai rostesc și versurile acestea: 


Ce frumoasă adunare: 

Tot de cei ce scurg pahare; 
Deci, cel ce bea să trăiască, 
Cel ce nu bea, să plesnească. 
Cel ce bea e un om bun; 
Cel ce nu bea, e nebun. 
Cel ce bea e om voinic; 
Cel ce nu bea, ecalic. 

Cel ce bea, e om voios; 
Cel ce nu bea-i ticălos. 
Cel ce vinul nu va bea 
Nici în rai nu va intra, 
Căci și Sfântul Petru zice: 
Beţi vinul să nu se strice. 


Cumătrul şi cumătra sunt însă obiectul atenţiei generale și al tuturor 
glumelor. 
In pilda lor, numai ce auzi pe unul de la un colț de masă: 


Lelea albă ca omătul 

Se iubeşte cu cumătrul; 
Da' cumătra sănu ştie, 
Vorbă-n casă să nu fie. 
Lelea albă cum e cașul 

Se iubește cu nănașul. 

Da' nănașa să nu știe, 
Lungă vorba să nu fie. 
Brădănaș cu vârful verde, 
Cumătra sprâncene negre, 
Cine-o vede mintea-și pierde ! 

Când se întâmplă ca să meargă vorba prin sat despre cumătra, un 
răutăcios adaogă: 


Lelea albă ca vătrarul 
Se iubeşte cu jandarul. 


Prin Bucovina, unde evreii sunt stăpâni pe sate, se mai aude şi aşa: 


Lelea albă ca [sic !] ceaunul 
Se iubeşte cu jupânul. 


Când se pun pe masă sarmalele sau găluştele, dacă cumătria-i în zi 
de post, moașa aprinde lumânarea de botez — sau lumânările, dacă sunt 
două — le pune într-o cofiţă şi cofiţa o aşează pe masă și zice: 


Bună vremea la dumneavoastră, 
Cinstiţi meseni și gosodari, 

Dar mai ales la cumătrii iști mari ! 
lată că v-aduc lumini frumoase, 
Strălucite, luminoase, 

Înaintea dumilorvoastre 

Să şadă, 

Să ardă, 

Să vă vedeţi de voioşi, 

De bucuroși 

Și de frumoși: 

Să le priviţi, 

Să cinstiţi 

Și să vă veseliţi,; 

Laele să cătați, 

Să vă ospătaţi 

Și să vă bucuraţi ! 


Moaşa ia copilul din braţele mamei şi-l închină înaintea cumetrilor aşa: 


Bună vreamea la dumneavoastră 
Cinstiţi meseni şi gospodari, 

Dar mai cu de-ales 

La dumneavoastră, cu metri mari ! 
Bine v-am găsit sănătoşi 

Şi voioși ! 
Iată, v-aduc un fin al dumneavoastră, 
De la nănași pocinoc, 
. De la Dumnezeu noroc ! 
Poftim, cumătră mare, 
Dăruiește finului dumitale 
Ce te trage inima, 
Ce-i vroi,ceţi-aplăcea! 


Cumătra mare răspunde: 


Mulţumim, moşică dragă ! 
Mulţumim că l-ai adus 
Şi-naintea mea l-ai pus; 

Ia să vădcâtu-i de mare, 
De isteţ și de frumos, 

De voinic și sănătos ! 


Cumătra mare ia copilul în brate, îl sărută pe frunte, apoi îl dă altei 
cumetre, și tot aşa se perindează la toţi oaspeţii, până ce ajunge la cumătra 
care l-a luat întâi în brate, şi fiecare dă copilului în dar bani, care cât 
poate: un leu, doi lei, alţii şi mai mult, alții mai puţin, dar oricine se 
ferește a da altfel de bani decât de argint, așa că cincizeci de bani este 
darul cel mai mic. 

Când dă banul, oaspetele zice: 


Poftim, moşică dragă, 
De la noi cam puţintel, 
De la Dumnezeu mai mult. 


“Pe aiurea, precum în satul Bosanci de lângă Suceava, în Bucovina, 
cumătrul mare, când îi dă moaşa copilul în braţe, ia un talger în care 
pune banii ce vrea să îi dăruiască, ceilalți oaspeţi pun şi ei darul lor, 
apoi cumătrul pune talgerul pe pieptul copilului şi astfel îl dă mamei 
sale, zicând: 

— Poftim, cumătră, grijiţi și păstraţi, să aibă finuţa noastră de salbă 
şi cercei. De la noi mai puţin, de la Dumnezeu mai mult, însutit şi înmiit. 

Cei de casă zic așa: 

Mulţămim, cumătre, mulțămim ! 
De unde v-aţi cheltuit 
Dumnezeu să vă-mplinească 
Însutit 
Şi-nmiit ! 
Să trăiţi, 
Să sporiţi, 
Tot din fin 
În fin, 
Cum aţi ajuns să-l botezați, 
S-ajungeţi să-l cununați. 


La care cumetrii răspund: 


— Amin ! Deie Dumnezeu ! 

După ce s-au strâns darurile pentru copil, se dă câte ceva şi pentru 


moașă, într-un talger pe care ea îl pune pe masă. 


In Bosanci, moaşa pune pe masă un colac lungăreţ, numit pupăză, 
făcut anume pentru aceasta și, punându-l înaintea cumetrei mari, zice: 


Poftim, gospodari cinstiţi, 
Cum staţi aici şi cinstiţi 
Tot aşa binevoiţi 

Şi-n pungă mâna băgaţi, 
Parale albe cătați; 

Și de mărunte n-aflaţi, 
Chiar și întregi să luati, 

În pupăză le-mplântaţi 

Și moșicăi i le daţi, 

Să aibă şi ea în ist an 
Măcar de un peștiman 

Și moşoiul de-un caftan, 
Că așteaptă mai de-un an. 
Fiti buni, fiţi buni şi-mplântati, 
Nicidecum să n-așteptaţi 
Ca să fiți prea mult rugați, 
Că şi moaşa, de trăieşte, 

Fiecărui trebuiește, a 
Azi la unul, mâni la altul 
Şi tot aşa la-ntreg satul. 


Mesenii împlântă în pupăza banii pe care vor să-i dăruiască moașei. 

În alte părţi, cumătrul mare ia o plăcintă şi o bucată de friptură, 
înfige în plăcintă o monedă și apoi le dă moașei. Moașa, jucând cu 
plăcinta în mână, se duce pe la fiecare oaspete, care îi dă câte ceva. 

În ținutul Domei din Bucovina, darurile copilului se dau înainte 
de masă. 

Înainte de a începe oaspeţii să mănânce, moașa pune copilul pe 
masă, dinaintea cumătrului, după ce mai întâi l-a supărat pe copil, ca să 
plângă. Dându-i copilul, moașa îi spune cumătrului că ă plânge pentru că 
îi trebuie bani de opinci, de căciulă, de ițari. 

Cei de faţă, începând cu cumătrul mare, pun banii lângă copil, unii 
zicând că-i dau bani pentru pâne, alţii pentru sare, iar alţii zic: 


Eu dau pentru sănătate, 
Că-i mai bună dintre toate. 


Prin judeţul Suceava, moașa, când prezintă nănașului copilul, zice aşa: 


Din găoază din rogoz 

A ieşit ist făt frumos 

Și cere scufă și salbă 

Să se ducă-n lumea albă, 
Cere cal de călărie 

Şi o stea la pălărie 

Ca sătreacă de pustie; 

Și mai cere şi-un cal breaz, 
Că-i fecior de om viteaz. 
Dă-i măicuţă-un oboroc 
Ca să-şi cate noroc, 

Și mai dă-i măicuţă-o sită 
Ca să-şi cate de ursită; 

Și mai fă maică-o plăcintă 
S-o mâncăm până la nuntă. 
Ca grâul X să crească 
Și-ntru mulţi ani să trăiască. 

După ce au ospătat şi s-au veselit, într-un târziu musafirii se împrăștie. 

Despărțirea de gazde nu se face ca în toate zilele. Nu se zice: 
„rămâneţi sănătoși“ sau alte formule de acestea obişnuite. Se observă şi 
cu această ocazie un ceremonialul deosebit. 

Cumătra mare îşi ia rămas bun cu un cântec care sună cam așa: 


Frunză verde lemn de nucă, 
Mi-a venit vremea de ducă; 
Mi-a fostvremea mai demult, 
Dar eu nu m-am priceput. 


Se mai cântă și astfel: 


Sara bună mi-aş lua, 

Nu mă-ndur de dumneata, 
Cumătriţă, draga mea. 
Seara bună, eu mă duc, 
Muţămim, gură de cuc. 
Sara bună nu de tot, 

Că am gând să te mai văd. 


Gazdele vor să mai ţină pe musafiri, să mai petreacă. Mama 
copilului zice: 


Cumătră, cireașă-amară, 

Fă-mi cu ochiul pân' afară; 
Cumătră, cireașă dulce, 

Fă-mi cu ochiul când te-ai duce. 


Cumătra vrea să plece cu tot dinadinsul, dar mama copilului zice: 


Dragu-mi-i, boieri, de voi, 
C-aţi venit până la noi, 

Şi mi-i drag de dumneavoastră, 
C-aţi venit la casa noastră, 

Da' de-acuma mai dragi mi-ţi fi 
Că şi mai des mi-ți veni. 


Dacă vede gazda că [sic !] cumătra nu glumește și se pregătește de 
plecare, o petrece până la poartă, cântându-i: 

Cumătrița mea cea dragă, 
Mi-a trecut acum de șagă. 
Cumătră, cumătră hăi, 

" Când aud de sara bună 
Mi se uscă limba-n gură. 


Când au ajuns la poartă, se face încă o dată cinste cu un păhăruţ de 
băutură și apoi se despart, urându-şi fericire și sănătate. 

Uliţele satului clocotesc de chiuituri și cântece de veselie; în curând 
apoi liniştea se întinde, ca o negură, peste tot şi a doua zi fiecare îşi 
începe traiul obişnuit. 


* * 


Seria datinelor de botez nu s-a isprăvit numai cu acestă cumătrie. 

Naşul trebuie să își scalde nepoata. 

Scăldătoarea aceasta se face şi ea numai cu anumite formalități. 

Afară de naș, nici un alt bărbat nu este îngăduit a lua parte la acestă 
ceremonie. 

Moașa pregătește scăldătoarea sau .scălduşca, precum se zice în 
Bucovina, punând în apa neîncepută busuioc, mărar, mintă, romaniţă şi 
altele, care au darul de a transmite copilului toate calităţile lor. 

Se înţelege că aghiasmă se pune și în acestă scălduşcă, precum se 
obişnuieşte a se pune şi în cea dintâi scăldătoare de după naștere. 

Moașa vâră copilul în apa, iar nașul aprinde lumânarea care a servit 
la botez şi picură cu dânsa cruciş în scăldătoare, în care aruncă şi câţiva 
bani, şi apoi cumătra mare scaldă copilul, îl învelește în crijma în care a 
fost pus după ce s-a scos din botez şi, după ce-l șterge cu crijma în gură, 
subsuori şi-n urechi, îl dă mâni-sa, zicând: 


Poftim, ţine-l ! 

Să fie voios, 
Sănătos și frumos, 
Lucrător, 
Ascultător 
Și-ndurător. 

Să trăiască 

Şi să crească; 

Să fie harnic foc; 

Să aibă mult noroc. 

lar dumneata, cumătră, 
Ca o mamă adevărată“ 
Să trăieşti, 

Să poţi să-l creşti 

Şi să-l povăţuieşti. 


Mama sărută mână cumătrei și-i mulţumeşte, zicând: 


Mulţămim, cumătră, 
Că l-ai botezat 
Și l-ai creștinat. 


O importanţă deosebită se dă locului unde se aruncă apa care a 
servit la scăldătoare şi aruncarea aceasta se face numai cu ceremonial. 

În scăldătoare nu numai că s-a turnat aghiazmă, care a sfinţit-o, dar 
în apa aceasta s-a luat și sfântul mir, cu care a fost uns copilul la botez. 
De aceea nu se poate arunca orişiunde. 

Dacă în apropiere se află vreo apă curgătoare, scăldătoarea se 
aruncă în ea; de nu, se varsă în livadă, la rădăcina unui pom ori în 
grădina cu straturile. 

Moaşa ia covăţica [sic !] cu scăldătoarea; cumătra ia lumânarea de 
botez, aprinsă, o sticlă de rachiu îndulcit cu miere şi, urmate de celelate 
femei care au asistat la scăldătoare, iese din casă, prinzându-se de mână 
și formând un fel de dans, se duc la locul hotărât de mai înainte, tot 
jucând, cântând şi strigând: 


Hopa, hopa, 

C-a zis popa 

Să jucăm 

Și să cântăm, 

Să ne-nvățăm, 

Bine-n lume să făcem, 

De rău să ne apărăm, 

Să nu facem nicicând rău, 
Să fie lui Dumnezeu 

Neplăcut 

Şi urât. 

Să facem numai frumos 
"Să placă și lui Hristos, 
Să facem numai plăcut, 
Să placă Duhului Sfânt, 
Și să facem numai bine, 
Să placă la orişcine. 


Ajungând la locul acela, de pildă, la un pom, răstoamă covăţica, 
apoi O așează cu gură în jos şi se așează moașa pe dânsa, zicând: 


S-a răsturnat covata, 

Să trăiască nepoata; 

Și s-a răsturnat deodată 
Să mai facă înc-o fată, 

S-a răsturnat pe-un picior, 
Să mai facă şi-un fecior. 


Celelalte femei care au stat roată în jurul moaşei încep a cânta: 


Joacă, moașă, pe covată 
Să mai aibă câte-o fată, 
Joacă, moașă, pe ştiubei 
Să mai aibă nepoţei. 

Să trăiască nepotul, 

Să mai facă și un altul, 

Să trăiască şi nepoata 

Să mai facă și alta. 
Nepotul dac-atrăi, 

Noi bine ne-om veseli 

Cu fete și feciori, 

Că de-acestea ne-a fost dor. 
Să jucăm, să ne veselim, 
"Tot de-acestea ne gătim, 

Şi nepotul să trăiască, 
De-acestea să ne gătească. 

Și cum stă moaşa pe covată, femeile joacă în jurul pomului şi a 
moașei, chiuind așa: 


Dragul mamei sugător, 
Să trăieşti, să creşti uşor, 
Să fii tatei de bun spor 
Şi mamei de ajutor 

De pe vatră pe cuptor. 


Dacă e fată, chiuitura e astfel: 


Draga mămucăi păpușă, 

Să trăiești, s-ajungi mătușă, 
Să fii bună jucăuşă 

Cu gunoiul după uşă. 


În timpul cât se învârte a treia oară în jurul pomului, se chiuie astfel 
la adresa naşei: 


U, iu, iu, nănașă mare, 

Ia şi suflă-n lumânare, 
Doar a arde și mai tare. 

Să zvârlim cea scăldătoare 
În grădina cu florile, 

Să strângem nurorile. 


Sfârșindu-se şi învârtitura și chiuitura, cumătra mare stinge 
lumânarea. 

Când se scolă moașa de pe covată, îndeamnă pe femei să sară peste 
covată, ca să aibă noroc şi ele şi să capete un fecior ori o fată: 


Hai, săriţi peste covată, 
S-aveţi şi voi câte o fată; 
Dar săriţi cam năltișor, 
S-aveţi şi câte un fecior. 


După ce au sărit peste covată, unele în serios, altele mai în glumă, 
cumătra mare le cinsteşte pe toate cu rachiul îndulcit cu miere, și ceea ce 
rămâne în sticlă, aruncă la rădăcina copacului, unde s-a turnat și 
scăldătoarea. 

Întoarcerea în acasă se face tot cu un ceremonialul special. 

Femeile împodobesc pe moașă. 

Dacă-i vară, o înfloresc cu diferite flori, dacă-i iamă, îi pun numai 
câteva fire de busuioc şi fiecare dintre ele își pune busuioc la ureche. 
Și tot ţinându-se de mână, cântând și chiuind, intră în casă. 

În unele locuri din Bucovina, precum în Boian şi Mahala, femeile pun 
pe moașă în covăţică şi așa o aduc în casă. Asta se face pentru mai mult haz. 

La toata ceremonia acesta a aruncării scăldătoarei, nașul n-a luat 
nici o parte. EI a stat în casă vorbind cu mama copilului și dându-i 
sfaturi bune cum să-l crească și să-l facă gospodar de soi. Când danţul 
intră în casă, moaşa se desprinde dintre jucăușe, ia copilul cu pernă cu 
tot în brațe, îl dă nașului şi zice: 


Cinstite cumătre mare ! 
Poftim un cioban la oi, 
Că pe dealuri și pe văi 
"Toată vara le-a purta 

Şi le-a paşte şi-nturna. 
Pe dealul cu florile 

El a paşte oile; 

Pe valea cu carpenele 
A înturna caprele. 
Caprele-s iuți de picior, 
Dar şi el e sprintenior. 
Ciobănașu-i mititel, 
Dar fiindcă-i ușurel 
De picior îi bun și el, 
Măcar că e mititel. 


Când îl pune pe mâna cumătrului, moaşa zice: 


Cinstite cumătre mare ! 
Poftim că finul cel mare 
Cere numai o oaie mare, 
Iară cel mai mititel 
Cere-o vacă cu vițel. 


Nănașul, luând copilul în braţe, pune pe crijmă o sumă de bani, cât 
îl ţine punga, ca dar pentru finu-său, zicând: 

Poftim, moaşă, de-un purcel, 
Să aibă parte de el. 


După aceasta moașa încredinţează copilul mamei sale. 
Pe aiurea, cumătra mare dă copilul în mâinile mamei, zicând aceste 
cuvinte: 


Poftim, cumătră, finul 
Cu pâne și cu sare, 
Cu darul sfinţiei sale. 
Eu l-am scăldat, 
L-am spălat, 
L-am îmbrăcat 
Și l-am întrumuseţat. 
Iar dumneata-l ţine 

= Și mi-l creşte bine 
Cu noroc și sănătate, 
Ca să ai de dânsul parte. 


La această urare, mama copilului răspunde: 


Mulţămim, cumătră ! 

Cum ai ajuns de l-ai botezat 
Şi încreștinat, 

Aşa s-ajungi să-l și cununi. 
Iar lumina aceasta 

Cum ai făcut-o 

Şi ai gătit-o 

Şi ai împodobit-o, 

Așa s-o vezi şi-n Ceea lume 
De gătită 

Şi împodobită. 


Lumina de care se pomeneşte este lumânarea de botez, pe care 
moaşa o stinge atunci în grindarul casei. 

Scăldătoarea se sfârşeşte cu o masă care-i cu atât mai îmbelșugată, 
cu cât sunt şi gazdele mai cu dare de mână. 

Creştinul care a primit de la cumătrul său atâtea daruri la botezul 
copilului trebuie să-i mulțumească într-un chip mai deosebit, să-i arate 
recunoştinţa. 

Acesta se face ducând cumătrului colaci. 

Manifestarea de mulțumire pentru că i-a creștinat copilul sau 
răspuns la cinstea făcută, acest obicei, colăcimea, se confundă adesea 
cu superstiţiile. Săvârşeşte un păcat acela care nu duce colaci. 

Dacă pruncul a murit și părinţii lui nu au dus colaci nașului, se 
crede că acest copil se leapădă de părinţii lui și nici nu se mai roagă lui 
Dumnezeu pentru dânșii. 

De aici putem înțelege cu câtă sfinţenie trebuie să urmeze şi acestă 
datină. 

Colacii care se duc cumătrilor sunt mai mari și mai cu îngrijire 
pregătiţi decât cei obișnuiți. De regulă se împletesc în câte patru, şase 
sau câte opt împletituri și se mai înfloresc chiar şi cu flori. 

Când copilul botezat trăiește, colacii trebuie să fie cu soţ şi acoperiţi 
cu o pânzătură, tulpan, testimel, basma, năframă etc. 

Când copilul e mort, colacii sunt fără soţ, iar învelitoarea trebuie să 
fie sub colaci, care stau descoperiţi. j 

Tot pentru copiii morți se duce şi pomişor, împodobit cu lumânărele, 
fructe — mere, perje, nuci — și un şip cu mursă sau o ulcicuţă cu apă. Acestea 
se dau de pomană, pentru ca sufletul celui mort să aibă pe Ceea-lume. 

Când ajunge cu darurile acestea la casă, cumătrului i se închină o 
orație, pe care dacă nu o poate spune tatăl copilului, care nu e bun de 
gură, însărcinează pe altul să o rostească. 

Oraţiile care se spun în asemenea ocazii sunt în felul acesteia: 


Bună ziua, 

Bună ziua 

La dumneata, cumătre mare 

Şi la dumneata, cumătră mare ! 
Ne arătăm cu colăcei; 
Colăceii-s mititei 

Dar mândri şi frumușei, 

Că-s făcuţi din grâu frumos 
Ca și faţa lui Hristos. 
Colacii ni-s mititei, 

Dară voia noastră-i mare 
La faţa dumitale, 

Şi voia noastră-i deplină 
Şi inima încă ni-i bună. 
Poftim de întinde mâna 
Că ţi-e vina. 

Uită-te în sus şi-n jos 

Și la fața lui Hristos. 

Să lași inima păgână, 

Să iai inima română, 

Să prinzi colacii în mână. 
Uită-te în fundul covăţelei 
Găsi-vei funia viţelei... 
Cum ai ajuns a-l boteza, 
Să ajungi a şi-l cununa ! 


In cazul când copilul aceluia care aduce colacii este mort, oraţia 
aceasta este astfel: : 


Ne arătăm cu colăcei, 
Colăcei de grâu frumos 

Ca şi faţa lui Hristos. 
Colăcei-s cum i-a dat 
Dumnezeu cel prea-ndurat; 
Dară voia noastră-i mare 
Cătră fața dumitale; 

Voia noastră îi deplină, 

Că-i dăm din inimă bună, 
Poftim, cumătră, de-i primește 
Pentru numele lui Dumnezeu 
Și de sufletul lui X. 


In unele localităţi, precum în satele Rădășeni şi Mălini, din județul 
Suceava, se obișnuiește a se duce trei soiuri de colaci: colaci de mort, 
colaci de scăldătoare şi colaci coperiți. 

Colacii de mort se duc după înmormântarea pruncului botezat. 
Colacii de scăldătoare se duc de părintele copilului, împreună cu 
moașa, care-i închină cumetrilor, zicând: 


Bună vremea, cumătri mari ! 
Se-nchină finii Dumneavoastră 
Cu colaci de grâu frumos, 

Faţa Domnului Hristos. 

Cum vedeţi, colacii-s mici, 
Pentru că și finii-s mici, 

Dară voia lor li-i mare 

Asupra feţii Dumneavoastră. 
Ei se roagă să-i primiţi 

Dară să nu bănuiţi, 

Ca dacă finii Dumneavoastră 
Or creşte mari și-or trăi, 

Și colacii i-or mai mări, 

Voia Dumneavoastră-or împlini. 
Şi Dumneavoastră-ţi cheltui, 
Poftim, să vă fie de bine ! 
Dar... nu uitaţi nici de mine ! 


Colacii coperiţi se duc mai târziu ca [sic !] ceilalţi și cu mai multă 
ceremonie. 

Într-o zi hotărâtă de mai înainte şi, de obicei, după jumătate de an 
sau chiar după un an de la botez, părinţii, întovărăşiţi și de câţiva prieteni, 
duc într-un paner acoperit cu o pânzătură colaci în greutate de opt ocale, 
orez, săpun, zahăr, două păpuşi de smochine, coame de mare, o garafă de 
vin, pe care moaşa le închină cumetrilor, zicând această oraţie: 


Bună vremea, cumătru mare ! 

Iaca se închină finul dumitale 

Cu colăcei 

Frumușei ! 

Colăceii-s cam mititei, 

De-abia-i țiu în mână de grei. 

De se roagă cumătrii dumneavoastră 
Cătră cinstita faţa dumneavoastră, ” 

Că după cum îs ei de ostenitori 
Să nu fiţi bănuitori, 

Ci să fiţi binevoitori 

Şi de colaci primitori. 

Poftim, să vă fie de bine 

Şi să vă-nduraţi a pune 

În fundul covăţelei 

Funicica viţelei. 

Da de-ar fi și-o cârlănică, 

Că nu-i trebuie funicică. 


Ardelenii au foarte frumoase oraţii de acestea. Pe lângă 
Somcuta-Mare se cunoaşte oraţia următoare: 


Cinstiţi boieri de cinste ! 
Este rând 

Şi cuvânt 

De la Dumnezeu cel sfânt 
Întâia Oară, 

Şi-a doua oară 

Este rândul 

Și cuvântul 

Maicii Precistei 

Şi-a apostolilor 

Şi-a tuturor sfinților; 

Iar al treilea rând 

Este cuvânt 

De la gazdele de loc. 
Da-li-ar Dumnezeu noroc. 
Cinstiţi cumătri mari 

Ai nânaşilor celor mari... 
Știm noi drept și-adevărat 
Cum Dumnezeu a lăsat, 
Că doară noi am avut 

Nu tocmai tare de mult 

O odraslă din trupul nostru, 
Care-n maica mănăstire 

Prin rostul nânașilor 

Şi-a preotului de loc 

A primit sfântul botez, 
Dară una noi nu știm: 
Cucesă le mulțumim; 
Şi-una nu ne pricepem: 

Cu ce o să le-ntorcem ? 
Întoarcă-le Dumnezeu 

Cu mia și cu suta. 

Dar şi noi tot le răspundem 
Doi colaci de grâu frumos 
Ca peliţa lui Hristos 

Şi strigăm toţi la Hristos ! 
Să dea Dumnezeu noroc 

Şi viaţă la poroboc, 

Şi cu doi potilați laţi 
"Tocmai din târg cumpăraţi, 
Din târg de la Țarigrad; 
Nişte zodii de mătasă, 

Să le poarte sănătoasă 
Cinstita gazdă de casă. 
Ştim drept și-adevărat 

Cum Dumnezeu a lăsat, 
C-am avut, din întâmplare, 
Şi-o cinstită moașă mare, * 
Dumnezeu să ne-o trăiască, 
Ca și de-acum să moșească, 
Şi la dânsa nu putem 
Zoală să i-o întorcem, 
Întoarcă-i-o Dumnezeu, 
Dar noi tot îi răspundem 

O pâne de grâu curat, 

Cum Dumnezeu i-a lăsat, 
Şi-o zadie de mătasă, 

Ca s-o poarte sănătoasă. 
Avut-am şi-un ceteraș 

Înăltuţ și drăgălaș, 

Fără de care 

N-am fi în stare 

Treaba acesta s-o făcem. 
Şi lui încă-i răspundem 
Cu colac de grâu frumos 
Ca pelița lui Hristos, 

Să dea Dumnezeu noroc 
Şi creştere la poroboc. 
Iar ştim drept și-adevărat 
Cum Dumnezeu a lăsat, 
C-am avut şi-un chemător, 
Om voinic şi cu bun spor, 
Care pe toți ne-a chemat 
Și aici ne-a adunat 

Şi pân' ne-a adunat 
Sărit-a el multe garduri, 
Trecut-a multe prilazuri; 
Îi răspundem deci și lui 
Un colac de grâu frumos 
Ca peliţa lui Hristos, 

Să strige şi el noroc 

Şi creştere la poroboc ! 
Ştim drept şi-adevărat 
Cum Dumnezeu a lăsat, 
C-am avut şi-un socaci 
Fără pic de gaci, 

Care mults-a mai trudit 
Şi mult pe mânuri s-a fript 
"Tot puind şi luând 
Oalele de la foc... 

Îi răspundem deci şi lui 
Un colac de grâu frumos 
Ca peliţa lui Hristos. 

Să strige și el la Hristos 
Ca să dea mult noroc 

Şi creştere la poroboc. 

Colăcimeua se sfârşeşte iarăși cu o masă gustoasă, precum se încheie 
toate petrecerile românilor. 


* * 


Acestea sunt datinele poporului nostru la naştere. 

Desigur că prin unele localităţi vor fi şi alte obiceiuri, nedescrise în 
aceste pagini și care sunt încă necunoscute, pentru că nu a avut cine să 
le dea la lumină. 

Şi încă un lucru mai este sigur: datinile strămoșești se prăpădesc, şi încă 
în locul lor se introduc, pe la sate, obiceiuri urâte din mahalalele târgurilor. 

Şi e mare păcat ! 

Românul crede că toate câte trebuie să i se întâmple în cursul vieţei 
îi sunt scrise de mai înainte şi, orice ar face, soarta nu i se poate schimba. 
Şi iarăși mai crede că, până ce nu vine vremea să se întâmple un lucru, 
nu se întâmplă. 

Când îi vine vremea românului să se însoare, atunci îi vine şi lui 
rândul de însurătoare. Altfel, stă de vorbă, joacă în horă cu fata care-i 
menită să-i fie nevastă, dar el nu se gândește la asta, cum nu se gândește 
la moarte. Şi într-o bună zi, așa, ca din senin, se vede omul prins în laţ, 
ca un piţigoi. Şi atunci i-a venit vremea. 

Şi vremea asta îi vine românului de timpuriu, pentru că însuratul 
de tânăr și mâncarea de dimineaţă sunt de samă. Şi când e omul nins pe 
musteţi, mai greu își găsește păreche. 


Frunză verde tilipin, 

Am rămas flăcău bătrân 

Și aş vrea ca să mă-nsor, 
Dar fetele nu mă vor 
Pentru că sunt cam cărunt, 
Numai de cincizeci de ai 
Şi nu pot mânca mălai, 
Că-i mălaiul cam uscat, 
Dar eu tot îs de-nsurat. 


„Flăcăii bătrâni“ sunt de râsul satului și rar, foarte rar se găsesc prin 
satele noastre fetelei de aceştia cari să nu fie în rând cu oamenii şi cărora 
să li se stingă sămânţa. 

Unii cred că oamenii aceştia, cărora li-a murit ursita, sunt buni la 
Dumnezeu, pentru că n-au ştiut niciodată ce-i bun şi ce-i rău pe lume. 
Alţii însă zic că aceştia sunt niște păcătoşi, morți cu sufletul și cu trupul. 


64 ARTUR GOROVEI 


Creştinului îi este dat să se însoare: 


Florile de pe izvor 
Toate-mi strigă să mă-nsor, 
C-ar fi prea mare păcat 

Să rămân neînsurat. 


Dar şi însurătoarea are rostul ei, și românul ştie că pâna la 20 de ani se 
însoară cineva singur, de la 20 pâna la 25 îl însoară alţii, de la 25 până la 30 
îl însoară o babă, iar de la 30 de ani înainte, numai dracu-i vine de hac. 

De aceea, mai toţi flăcăii noştri se însoară înainte de 25 de ani, 
după cum au apucat datina din moşi-strămoși. 

Dacă „holteii tomnatici“ sunt obiectul glumelor și satirilor satului, 
apoi vai de capul bietelor fete care împletesc cosiţe albe ! 

Timpul de măritat este între 15 şi 25 de ani; după vârsta asta, fata e 
stătută şi se mărită mai cu greu. Şi pentru ce ? 


Fata care e bătrână 
Șede-n casă, ţese lână, 
Căci eivremeai-a trecut 
De a mai şti de iubit. 


Că doar românul mai caută și dragoste în căsătorie, nu numai ajutor 
în bucătărie, și măcar că unii zic: 


Dragostea de fată mare 
Ca fasolea din căldare: 
Nici un vino-ncoace n-are. 


Flăcăii, bată-i să-i bată, tot după fete tinere se ţin. 
Şi au dreptate. Ce să facă ei cu o fată bătrână, care-i o piatră de 
moară şi pentru cei din casă: 


La răchita rămurată 

Şade o mamă supărată 

Că-i fata nemăritată. 
Mărita-o-ar, nu se-ndură, 
Că mai are-un dinte-n gură, 
Legatîntr-o pânzătură. 


Amândoi să fie tineri; așa-i frumos în căsnicie. 

Românul însă e cam pretenţios. Deşi el ştie că nu se prea poate „și 
lăptoasă, și mănoasă, şi devreme acasă“, el nu se mulțămește să fie fata 
numai tânără, pentru a-şi lega viaţa cu dânsa. Mai caută el şi alte calități. 


Mai întâi trebuie să aibă minte: 


Frunză verde frunzuliță, 

Am avut o mândruliță 

Si-am lăsat-o să mai crească, 
Minte-n cap să dobândească. 


Toate greutăţile pot să le îndure niște însurăţei cu mintea coaptă și, 
mai târziu, când îşi aduc aminte de ele, râd şi nu le pare rău. Dar când n-a 
fost potriveală din pricina că au fost tineri fără de minte, atunci oftează 
amândoi și ispăşesc din greu greşeala ce au făcut: 


Nici eu n-am fost de-nsurat, 
Și nici ea de măritat. 


Mult preţ pune românul pe viţa din care se trage fata. 
Flăcăii caută ca mireasa lor să fie din vița bună, din neam bun, din 
oameni de omenie, cinstiţi şi cu vază în sat, pentru că tot ei ştiu să spuie: 


Viţa de vie 
'Tot învie, 


şi tot al lor este proverbul străvechi: „Nici din talpă cerc de bute, nici 
din mojic om de frunte“. 

În satele noatre există o adevărată aristocrație. Rar de tot se 
întîmplă, şi atunci e un mare scandal, o mare indignare în tot satul, ca 
fata unui gospodar să se mărite cu un argat, ceea ce constituie o rușine. 
Numai în judeţul Bacăului, pe unde sunt mulţi unguri, și probabil sub 
influenţa lor, prin unele locuri este obiceiul de a se face căsătorii între 
stăpâni şi argaţi, dar și acolo în anumite cazuri, adică atunci când moare 
stăpânul și argatul e un om înțelept. În asemenea împrejurări, căsătoriile 
sunt rezultatul unor necesităţi economice, al unei combinaţii de 
gospodari, nu însă al unei porniri sufletești. 

Altfel, pretutindeni la români se consideră ca o mare necinste, în 
tot cazul, este o „„m6saliance“ căsătoria între un gospodar și o slugă: 

Necăjit îi omul, Doamne, 
Când se culcă şi nu doarme; 
Necăjit îi omu-atunci 

Când îşi dă boii pe junci 

Şi vacile pe juninci, 

Şi copila după slugi. 


Tânară și de neam, totnu-i de ajuns: să mai fie și frumoasă. Peste tot 
locul se ştie că: 


"Totdeauna feţișoara 
Mărită pe fetişoara. 


Şi așa de mult tine flăcăul român la feţișoară, încât pentru dânsul 
este o lege: 


Decât voi întinge-n unt 
Și m-oi uita în pământ, 
Mai bine-oi întinge-n sare 
Și mă voi uita la soare. 


Fata frumoasă el o aseamănă cu soarele, și bogaţia nu-i poate da 
nici o strălucire. Țăranul nostru nu se închină bogaţiei, de aceea nici nu 
se întreabă el ce avere are fata care i-a căzut la inima. Ba, când îl cunoști 
mai bine, vezi că el disprețuiește bogăţia: 


De-aș trăi cât frunza-n vie, 
Nu iau fată cu moşie 
Să-mi poruncească ea mie, 
Ci-oi lua una mai săracă, 
Ce i-oi porunci să facă 
Şi să-mi fie mie dragă. 
Asta e: cât de săracă, dar să-i fie lui dragă. 


Şi, ca să-i fie lui dragă, trebuie să fie frumoasă ca soarele. Şi nu 
numai frumoasă ca soarele, dar și drăgăstoasă ca dânsul: 


Ce folos de chip frumos 
Dacă nu e lipicios! 

Şi dacă Dumnezeu n-a făcut pe toate fetele frumoase, asta nu 
însemnează că cele urâte trebuie să rămâie nemăritate. 
Frumuseţea este și ea ceva trecător: 


Frumuseţea veştejește, 
Iar înţelepciunea crește. 


Mulţi flăcăi uită că fata-i nu-i frumoasă, dacă-i înţeleaptă, pentru că 


Nevasta cu minte bună 
E bărbatului cunună. 


Şi apoi: 


De s-ar lua numai dragi, 
N-ar mai fi frunză pe fagi; 
Da se iau şi cei urâţi, 
De-accea-s fagi înfrunziţi. 


Alege flăcăul, alege, dar nici fată vrednică nu prea culege. Caută și 
ea calități. 

Frumuseţea bărbatului nu-i este o podoabă, pentru că „bărbatul să fie 
puţintel mai frumos decât dracul“, și-i destul. Sunt însă şi fete de acele pe 
care ke orbește frumuseţea și, dacă se mărită cu unul urât, îi amar de traiul lor. 


Maică, dă-mă după drag..., 
Şapte sărindare-ţi fac; 

De mă-i da după urât, 

Să n-ai odihnă-n pământ. 


Fie cât de bogaturâtul şi cât de sărac cel frumos și care-i place fetei, 
asta nu-i nimic; în tovărășia celui frumos, toate ies bine: 


Nu mă da după urât, 
De-ar avea casă pe zid; 
Dă-mă după cine-mi place, 
De n-are casă, şi-a face, 
C-om sluji o lună, două 

Și ne-om face casă nouă, 
Şi-om sluji un an și doi 

Și ne-om face car și boi. 

Frumuseţea nu se întâlnește pe toate cărările. Feţii-frumoşi au 
început a se împuţina. Bărbaţii mai au şi alte daruri cu care răpun inimile 
fetelor. Voinicia, de pildă, este foarte preţuită: 


Decât sfântă c-un mișel, 
Mai bine c-un voinicel; 
Voinicul are noroc 

Şi cu dânsul treci prin foc. 


Omul care rupe mâţa în două atrage privirile tuturora. 

Rada !... Legendele noastre povestesc aşa frumos despre Rada cea 
frumoasă, care l-a ars la inimă pe căpitanul Matei. Şi ce nu-i făgăduiește 
căpitanul, numai să-l ia pe dânsul ! 


Ruble chiar o mie, 
Papuci în bodii 
Aduși din Indii, 
Blană lungă moale, 
Cu samur în poale, 
Și un aşternut 

Cu aur ţesut. 


Ce-i trebuie Radei blănuri de samur ! Ea-i răspunde: 


Cât ești de bogat, 
Nu mi-i fii bărbat, 
Că ţi-i barba sură 
Şi n-ai dinţi în gură. 


Şi ce căuta Rada ? 


Bărbat oi lua 

Care s-a afla 
Dunărea s-o-noate 
Ridicând din coate, 
În picioare stând, 
Buzdugan purtând. 


Căpitanul Matei, cât era el de bogat, dar aşa lucruri nu putea să facă. 

S-a găsit cineva să împlinească pofta Radei; s-a găsit „un argăţel 
tânăr, voinicel““, care a trecut Dunărea în picioare, înotând din coate și 
purtând buzduganul și atunci i-a crescut inima Radei ca o pâne, și i-a zis: 


Vin” voinicule, - 
Argăţelule ! 

Pe tine te vreu 

Bărbat să te ieu, 

Că-i ozicătoare 

De însurătoare: 

Cine bate Dunărea 
Nu mi-l bate muierea. 


Aşa-i firea femeii: dacă n-o avea ea respect de bărbatul ei, nu-i 
mulțumită. Și când se întâmplă ca femeia să-și bată bărbatul — şi se întâmplă 
şi asta, câteodată — tot femeia-i mai supărată, pentru că ea ştie vorba veche: 
„Mă bate bărbatul, semn că mă iubește". Și chiar de mănâncă ea câte o 
bătaie, așa trebuie să fie, de vreme ce „Femeia nebătută-i ca moara neferecată“. 

Şi la urmă fata mai trece multe cu vederea și se deprinde cu toate, 
chiar cu un bărbat mai slutişor, numai un lucru să nu i se întâmple: să nu 
iasă din satul ei. Între străini cu greu se deprinde românul: și străin 
pentru dânsul este oricine nu-i din satul lui. Satul are un farmec deosebit, 
poate necunoscut în sufletele târgoveţilor, și cine-și lasă satul, dacă-i 
țăran cu sufletul curat, nu-l mai lasă niciodată: 


Care fată-și lasă satul, 
Mânce-o jalea şi bănatul, 
Că şi eu mi l-am lăsat, 
Multă jale m-a mâncat. 
Și când îl auzi doinind: 
Decât în ţară străină 
Cu pită şi cu slănină, 
Mai bine în satul tău 
Cu mălaiul cât de rău, 
să nu gândiţi că prin ţară străină înţelege ţăranul ceea ce a înțeles 
Depărăţeanu, când a cântat: 

Fie pânea cât de rea, 
'Tot mai bine-n țara mea. 


Țară străină este şi satul de peste deal şi satul de la zece poşte, în 
care fata urmează pe flăcăul de care şi-a legat zilele. 

De obicei, căsătoriile se fac între fetele și flăcăii din același sat. 
Prin unele locuri se obişnuiște a se căsătorii tinerii din anumite sate 
deosebite. Totuşi, dacă au preferință pentru flăcăii din satele lor, ţăranii 
îşi dau bucuroși fetele și după flăcăi din alte sate, mai cu seamă dacă-s 
mai de viţă, ori mai cuprinși. 

Se mai întâmplă și altfel: uneori flăcăul se mărită,.nu se însoară, 
adică se duce el la casa fetei, chiar în sat străin. Decât acesta este un 
venetic şi până se împământeneşte bine, are ce răbda din partea 
autohtonilor. 

Se mărită de dragul ei, și nu prea, cu un străin din satul ei, fata 
românului, dar cu un străin de lege nu se mărită niciodată. 

Dar nu numai fata nu-și schimbă legea, ci și flăcăul se fereşte de un 
așa mare păcat: 


De-ai fi, badeo, vreun român, 
Ți-aş purta dragostea în sân, 
Dar nu ești de legea mea, 
Ne-am iubi și n-om putea. 


Flăcăul e și mai energic, el nici n-o poate iubi: 


Mândrulică, draga mea, 
Te-aş iubi, de te-aş putea, 
Dar maica mea nu te vrea, 
Că nu ești de legea mea. 


Dacă ar fi de legea lui, împotrivirea mâni-sa nu ar fi de nici un folos: 


Dac-ai o româncuţă, 
"Te-a lua eu de mânuţă 
Şi de-ar vrea maica, sau ba, 
Noi, dragă, ne-am cununa. 
Legea care-l face pe român să-și calce dragostea estereligia, pe care o 


xee 


confundă cu naționalitatea. Omul „de lege străină“ nu este numai turcul, ori 

evreul, nici neamţul catolic, ci chiar şirusul pravoslavnic şi grecul caţaonul, 

măcar că-s ortodocși. Pentru românul nostru, străin de naţionalitate înseamnă 

străin de lege, şi poate numai asta ne-a scăpat de multe primejdii. 
Românca din Basarabia nu poate suferi pe cel ce s-a muscălit: 


Când erai român curat, 
Sufletul meu ţi l-am dat, 
Dar de când te-ai căzăcit 
Eşti ca dracul de urât. 


Ba chiar îl şi dușmănește: 


Puiculiţa ce-am iubit 

Zice că m-am moscălit 
Şi-mi vorbeşte dușmăneşte 
De pe mal când mă privește. 


Câte pricini pentru ca tinerii îndrăgostiţi să-şi puie stavilă pornirilor 
inimii lor ! 

Altă stavilă mai pune și înrudirea. Poporul ştie că amestecătura de 
sînge distruge familia, că [sic !] copiii născuţi din părinţi care sunt într-un 
grad de înrudire prea apropiat devin neputincioşi, infirmi. De aceea, este 
datina, în unele părți, de a se ţine după pravilele vechi, care opresc căsătoria 
între rude până la a șaptea spiță, iar în unele locuri, pe unde a pătruns mai 
mult civilizaţia, păcatul acesta se socotește numai până la a patra spiţă. 

Rudenia sufletească e mare lucru. Cumătrii nu se căsătoresc 
niciodată; ar fi un păcat care nu se poate răscumpăra cu nimic în lume. 
Dacă un naș botează unuia un băiat și altuia o fată, acești copii sunt 
socotiți ca fraţi sufleteşti și nu se pot însoți. Ba, mai mult, fraţi sufletești 
sunt şi aceeia care au fost botezați în aceeași apă. Nici copilul luat de 
suflet nu se poate căsători cu copilul adevărat al tatălui său de suflet, 
Nici cu vreo rudenie de ale acestuia. 


* 
* * 


Fata care nu se mărită când i-a venit vremea crede că nu-i destul de 
frumoasă, ori nu-i plăcută. Pentru asta sunt leacuri: se face un descântec 
foarte nevinovat. 

Când răsare soarele, fata stă în faţa lui și zice: 


Răsai soare, 

frăţioare, 

razele tale 

în braţele mele ! 

Tu ai douăzeci și patru de raze: 
Douăzeci și le ţine ţie 

și patru să mi le dăruieşti mie. 
Cu una să mă îmbraci, 

cu una să mă încalți, 

cu una să mă încingi 

și una să mi-o pui în cap; 
cunună în cap, 

laudă în sat; 

laudă la cei bătrâni 

și dragoste la cei tineri. 

Cum strălucește sfântul soare 
peste toată lumea, 

așa să strălucesc eu 

și vorba mea la toţi oamenii: 
și cei bătrâni'cu lauda, 

și cei tineri cu dragostea. 


Dacă descântecul nu a folosit, altă pricină nu-i decât că este ursit să 
nu poată să fie dragă nimănui. Atunci se face alt descântec, mai complicat. 

Descântecul se face în apă neîncepută și tăcută şi cu mănunchi de 
busuioc. Din apă se bea de trei ori și cu restul se spală pe trup, iar 
cuvintele descântecului sunt acestea: 


Am purces pe cale, 
pe cărare, 

gras, frumos, 
sănătos 

și VOios. 

Când am fost la miez de cale, 
mă-ntâlnii cu vrăjmașii mei, 
cu pizmașii mei, 

Dar pe loc cum m-au văzut, 
în dos m-au întinat, 

în faţă m-au băligat, 

în mare urât m-au băgat. 

lar eu m-am luat 

cu glas mare până-n cer 

şi cu lacrimi până-n pământ. 
Nimeni în lume nu m-a văzut, 
nimeni în lume nu m-a auzit, 
numai sfânta Marie 

Maica Domnului 

auzitu-m-a 

și de întrebat întrebatu-m-a: 
— Ce te căinezi ? 

ce te văicărești ? 

— Cum nu m-oi văicăra, 

cum nu m-oi căina, 

că purcesei la casa mea 
sănătos, 

VOios, 

cinstit 

și iubit; 

când am fost la miez de cale, 
mă-ntâlnii cu vrăjmașii mei, 
cu pizmașii mei. 

De pe loc cum m-au văzut, 
în dos m-au întinat, 

în faţă m-au băligat, 

în mare urât m-au băgat. 

— X (numele fetei) taci, nu te căina, 
nu te văiera, 

că sunt harnică de ate curăţi 
și ate apăra, 

că eu oi striga 

nouă zori, 

nouă surori 

a sfântului soare; 

te voi lua de mâna cea dreaptă, 
te voi duce pe cărarea lui Avram, 
la fântâna lui lordan 

și în undă te voi arunca, 

de urât te voi spăla, 

de toatăura, 

de toatăpâra. 

Bine spăla-te-voi, 

bine limpezi-te-voi 

și în gură îţi voi sufla, 

glas de rândunică îţi voi da 
și-ți voi însemna 

în amândouă umerile obrazului 
doi luceferi ai sfântului soare 
și în spate luna, 

și împrejur pe la poale 

stele 

mărunțele; 

și îţi voi da glasul cucului 

și auzul şoimului, 

genele, 

sprâncenele 

pana corbului, 

și te voi lua peulița satului 

cu cal galben tropotind, 

cu frâu verde zornăind, 

cu telincatelincind, 

cu stebla de busuioc amenințând 
și cu glas de cuc cântând 

și cu auzul şoimului auzind. 
"Toţi sătenii, u 

toți poporenii, 

toți preoții, 

toți dascălii, 

toți cântăreții 

pe garduri se vor surpa 


e 

și la mine se vor uita, 

la vorba mea, 

la cinstea mea, 

și se vor uita la mine 

ca la cuc cândcântă, 

ca la câmp când înverzeşte, | 

ca la măr dulce când înfloreşte, 

ca la codru când înfrunzeşte, 

ca la grâul de vară când se coace. 

Se întrebau: — Ce crai ? 

ce împărat ? 

Că nu-i nici un crai, 

nici un împărat, 

ci-i Ileana cea cinstită, 

cea iubită. 

Eu să rămân curată, 

luminată 

ca un struţ de busuioc, 

ca un vișin înflorit, 

ca un pom mândru rodit 

cu mere meruit 

și cu agheazmă aghezmuit. 

leşii afară: căutai în sus, 

căutai în jos, 

văzui vișin înflorit 

mărgărit; 

sunt trei surori a sfântului soare: 

cinstea, 

dragostea 

și frumuseţea. 

Cu cinstea mă cinstesc, 

cu dragostea mă drăgostesc, 

și cu frumuseţea mă înfrumuseţesc ! 
Dacă nu se mărită nici acuma, cînd în obraji are luceferi, în spate 


luna și pe la poale stele mărunțele; când are glasul cucului, auzul 
şoimului, genele şi sprâncenile ca pana corbului, când trece pe uliţa 

Satului cu cal galben tropotind, cu frâu verde zornăind, cu telinca 
telincind, cu busuioc amenințând, cu glas de cuc cântând şi cu auzul 
șoimului auzind, încât toţi sătenii, toți poporenii, toţi preoţii, dascălii şi 
cântăreții surpă gardurile ca s-o vadă trecând... dacă nici acuma nu se 
mărită, apoi se vede că i-a murit ursita. 

Dacă-i trăieşte ursita, fata poate să afle cine este şi dincotro are să 
vie. Sunt atâtea vrăji pentru asta ! 

În ajunul Sfântului Vasile, în puterea nopței, se duce la coteţul 
porcilor și începe a striga: „Ho, anul ista; ho ! la anu; ho! la celalt an“. 
Dacă porcii grohăiesc la întâiul ho fata se va mărita în cursul anului; 
dacă grohăiesc la al doilea ho, se va mărita la anul viitor. 

Intră fata în ocolul oilor și, repezindu-se pe necăutatele în mijlocul 
turmei, prinde una. De va fi berbece, se va mărita numaidecât. 

Ia doi peri de porc, totuna de lungi, și-i pune pe vatră, după ce s-a 
stins focul. Dacă perii se înlăturează unul de altul, fata nu se va mărita; 
iar dacă se apropie şi se împleticesc, numaidecât va face nuntă. 

Dacă vrea să știe încotro-i este partea, fata încalecă pe melesteu 
(făcăleţ) şi, mergând așa, se suie pe poartă și zice: „U ! partea mea, unde 
eşti 7* Încotro vor lătra câinii, de acolo să aştepte. 

Poate să afle cum îi va fi soţul. Pentru asta se dezbracă fata numai în 
cămaşă, se despletește, îşi leagă ochii, iese în curte şi, pe dibuite, începe 
să numere parii de la gard. La al zecelea par se opreşte şi, după ce-l 
înseamnă, legându-l cu o şuviță de păr din capu-i, se întoarce în casă. 
A doua zi caută parul însemnat și, de va fi drept şi sănătos, va avea parte 
de un bărbat tânăr, voinic și frumos; iar de va fi parul strâmb și noduros, 
nici bărbatul nu-i va fi mai de seamă. 

În sfârşit, poate chiar să vadă aievea pe acel car-i va fi partea. 

Asta se face așa: fata ia făină cât încape în trei degete de trei ori, ia 
apoi sare de trei ori cu trei degete; aduce de la fântână trei guri de apă fără 
să vorbească cu nimeni, și face o turtă. Mănâncă jumătate din ea, iar 
cealaltă jumătate o pune sub perină. Noaptea visează că partea îi aduce apă. 

Se mai face și altfel: 

Fata merge la fântână cu lumânarea de la Paşti; pleacă în fântână 
capul, se acoperă cu o prostire, aprinde lumânarea și, dacă are să se 
mărite în acel an, își vede partea. 

* * 


I-a venit flăcăului vremea de însurătoare. De acum trebuie să-și 
aleagă partea lui. Si 

De multe ori o știe cine-i, pentru că aşa-s lucrurile acestea: te 
pomeneşti că ţi-ai ales-o, dar să te pice cu lumânarea, că n-ai putea 
spune de când şi cum. Ş-apoi cine ar putea să spuie cum fac flăcăii 
cunoştinţă cu fetele ! Când îs dintr-un sat, se mai încape cunoștință ? 
Dacă-s din alte sate, se văd la hore, la praznice, la muncă. 

În Bucovina și Transilvania, prin unele locuri, se obișnuiește ca in 
fiecare an, la începutul Câșlegilor, să se facă o petrecere, la casa unui 
fruntaş din sat, la care petrecere, numită bere sau berean, în Bucovina, 
şi ospătul feciorilor, în Transilvania, se adună fetele cărora le-a venit 
vremea de măritat şi băietanii care ies pentru întâia dată în lume. 

În Munţii Apuseni ai Transilvaniei, în Ţara Moților, este un obicei 
foarte vechi, care ni s-ar părea nouă foarte ciudat. În cea dintâi duminecă 
după Sân-Petru, moţii Si crişenii se adună la poalele muntelui Găina, un 
munte înalt de 1744 metri, unde se ţine târgul de fete, la care vin fete de 
măritat de prin toată împrejurimea, ca să fie peţite de feciori. 

În zori de zi, doi aleși din partea moţilor din comuna Vidra-de-Sus, 
unde se ţine târgul, şi doi partea crişenilor din Bulzești, vecini cu moţii, 
trag o linie de despărţire între moți şi între crișeni, în câmpul târgului. 
Linia se trage așa, ca moţii să vină în partea dinsprerăsărit, iar crișenii în 
partea dinspre apus a târgului. 

Fetele cari vin la acest târg îşi aduc toata zestrea. În lăzi frumos 
sculptate şi zugrăvite, își așează tot ce au tors, au ţesut, au cusut, au 
împletit atâţia ani de zile; lăzile apoi le încarcă pe cei mai frumoși cai și, 
împreună cu vitele cele mai frumoase, stupii cei mai bogaţi şi tot ce au 
mai de preţ în zestrea lor vin la târgul de fete. Aici, fiecare familie își 
face un cort deosebit, în care se expune zestrea și aleşii familiei aşteaptă 
pe peţitori. . 

Feciorii, de asemenea, vin însoţiţi de neamurile lor și își aduc ce au 
şi ei mai de soi în averea lor, dar mai cu seamă câte o curea frumoasa 
plină cu aur si argint și, după ce îşi aleg miresele, urmeaza încredințarea 
prin schimbări de năfrămi, numite credinţe. 

Încredințarea se face înaintea publicului. 

De fapt, alegerea sau cumpărarea aceasta a miresei este numai o 
formă, pentru ca la acest târg se expun în cort numai fetele a căror 
căsătorie afost de mai înainte hotărâtă; probabil însă că, într-o vechime 
îndepărtată, ceea ce este astăzi numai o aparenţă era o realitate. 

Acest târg se face numai pentru moțţi, pentru că moţul nu-şi dă fiica 
după un străin. Şi nici moţul nu se însoară cu altă fată afară de 
moțogancă, pentru că nu-i numai degradantă, ci şi necurată căsătoria cu 
alte muieri. Ca excepţie numai, şi foarte rar, se însoară un crișan cu o 
moaţă, dar un moţ cu o crişană — niciodată. 

Perechile încredințate pe Găina, la Sân-Petru, nu se pot cununa mai 
degrabă decât în primăvara următoare. Asta-i pentru că, după Sân-Petru, 
moţii pomesc cu oile la iernat şi se întorc numai la Sân-Georgiu, la 
păscătoare de vară. 

Târguri de fete, ca acel de pe Găina, se mai fac în Transilvania şi 
prin alte părţi, precum la Recea, în Ţara Făgărașului, care se ţine în ziua 
de Bobotează; la Zeiuș, pe Mureș, în ziua de Sântă-Mărie, şi la Blaj, la 
Ispas, dar la aceste târguri fetele nu-și iau zestrea cu ele și încredințarea 
nu se face la faţa locului, ca pe Găina. Ă 

În Banat, în loc de târg de fete, se ține un hram bisericesc, la care se 
face o serbare numită rugă. Şi aici se obicinuiește a seexpune în corturi, 
pe lângă biserică, lucruri de-ale fetelor de măritat, care însă nu-și aduc 
toată zestrea și nici nu fac încredințare. Serbarea aceasta: se face mai 
mult pentru a se cunoaşte tinerii și 'a petrece. 

După săvârşirea liturghiei, protopopul, sau'în lipsa lui, preotul cel mai 
de vază, deschide jocul, în care nu poate intra orice fată din cele de faţă. 

După ce şi-a pus flăcăul ochiul pe fată sau — mai drept vorbind —, 
după ce s-a înţeles cu fata şi a căpătat şi consimțământul părinţilor, fără 
care nu se însoară nimeni, vine vremea să se trimită în pețit la părinții 
fetei, sau în stărostie. 

Ca peţitori se aleg doi din cei mai buni de gură și mai cu seamă care 
știu orații. 

Starostii se îmbracă frumos, iau o ploscă plină cu rachiu, pe care o 
țin ascunsă asupra lor, şi se duc la casa cu:-pricina. După ce-și dau 
bună-vremea, se pun la sfat cu părinţii, fiind de faţă şi fata. Vorbesc ei 
una-alta, ca oamenii, şi de la o vreme unul dintre starosti se face a 

întreba dacă n-au de gând să-și mărite fata. Fata, când aude vorba asta, 
pricepe cam ce are să mai urmeze și-și caută treabă pe afară. 

Tatăl fetei, că doar cu el se începe vorba, se arată la început cam 
greoi: ba că fata-i prea tânără, ba ca n-are frică să îi rămână fata-n păr şi 
la urmă se mai înmoaie și el şi, dacă s-ar găsi un ginere care să-i placă și 
lui și fetei, poate n-ar zice ba. 

Auzind aşa, starostii pricep că pot să înceapă vorba și, sculându-se, 
scot ploscuţa și o pun pe masă. Acum părinții înțeleg pe deplin că aceștia 
sunt starostii şi îi întreabă cum îi numele feciorului. 

Atunci starostele care-i mai bun de gură se îndreaptă către părinţii 
fetei și cuvântează cam așa: 


Tânărul nostru împărat, 
cel de toţi lăudat, 
ne-a ales pe noi, 
pe noi aceşti doi, 
două sluguliţe 
cu bună-credință, 
mici de stat 
și buni de sfat, 
mici de statură 
şi buni de gură, 

” şi-a zis să mergem 
şi'să-i aducem 
cu cai în olac 
un mândru conac, 
care de fân 
și buţi cu vin, 
ialoviţe grase 
şi jemne la masă. 
Tânărul nostru împărat 
a auzit, a aflat 
că-n grădina dumneavoastră 
asta mare şi frumoasă 
este un corci foarte frumos 
care-a creşte — creşte 
şi-a-nflori-întloreşte, 

locu-mpodobeşte, 

dar a rodi — nu rodește. 

Și iara aflat 
Tânăru-mpărat 

c-odraslile-i cresc 

și a-ntlori-nfloresc, 

dară nu rodesc, 

loc nu-mpodobesc. 

Şi el v-ar ruga, 

v-ar pofti aşa: 

lui odrasla-a-i da. 

S-o daţi împăratului 

la săraiurile lui, 

Ca a creşte — să crească, 

și-nflori — să-nflorească, 

și-a rodi — să rodească, 

loc să-mpodobească ! 


Pe urmă se spune și numele împăratului, adică al tânărului care 
peţeşte fata. 

Dacă părinţilor nu li convine persoana răspund că le pare şi lor rău, 
dar fata-i prea tânără, în sfârșit, găsesc şi ei motive de invocat, care să nu 
jienească nici pe starosti, nici pe tânărul pentru care au venit. 

Prin multe locuri, dacă părinţilor nu le place tânărul propus, atunci 
aşa, pe nesimţite, umplu ploscuţa cu rachiu pe cât a fost și o pun înaintea 
starostilor. Acesta-i semn că propunerea nu le-a fost primită. 

Dacă însă părinţilor le place tânărul, atunci cheamă şi pe fată în 
casă, îi spun ceea ce se plănuieşte pentru dânsa și o întreabă dacă vrea să 
meargă după feciorul care o peţește. Întrebarea aceasta o mai repetă 
părinţii, punându-i în vedere toate greutăţile căsniciei și amintindu-i 
vorba din bătrâni: „Căsătoria nu-i un 1năr, să-l muști şi să-l arunci“. 

Dacă fata nu dă un răspuns bun, atunci starostii se duc de-i spun 
flăcăului isprava ce-au făcut; dacă fata primeşte propunerea, încep cu 
toții a cinsti din ploscă și a se veseli. Dacă sunt gazdele pregătite cu 
de-ale mâncării, cinstesc pe oaspeţi şi fata umblă ca un spiriduș ca să-i 
mulțumească pe toți. 

Într-un târziu pleacă și starostii, lasând plosca în casa fetei care petrece 
pe'starosti până afară și apoi se apucă de direticat prin casă, căci nu se ştie 
ceasul când va sosi și mirele, cu starostii sau vorbitorii, ca s-o peţească. 

Prin Maramureș, starostii cari se duc în casa părinților au asupra lor 
unul o ploscă de rachiu și altul un măr în care sunt vârâți câţiva bani de 
argint sau de aur, după cum e și starea flăcăului. 

Mărul este semnul încredințărei și, dacă fata primește mărul pe care 
i-l dăruiesc starostii, însemnează că a primit şi propunerea. 

În unele părţi din România, după ce-au băut din ploscă, fata vâră în 
ea, pe ascuns, o bucăţică de lemn dintr-un jug, încredinţată că, facând aşa, 
dacă va lua în căsătorie pe flăcăul care o peţește, vor fi amândoi nedespărțiți 
ca doi boi într-un jug și-n viaţa lor vor trage deopotrivă în dreptate. 

În cea dintâi joie sau duminică, și nu în altă zi, feciorul se duce cu 
părinţii, cu starostii și cu câteva rudenii, întovărășiți de lăutari, ca să 
petească el însuşi fata. 

Cum au intrat în casă şi după ce şi-au dat bună-ziua, unul dintre 
starosti, care e mai bun de gură şi știe a ura mai frumos, zice: 


Bună vremea, 
bună vremea, 
boieri pământești ! 
Boierul de casă 
Afară să iasă, 
ceva să vorbim. 


Tatăl fetei se face a întreba: 


Cine sunteți dumneavoastră ? 
Ce căutaţi la curtea noastră ? 
Spuneţi de unde sunteţi, 

la ce-aţi venit şi ce vreţi ? 


Starostele începe a recita o orație lungă, în care spune că tânărul 
lor împărat 
Dimineaţă s-a sculat, 
pe obraz că s-a spălat, 
la icoane s-a-nchinat, 

lui Dumnezeu s-a rugat, 
pe cal murg a-ncălicat 
și la vânat a plecat. 


Împăratul n-a vânat nimica, iar către seară dă peste o urma de fiară. 
Şi fiindca nu ştia ce fel de fiară e, a strâns fel de fel de filosofi învățați 


şi pe toți i-a întrebat 
să-i spuie cu adevărat 
de ce-i urma ce-a aflat ? 


Unii stau şi cumpăneau și pe urmă ziceau: 


că-i urmă de fiară mare, 
să fie de-mpreunare 
tânărului împarat, 


iar alţii ziceau că-i floare de grădină: 


să fie de azi de la cină 
cu-mpăratul de-mpreună. 


Tânărul împărat i-a ales pe dânșii: 


Şi după ce ne-a-nsemnat, 
pe loc că ne-a și mânat 
pe crângul ceriului, 

pe razele sorelui, 

pe numărul stelelor 
floarea să i-o căutăm 

și pe loc să i-o ducem. 


Ei au căutat-o multă vreme și n-au gasit-o, și: 


pe când pe gânduri stam 

şi ce-om face nu știam, 
iat-atuncea că se lasă 

o stea mândră, luminoasă, 

drept spre curtea dumneavoastră. 


După acest semn s-au luat, au zărit floarea şi o cer să i-o ducă 
tânărului împărat. 

Părinţii fetei scot înaintea lor pe bunica fetei și zic: 

— Pe aceasta o căutați ? 

Lăutarii zic un bocet jalnic şi starostii răspund într-un glas că nu-i aceasta. 

Atunci vine mama fetei, apoi vreo servitoare bătrână şi la urmă 
aduc pe fată. * 

Lăutarii își rup strunele cântând cântece vesele, peţitorii scot 
ploștile şi se începe cinstea. 

Se înţelege că obiceiurile acestea variază în diferite părți locuite 
de români, fondul însă e același. 

De acum începe o chestiune mai gospodărească. Părintele feciorului, 
care vrea să știe ce zestre are fata, cuvântează cam așa: 

— Cinstiţilor gospodari şi meseni, până. acum ni-a mers bine, că am 
aflat ceea ce căutam și stăpânii de casă s-au învoit s-o dea tânărului împărat, 
însă eu unul aş vrea să știu şi ce ne mai dau dumnealor pe lângă dânsa ? 

— Da, da, răspund oaspeţii. 

Atunci tatăl fetei spune ce dă el de zestre fetei lui și încheie zicând: 

— Atât de la mine, iar de la Dumnezeu mai mult. 

Tatăl flăcăului fiind mulţumit cu cele giuruite, ia un pahar de rachiu 
şi, închinând la tatăl fetei, zice: 

— Sătrăiești, cuscre, la mulţi ani ! Dumnezeu să dăruiască tinerilor viață 
îndelungată și fericită, şi nouă de asemenea, ca să ne putem bucura de dânșii. 

— Amin ! Dumnezeu să te audă, răspunde tatăl fetei. 

Apoi acesta-l întreabă ce dă el tânărului împărat; şi după ce-i înșira 
toate lucrurile câte are de gând să i le dea, amândoi părinţii dau mâna şi 
cinstesc câte un pahar. 

Zestrea variază după cum sunt şi părinţii de bogaţi, ba chiar după 
cum € şi fata de frumoasă, pentru că 


zecile 

mărită secile, 

sutele 

mărită mutele, 

miile 

mărită urgiile. 

Uneori părinţilor nu le convine tânărul care-i îndrăgostit de fata lor 

şi nu vor să i-o dea. Atunci, dacă-i place fetei, flăcăul o fură şi peste 
câtva timp se întorc înapoi la casa fetei, părinţii îi iartă și apoi se logodesc. 

Prin unele părţi din Transilvania, obiceiul acesta este aşa de 
răspândit, încât pare a fi o regulă generală. 

Şi că o fură pe fată, vorba vine; ei fug amândoi, fiind mai dinainte 
înţeleşi. 

Fata, ai cărei părinţi se împotrivesc pormirii inimii ei, zice drăguțului: 


Intră-n casă, nu te teme, 
vin” la mama de mă cere: 
de m-a da, de nu m-a da, 
scrie-n carte că-s a ta, 

pe fereastră ne-om fura. 


Şi ce frumos mai zice fata: 


La soare ne-om încredința, 
la lună ne-om cununa. 
Este-un popă-ntre moliţi 
ce cunună pe fugiţi; 
este-un popăîntre fagi 

ce cunună pe cei dragi. 


Câtă poezie |... 

Se întâmplă câteodată, dar mai rar, ca flăcăul să răpească în realitate 
pe fata care nu vrea să-l ia de bărbat. În asemenea cazuri, de multe ori 
urmează judecăţi și condamnarea răpitorului. 

În sfârșit, şi mai rar se întâmplă ca răpirea să fie pusă la cale chiar de 
părinţii fetei, şi anume când feciorul este de altă lege, adică de altă 
naţionalitate, şi ca să nu creadă ceilalti români că ar fi cu voia părinţilor 
căsătoria între tineri. 


De acuma urmează logodna sau încredințarea. 

În România, Bucovina şi Basarabia, cuvântul logodnă, de origine 
slavă, este singurul întrebuințat, pe când în Banat şi în Munţii Apuseni 
ai Transilvaniei, acest cuvânt este necunoscut și se întrebuinţează numai 
cuvintele încredințare şi credință. Au făcut credința însemnează s-au 
logodit, iar şi-a stricat credința însemnează şi-a stricat logodna. 

Logodna se face în felurite chipuri, dar totdeauna și oriunde la 
români se întrebuințează grâul sau orezul, simbolul fecundității. 

Foarte frumoasă este datina logodnei prin părțile Dornei şi ale 
Câmpulungului din Bucovina. 

Feciorul care are să se însoare pofteşte la el acasă, într-o seară, şi 
mai cu seamă joia, pe neamuri, cu care apoi se duce la părinții fetei ca să 
se logodească. Se înţelege că lăutarii nu lipsesc. 

La casa fetei sunt de asemenea adunaţi oaspeţi, care aşteptă sosirea 
mirelui și, cum zăresc alaiul, se vâră toţi în casă și încuie ușile. 

Cum sosesc, iese înainte unul dintre ei, acela care va fi colăcer în 
cursul nunței, se așează la fereastră şi ţine o oraţie, o variantă de ale 
acelora de care am pomenit mai înainte, oraţie în care se vorbeşte de 
urma de fiară, după care i-a trimis pe dânșii tânărul împărat. Oraţia 
aceasta se sfârșește: 


Uşile să descuieţi, 

că de nu, dăm din armăţi. 
Și vom da cu armăţile 

și vom sparge ușile, 

și vom da cu pistoalele 
şi-om sfarâma fereștile. 


Cei din casă descuie uşile și atunci împăratul intră înăuntru, dar nu 
găseşte pe tânăra, care-i ascunsă în vreo cămară. 

Tânărul împărat întreabă: 

— Unde-mi este floarea cea aleasă, prea înălțata împărăteasă ? Unde 
aţi ascuns-o ? Aduceţi-mi-o mai degrabă, căci oastea mea este 
nerăbdătoare s-o vadă. 

Neamurile fetei răspund: 

— Înălțate împărate, fii bun şi mai așteaptă puțin, că acum ţi-om 
aduce-o. 

Şi-i aduc o babă urâtă, ori un flăcău îmbrăcat femeiește, până ce, 
după mai multe glume dintre acestea, îi aduc aleasa lui, care intră smerită 
şi rușinoasă, iar flăcăul o apucă de mână şi se aşează cu dânsa în capul 
sau în crucile mesei, unde-i locul cel de cinste. 

Pe masă este un blid cu grâu ales. În acest grâu tânărul varsă câţiva 
bani de argint, iară fata o năframă frumoasă, cusută de dânsa. Pe urmă 
unul dintre neamurile fetei zice: 

— Ia-ţi, copilă, lucrul tău ! — adică năframa. 

Unul dintre neamurile feciorului răspunde: 

— Ba nu, ia-ţi mai bine banii, căci pentru lucrul tău îți sunt plată 
aceşti bani. 

După aceasta tinerii vâră mâinile în blid, el scoate năframa, ea 
scoate banii și amândoi luând câte puţin grâu, îl aruncă cruciş asupra 
celor din casă. Cealaltă parte din grâu părinţii fetei o strâng până după 
cununie, adică până la colăcărie. 

Fata își strânge banii, iar flăcăul scoate traista ce-o purta pe umăr și, 
împreună cu năframa de la fată şi cu cuşma din cap, le încredințează 
viitorului său socru. 

Socru-său, primind aceste lucruri, îi pune pălăria sa pe cap, iar 
lucrurile le încredinţează fetei, care coase năframa la cureaua traistei, iar 
la cuşmă-i coase o pană frumoasă, făcută din pene de păun şi la mijloc 
cu bani de argint. După ce sfârşeşte de cusut, fata dă lucrurile tatălui său, 
care le întoarce îndărăt viitorului său ginere, luându-și pălăria sa înapoi 
şi urează tinerilor să trăiască ani mulți și fericiți. 

După ce astfel s-a făcut logodna, părinţii duc pe mireasă iar în 
cămara în care a stat ascunsă și o'laSă acolo până ce se începe jocul, în 
care timp părinţii tinerilor pun la cale ziua când va fi cununia. 

Urmează masa, cu lăutari şi veselie, şi apoi se începe jocul la care 
se aduce și mireasa. : 

În Transilvania, pe valea Someșului, peţitorul dă fetei un inel, numit 
credință sau inel de credință, iar fata îi dă o năframă de buzunar, numită 
tot credință sau năframă de credință, după care îşi dau mâna dreapta, 
iar grăitorul îi stropeşte cu apă şi le taie (desparte) mâinile ca și la 
oricare alt târg încheiat. 

Năframua şi inelul se întrebuințează la logodnă de către românii de 
pretutindeni. Flăcăul care ia năframa sau inelul unei fete îi făgăduieşte, 
numai prin aceasta, fără a-i spune vreun cuvânt, că o va lua de nevastă. 
Și când voinicul nu-şi ține cuvântul, cât îl urăște fata: 


Uite, mamă, voinicul, 

- cum mi-a luatinelul; 
eu i-l cer ca să mi-l deie, 
el spune c-ar să mă ieie. 
Când aș ști că m-ar lua, 
singură m-aş spânzura 

în mijlocul câmpului, 
în creanga sovârvului, 
în drumul voinicului. 


După ce s-a hotărât nunta şi s-a statomicit ziua cununiei, se incep 
pregătirile. î 

La casa viitoarei mirese e zarvă mare. O parte din zestre o are pregătită de 
mai înainte, fiecare fată căreia i-a venit vremea de măritat, dar unele lucruri 
trebuie făcute acuma. Şi neamurile dau năvală ca să ajute care cum poate. 

Cu ajutorul lui Dumnezeu zestrea-i gata, ziua cununiei se apropie 
şi vorniceii își încep slujba. 

Vorniceii sau chemătorii sunt cei ce se numesc în oraşe cavaleri de 
onoare. Şi mirele și mireasa au vorniceii lor, şi fiecare face chemările, 
adică „invitările“ în numele persoanei pe care o reprezintă. 

Vomiceii se aleg dintre neamurile mai apropiate ale logodiților, precum 
un frate mai mic ori un văr, iar în lipsă de rude se aleg şi prieteni buni. 

În ajunul cununiei, iar în alte părți chiar cu două zile mai înainte, 
vomiceii mirelui se adună la casa lui, iar ai miresei la casa ei. Se înţelege 
ca sunt îmbrăcați cu hainele cele mai curate şi mai frumoase. Mirele şi 
mireasa dau fiecărui vomicel câte o ploscă plină cu vin sau rachiu şi 
câte o năframă pe care o leagă la capătul unui băț de alun cu cordele 
colorate: le mai dă și câte o floare de târg, pe care vorniceii o prind la 
pălărie sau la căciulă, unde o ţin până după nuntă. 

Vomiceii miresei, îndată ce s-a isprăvit cununia, ies din slujbă; ai 
mirelui însă au slujbă ceva mai lungă, până după masa-mare, când începe 
rostul vătăjițelor. 

Unul dintre vomiceii mirelui, care are o însărcinare foarte însemnată, 
se numeşte vornicel-primar şi merge întotdeauna în fruntea celorlalți. 
După ce i-au primit „insignele“, vorniceii pornesc prin sat. 

Chemarea se începe de la nunii mari, apoi se cheamă fruntașii 
satului și se sfârșește cu oamenii sărmani. 

Cum intră în casa omului, vornicelul ţine către gazde o cuvântare 
cam în felul acesta: 


Mirele nostru vestit 
azi prin mine v-a poftit 
să faceţi o cale 

pân la curtea dumisale, 
la un scaun de odihnă 

și un pahar de băutură 

şi mai multă voie bună. 
Eu sunt sol împărătesc, 

la curtea lui vă poftesc 

și dacă mi-ţi asculta 
cușma din cap mi-oi lua 
pân” la pământ m-oi pleca, 
dumneavoastră m-oi ruga 
să faceţi bine să veniţi, 
dară să nu bănuiţi. 


Vomicelul scoate plosca şi păhărelul, îl umple cu vin ori cu rachiu, 
după cum are și el în ploscă, cinstește pe stăpânii casei și pe cei străini, 
dacă se întâmplă să fie, şi apoi pleacă la altă casă. 

Vorniceii nu au timp de pierdut, mai cu semă când satu-i mare şi 
chemările se fac în ajunul cununiei. De aceea ei nu șed când intră în 
casa cuiva, ci stau în picioare și, când gazda-i pofteşte pe scaun, unul 
dintre ei zice: 


N-avem scaun de şedere, 
nici loc de rămânere, 
că-avem cale de călătorie, 
ca Dumnezeu să ne ţie. 


Pe când vomiceii cheamă pe săteni la nuntă, la casa miresei druștele 
o pătesc. 

Druștele sunt „domnișoarele de onoare“, două din partea miresei şi 
două din partea mirelui, alese, ca şi vorniceii, dintre rudele mai de aproape 
sau chiar dintre prietenele mai bune. 

Druştele îngrijesc de „toaleta“ miresei: o piaptănă, o îmbracă şi o 
însoțesc. Ele pregătesc beteala și, în părțile unde este obiceiul, cununa 
miresei, pe care o poartă pe cap în ajunul cununiei şi a doua zi, la cununie. 

În timpul cât o piaptănă pe mireasă, druștele și celelalte fete, şi mai 
ales nevestele înrudite cu mireasa, cântă niște cântece de jale, în care se 
descriu suferinţele ce o aşteaptă în căsătorie. 

Copiliţă cu părinţi, 

la ce focu” te măriţi, 

că mila de la părinţi 
anevoie s-o mai uiţi; 
că-i mila de la străini 

ca gardul de mărăcini, 
şi mila de la bărbat 

ca frunza de plop uscat: 
când gândeşti 

să te umbreşti, 

atuncea te dogorești; 
când gândeşti să trăieşti bine, 
atuncea e vai de tine. 


Prin unele părți din Bucovina, când piaptănă pe mireasă, nu-i 
împletesc tot părul, ci-l lasă o parte despletită, ca să atârne pe spate, iar 
din părul împletit fac gâță în jurul căreia pun o floare de târg, precum şi 
cordele în culorile naţionale, roşii, galbene şi albastre, care toate la un 
loc formează cununa sau coroana. 

Prin Transilvania aceste cununi sunt anume făcute și mireasa o 
pune pe cap când pleacă la biserică, iar prin ţinutul Dornei, în Bucovina, 
cununa aceasta se face astfel: „se înşiră de-a lungul unei petele atâtea 
monete câte sunt de-ajuns spre a cuprinde capul miresei; la mijlocul 
petelei fac o rotiță, iar în nuntrul acesteia pun o floricică în forma unei 
steluțe şi aceasta tot de monete, aşa ca floricica să vie pe frunte, iară 
peteaua sau cealaltă parte a cununei peste tâmple. Pe lângă peteaua 
aceasta mai înşiră încă și alte petale de mărgele“. 

În cele mai multe părţi ale Bucovinei, precum şi în celelalte ţări 
locuite de români, cununa aceasta este făcută din flori naturale, culese 
ori de mireasă însăși ori de mire. 

În România și pe valea Someșului din Transilvania este datina de 
a se împodobi miresele cu peteală. 

Când fac peteala, i se cântă miresei așa: 


Săriţi, flori, de-mbobociţi, 
că mie nu-mi trebuiţi. 

Până ieri cu fetele 

și-astăzi cu nevestele. 
Bate, vântule, prin munți, 
adă-mi dor de la părinţi; 
bate-mi, vântule, prin flori, 
adă-mi dor de la surori; 
bate, vântule, prin brazi 
şi-mi adă dor de la fraţi. 


AJ a: 


Insăşi mireasa întristată şi amărâtă își cântă cântecu-i de jale: 


Câtă frunză-i pe pământ 
toată-a zis să mă mărit, 
numai frunza de ovăz 
zice ca să mă mai lăs. 
Doară floarea scaiului 
spune-mi lungul traiului, 
c-acela-i un lucru-aşa 

că nu-l mai poate strica 
nici popă, nici birău, 
numai singur Dumnezeu; 
nici popa, nici vlădica, 
numai moartea grabnica. 


Cântând îşi alină durerile inimii; și cele care o ascultă și ştiu în ce 
foc se vâră, o îndeamnă să cânte mereu: 


Cântă-ţi, fată, cântecul, 
că, dacă te-ai mărita, 

a cânta nu-i cuteza: 

în casă de soacră-ta, 

în tindă de socru-tău, 
afară de mutu-tău, 

în poiată 

de cumnată 

și nu-i cânta niciodată. 


După ce miresa a fost pieptănată şi îmbrăcată, după ce i-a pus și salba 
de gât, pe unde se obișnuiește aceasta, vine socrul mic, adică tatăl miresei, 

iar dacă n-are tată vine un frate sau vornicelul primar şi, luând pe mireasă 
de mână, o așează după masă, pe o pernă ori pe o pereche de scoarțe; de-a 
dreapta ei se pune drușca mare și de-a stânga drușca mică, iar dinaintea 
miresei, pe masă, se aşează, unul peste altul, doi ce colaci frumoşi. 

Părinţii şi druştele încep a plânge, iar mireasa care-și stăpânește 
lacrimile, cu osebire când mirele e urât, ia un pahar şi închină la părinți. 
Întâi închină la tatăl său, care, cu mâna înfășurată într-o năframă, ia 
paharul, închină la mireasă şi-i urează viaţă îndelungată și trai bun. 
Mireasa închină apoi la mama ei și apoi pe rând la fraţi, surori și neamurile 
care se afla în casă. 

După ce a închinat la toţi afară de tineret, vomnicelul miresei poftește 
pe părinţii ei să-i pună cununa pe cap şi s-o binecuvânteze. 

Părinţii, luând cununa din mâna druştelor, o ţin câtva deasupra 
capului miresei şi, după ce o binecuvântează, o încoronează. 

Numai cine a văzut o scenă ca aceasta știe cât e de solemn acest minut ! 

Nuntaşii cântă apoi un cântec de acestea: 


Frunză verde mărăcină, 
Ia-ţi, mireasă, ziua bună 
de la fraţi, de la surori, 
de la grădina cu flori, 
de la strat de busuioc, 
de la feciorii din joc, 

de la frunza cea de brad, 
de la puiul cel cel lăsat. 
Plânge, mireasă, cu jele, 
că n-oi mai purta petele, 
nici în degete inele, 

şi nici în urechi cercei, 
nici n-oi şedea cu flăcăi. 
Cununiţa ta cea verde 
cum te scoate dintre fete 
şi te dă între neveste ! 

Și cununa cea de flori 
Te scoate dintre feciori 
Şi te pune-ntre nurori ! 

Cântaţi, fete, și horiți 
până sunteţi la părinți; 
cântaţi, fete, horile 


"şi vă purtaţi florile; 


după ce v-ăți mărita 
horile nu-ți mai juca, 
florile nu-ţi mai purta. 


Nici la casa mirelui nu-i tocmai multă veselie. Pe când druștele 


gătesc pe mireasă, pe mire îl bărbiereşte unul din vomicei şi altul, sau 
lăutarul, îi cântă cam așa: 


Frunză verde, mere, pere, 
nu te mai însura, vere; 
destul m-am însurat eu 
şi-am luat un lucru rău. 
Plângeţi ochi și lăcrămaţi 
că voi sunteți vinovaţi, 

că nu cătaţi ce luaţi; 

vă lăcomiţi la avere 

şi trăiţi făr' de plăcere. 


În alte cântece se face aluzie la femeile belea: 


Tinerel m-am însurat 

şi femeie mi-am luat. 
Mi-am luat-o de lucrat, 

dar ea şade numa-n pat, 
cere ciubote de țap. 

Vai de mine, ce să fac ? 
Numai să iau lumea-n cap ! 


După ce s-a bărbierit și s-a îmbrăcat în hainele de mire, părinţii sau 


neamurile cele mai apropiate îl iau de mână și-l aşează în capul mesei, 
cu druştele lângă dânsa, cam pe când începe a se îngâna ziua cu noaptea, 
încep a se aduna și cei poftiți de vomicei, aducând daruri pentru tineri. 
Darurile cele mai obișnuite constau în colaci, unt, brânză, găini, fructe, 
în sfârșit, ceea ce-i dă mâna fiecăruia. 

Aceste daruri, numite prin unele părți ale Bucovinei cinste, sunt 
cunoscute în judeţele din Neamţ, Roman și Bacău sub numele de vedre. 
Fiecare oaspete, când prezintă miresei darul adus, i-l închină cam aşa: 


Bună vremea, 

Bună vremea, 
Înălţată-mpărătea.să ! 
Ședeţi în coate după masă 
Ca şi-o garoafă frumoasă, 
De-aceea femeile 

Din toate părțile 

Năzuiesc ca albinele 

La dumneavoastră 

Și s-arată cu colăceii 
Mândri şi frumuşei, 

Să aveţipartede ei; 

Colac mândru și frumos, 
Ca și faţa lui Hristos, 

Să faceţi bine să-i primiţi 
Și să nu bănuiţi. 


Mireasa se scoală, primește cinstea şi cinesteşte pe toţi. 

Același lucru se petrece şi în casa mirelui, care, stând şi el pe o perină 
între druştele sale, primeşte darurile ce i se aduc și cinsteşte pe fiecare. 

Un obicei comun tuturor românilor este ca mirii, înainte de cununie, 
Să-şi ceară iertare şi binecuvântare de la părinţi. 

În multe părţi, aceasta se face în ziua cununiei, dimineaţa; în alte 
locuri se face în ajun, după primirea darurilor, când, sculându-se mireasa 
şi druştele de la masă, în locul lor se aşează părinţii, cari ţin în braţe o 
pereche de colaci şi sare, iar colăcerul, stând în picioare la spatele miresei, 
care îngenunche înaintea părinţilor ei, cere iertare sau iertăciune în 
numele miresei. 

Cuvintele prin care colăcerul cere iertarea nu sunt niște banalităţi 
obişnuite în viaţa zilnică; de aceea nu orișicine poate îndeplini funcţia 
de colăcer. Acesta trebuie să fie un adevărat orator, care el singur se dă 
drept un „purece al satului“, când se descrie: 

Mic de stat 

Şi bun de sfat, 

Mic de statură 

“Şi bun de gură. 


ze 


Şi trebuie să fie „bun de gură“, pentru că discursul lui este o oraţie 
foarte lungă, pe care nu o citeşte de pe o carte, ci trebuie să o spuie ca apa. 

În oraţia aceasta se spune cum a făcut Dumnezeu lumea și pe Adam și 
Eva, care au călcat porunca dată, din care pricină au fost alungaţi din rai, dar 
mai pe urmă Dumnezeu s-a îndurat de ei, i-a iertat şi i-a binecuvântat să se 
înmulțească și să stăpânească pământul. Spune apoi că tinerii aceștia cari 
vor Să se căsătorească, trăind în lume, vor fi greșit multe şi ei şi vor fi supărat 
pe părinţi, pe care acuma-i roagă să-i ierte și să-i binecuvânteze. 

Isprăvind colăcerul oraţia lui, părinţii binecuvântează pe mireasă 
cu pânea şi sarea pe care le-au ţinut pe braţe tot timpul cât şi-a rostit 
colăcerul oraţia. 


Adeseori mirele nu-i dintr-un sat cu mireasa; în asemenea cazuri 
mirele pleacă sâmbătă des-de-dimineaţă ca să-şi aducă mireasa acasă. 

Mirele este însoţit e o armată întreagă de călăreți, iar în urma lor vin 
căruțele şi un car cu patru boi, cum și lăutarii, fără cari nuntă nu se poate. 

Cei din satul miresei au avut grijă să caute în apropiere de casa 
miresei o gazdă, un conac unde să tragă mirele cu suita sa. 

Ajuns în sat, se trimet doi călăreţi, numiţi conăcari, să vestească 
miresei că mirele se apropie. Unul dintre conăcari, de regulă colăcerul, 
ţine celor ce-i ies întru întâmpinare o oraţie, care începe așa: 


Bună ziua, 

Bună ziua, 

La dumneavoastră cinstiți 
Și vestiți 

Oșteni împărăteşti, 

Dar mai cu de-ales 

Bună ziua, 

Bună ziua 

La dumneata, 

Stolnic împărătesc ! 

După ce s-a sfârşit oraţia, se leagă câte o năframă la frânele cailor 
conăcarilor, și, însoțiți de un călăuz dintre nuntașii miresei, se întorc la 
locul unde-i așteaptă mirele cu ceata lui și cu toţii se duc la conacul ce 
li s-a pregătit. 

Dacă mirele e dintr-un sat cu mireasa, după ce aceasta şi-a luat 
iertăciune de la părinţi, urmează închinarea schimburilor, iar dacă mirele 
e din alt sat, aceasta se face după conăcărie. 

Închinarea schimburilor este schimbul de daruri ce-și fac mirele şi 
mireasa, datină care nu se găsește pretutindeni unde sunt români. Acolo 
însă unde se obişnuieşte, se face așa: toate darurile pe care mirele voieşte 
să le facă miresei, împreună cu lucruri, bune de mâncat, precum nuci, 
mere, alune, le pune într-o strachină mare, într-o sită ori într-un Ciur care 
se numește corabie, le acoperă cu un tulpan și le încredințează vomicului 
primar, Care de astă dată se mai numeşte și corăbier, ca să le ducă şi să le 
închine miresei. 

Corăbierul, însoţit de mai mulţi flăcăi, cu lăutarii în frunte, pornesc 
spre casa miresei. Vorniceii miresei, cum văd că alaiul se apropie, dau de 
veste miresei ca să se retragă în cetate, adică se se așeze după masă între 
druşte, apoi aleargă la poartă, o închid, o leagă bine şi pun câţiva portari 
ca să nu lase pe nimeni să intre. 

Când sosește corăbierul cu ai lui, unul dintre portari îi aține calea 
şi zice: 

Voi voinici, 

Voinici ostășei, 
Mari şi mărunței, 
Tineri, sprintenei, 
Mândri, frumușei, 
Spuneţi, ce umblaţi 
Și ce căutaţi ? 
Unde vă este calea, 
Calea și cărarea ? 
Cine v-a-nșelat 

Și v-a fermecat 

De umblaţi pe-aici 
Cu cei bezmetici ? 

Unde aţi sosit 
Voi n-aţi nimerit, 
Zău !, ațirătăcit ! 


Corăbierul răspunde: 


Ce umblăm, 

Ce căutam 
Nimănui seamă 
Nu avem să dăm! 
Am sosit, 

Am nimerit, 
Ne-nşelaţi, 
Nefermecaţi, 
Chiuind 

Și hohotind 

Vom descuia 

Și vom intra 

La a noastră înălțată 
Și lăudată 
Împărăteasă 
Mireasă. 


Chiuind și în cântecele lăutarilor, intră alaiul pe poartă şi pătrunde 
în casă. 
Se face liniște. Corăbierul zice: 


Bună vremea, 
Bună vremea ! 
Bucuroși sunteţi de noi ? 


Părinţii miresei răspund: 
Bucuroși, poftim la noi ! 
Corăbierul începe a juca schimburile, cântând: 


Dacă nu ne-aţi fi poftit, 
Noi pe-aici n-am fi venit; 
Dacă nu ne-aţi fi chemat, 

Noi pe-aici n-am fi-nserat. 
Dar noi n-avem de-nchinat 
Ciuboţele 

Frumuşele 

De pe la armeni, 

Tulpănaşe 

Drăgălaşe 

De la olendreni!. 
Tulpănaşele-s cu flori, 

Să fie de sărbători; 
Tulpănașele-se cu zdrenţe?, 
Ca să fie de blândeţe 

Pân' la adânci bătrânețe ! 


Zicând aceste cuvinte, corăbierul se apropie de masă, pe care sunt 
trei colaci puşi în rând, dintre cari cel din mijloc e acoperit cu o năframă 
cusută de mireasă, cu fluturi şi găurele și împăturită în patru cornuri, 
astfel că florile de la cornuri vin deasupra și, ţinând corabia cu darurile 
în faţa miresei, i le închină rostind o lungă oraţie, în care se povestește 
cum înălțatul împărat 


Toate târgurile a umblat, 
"Toate orașele-a călcat, 


Dar n-a găsit miresei marfă după faţa înălțatei împărătese. Atunci 
împăratul şi-a adunat oastea şi a trimes-o 


Să vâneze fieri 
Şi jderi, 
dar şi-a luat de seamă că fieri şi jderi poartă numai domnii, şi atunci a dat 


poruncă sfetnicilor de au gătit corabia şi s-au dus la Țarigrad şi au 
încărcat corabia cu marfă și au plecat înapoi. Pe mare i-au apucat 


Vânturi grele 
Și vremuri rele; 


! De la Hollănder. 
>  Adicăciucuri. 

Vânturile-au abătut, 
Corabia-n loc a stătut. 


Atunci tânărul împărat a adunat patriarhii şi vlădicii 


Și trei zile-ne-ncetat 

Şi trei nopți neprecurmat 
Lui Dumnezeu s-au rugat 
Până vânturile au stat. 


Când au fost pe la mijloc 

De mare, într-un rău loc, 

A dat Dumnezeu un vânt 
Cum n-a mai fost dat nicicând, 
Un vânt mare spulberat, 
Corabia au răsturnat, 
Negoatele s-au înecat. 


Aflându-se și ei călători pe acolo, au sărit și 


Negoaţele mai mice 
Le-am luat toate-n caice 
Şi le-am adus pân-aice. 


În oraţie se numără apoi darurile trimise de mire. Astăzi darurile 
n-or mai fi aceleaşi, ca mai înainte vreme, dar măcar amintirea lor se 
păstrează în oraţie. 

Şi ce este în corabie ? 


Alune și nuci, 
Turtişoare dulci, 

Ca să le mănânci; 
Mere, pere, alune, 
Papuci şi smochine, 
Nişte pupucași 

Tare drăgălași; 
Taftă de mătasă, 
Ciubote frumoase 

Ca pentru mireasă; 
Năfrămuţe pestricioare, 
Ciuboţele gălbioare, 

Ca să-ţi fie dumitale 
Oricând de tras pe picioare 
Şi de ieșit la plimbare 
Seara, la apus de soare, 
Dimineaţa pe răcoare. 
Şi-ncă ţi-a mai cumpărat 
Tânărul nostru-mpărat, 

Un festilat lat 

Să-ţi fie de-nhobotat, 

Și-un fesușor roșior 

De care cam multișor 
Dumitale ţi-a fost dor, 

Cu canaful de mătasă 

Să-l ai de plimbat prin casă, 
Şi un testimel 

Frumușel 

Cu floricele, 

Să-ţi fie de mângâiere; 
Jupâneasă 

Mireasă, 

Dacă pe mine nu mă crezi, 
Poftim, pune mâna şi vezi ! 


Mireasa dă să puie mâna pe corabie, dar corăbierul o trage repede 
înapoi, continuându-și oraţia, în care spune multe glume, cam de acestea: 
Nu te grăbi la luat, 
Cum te-ai grăbi la măritat. 
In sfârşit, isprăvind oraţia, pune corabia dinaintea miresei pe masă 
Şi zice: 
Colăceii ţi i-oi da, 
Dară tulpănașul ba ! 

Apoi descoperă schimburile şi le lasă pe masă, iar tulpanul cu care 
au fost învălite le ia el, zicând: 


- Amin !amin !amin ! 

Și cine n-a zice amin 

Să se-mpiedice de-un arin, 
Să deie cu capu-n spin, 

Că noi cu toţizicemamin ! 
Și mie ce mi se cuvin ? 

Un păhăruț de vin 

Şi-o năframă de in, 

Să-mi şterg mustaţa de vin. 


Mireasa îi cinsteşte cu un pahar, mulțămindu-i pentru schimburile 
aduse, iar corăbierul, închinând paharul, mulţămeşte miresei și-i urează 
fericire prin o lungă oraţie. 

După ce corăbierul și-a îndeplinit misiunea, pleacă şi vornicul miresei 
cu schimburile la mire și, ducându-se cu același ceremonial, închină mirelui, 
care stă între druștele sale, după masă, schimburile trimise de mireasă, iar 
la urmă corăbierul, primind păharul de la mire, zice orația paharului, 
adică îl felicitează, presurând urările cu multe glume. 

După ce s-au isprăvit toate acestea, se începe danţul, sau piperul, 
cum se zice în Transilvania, sau l pom. Şi anume: vornicelul primar 
poruncește lăutarilor să cânte un joc, care în Bucovina și Moldova se 
numeşte moldoveneasca, un fel de horă de brâu, iar el prinde de mână 
pe cel întâi oaspete din dreapta miresei, începe a juca şi scoate cu danţul 
pe mireasă şi pe druşte de după masă, chuind: 


De trei ori pe după masă 

Să scoatem floarea din casă, 
Să rămâie binele, 

Săroiasc' albinele. 

Pe la noi acum roiesc 

Ca și vara, când cosesc, 

Și cosesc rânduri de flori 
La fete și la feciori. 


Al doilea vornicel, care de obicei stă la coada danţului, zice și el 
îndată după asta: 

“Tot aşa, că-i bine-așa ! 
Multă vreme n-a fi așa. 

Ba a fi, de-om mai trăi 

La vară, când vom cosi, 
Și-om cosi rânduri de-flori, 
Să fie de sărbători 

Pentru fete şi feciori. 


La adresa miresei câte un drumeţ strigă: 


Tu mireasă veseloasă, 

Nu fi așa de voioas, 

Că bota-i pe grindă-n casă, 
Cioplită în patru dungi, 
Cât ţi-e spatele de lungi. 


Dacă mirele-i din alt sat, ca să-i facă inimă rea miresei, unul strigă: 


Joacă nunta de trei zile 

Și mirele nu mai vine; 
Joacă nunta pe surcele, 

Mai încetu vătăjele, 

Că vezi, mireasa mai moare 
De atâta aşteptare. 


Tot jucând şi chiuind iese din casă, dar, când ajunge în pragul uşei, 
vomicelul care conduce danţul face mai întâi o cruce, zice: „Sănătate la 
bătrâni şi tinerilor noroc“ şi apoi pășește peste prag. 

Afară urmează danţul înainte, până târziu după miezul nopţei. 

Aceeași rânduială-i şi la casa mirelui; tot aşa-l scot și pe dânsul de 
după masă, chiuindu-i lucruri potrivite pentru el. 

Ca măgulire pentru gustul lui ales, când mireasa-i frumuşică sau în 
ironie, când îi mai slută, i se strigă: 

Floricică albăstrea, 

Ce-ai crescut pe seama mea 
Aşa naltă, frumuşea ? 
Floricică de pe şes, 

Dintr-o mie te-am ales, 
Te-am ales numai pe mers ! 

Cât e moşul de bătrân, 
'Tot doreşte măr din sân. 


Şi când moşul zâmbește pe sub mustaţa lui căruntă, un glumeţ îi strigă: 


Aruncă-te, moş bătrân, 
Că la iarnă ţi-o da fân. 


Dar nici moșul nu se lasă mai pe jos; are el ac și pentru cojocul 
îndrăzneţului: 


Sub potcoava cizmei mele 
Șede dracul şi-o muiere 

Şi mă-nvaţă-a face rele. 

Sub potcoava mea cea nouă 
Șede dracul şi se ouă 

Să vă facăpapă vouă! 


Şi câte de acestea, care de care mai hazlii ! 

Pe când joacă danţul la casa mireului, vine un sol din partea miresei 
şi-l pofteşte cu toată suita sa la masa mică, în casa miresei. 

Mirele pornește cu danţul, în fruntea căruia se află vornicelul cel mai 
isteţ. Când ajung la mireasă, ea-i la masă, înconjurată de druștile ei, iar afară 
tineretul joacă strașnic. Flăcăii au de grijă să se ţie bine încleștaţi de mână 
ca să nu poată face nimeni loc printre dânșii şi păzesc intrările în casa miresei. 

Vomicelul care conduce danţul mirelui face tot soiul de figuri viclene 
ca să înşele pe cei din danţul miresei şi să capete intrare în casă; dacă nu-i 
izbutesc şireteniile, chibzuiește el unde-ar fi mai puţin vânjoși flăcăii, ca 
să facă o spărtură între ei, și dă asalt. La urmă, dacă nu-i și nu-i de chip să 
pătrundă în cetate, unde-i așteaptă mireasa, nunul cel mare dă un dar 
bănesc păzitorilor cetăţei şi mirele intră cu ai lui și se aşează și el la masă. 

Vomicelul miresei sau şi altcineva ţine iarăși o oraţie specială, în 
care îndeamnă pe oaspeţi să ospăteze sănătoși și numai după aceasta 
încep să mănânce. 

La sfârșitul ospăţului se ridică toţi de la masă şi ies afară, dar cu o 
deosebită rânduială, şi anume: se prind de mână în ordinea cum au fost 
înşiraţi la masă și, formând un lanţ în mijlocul căruia se află mireasa, 
încep a juca şi astfel, tot jucând, ies din casă. 

Iar vătăjelul primar, care conduce danţul, zice: 


Frunză verde de năgară, 

Ia poftim danțul afară, 

C-a fost vreme mai*de mult, 
Dar noi nu ne-am priceput. 
Busuioc crescut pe masă, 

Ia haideţi nuntași pe-acasă, 
Ori poftim și mai jucaţi, 

Că d-asară tot mâncaţi. 


* * 


E ziua de cununie, de obicei duminică și uneori joia. 

Viitorii soţi, după cum este datina prin unele părţi, trebuie să se 
scalde și apoi se gătesc. 

Pe mireasă o gătesc druştele și nevestele cele tinere, aşa precum s-a 
făcut şi în ajunul zilei de cununie, punându-se acuma şi mai multă 
băgare de seamă, ca să fie mireasa încă și mai frumoasă. 

În Transilvania o piaptănă cu un pieptene special, numit «cur, 
făcut fin fier sau din aramă, lătuţ cam de un deget, ambele capete 
rotunzite şi aduse spre olaltă, cam ca o semilună. Din păr îi lasă cosie, 
pe care, în unele părţi, le înfrumuseţează cu diferite cordele. 

Peste hainele cu care e îmbrăcată se încinge cu o cingătoare sau 
brâu de lână, căruia îi fac un nod, pe care mirele îl va deznoda la anume 
timp. Unde este obiceiul, i se pune hobotul, salbă la grumaz, și o 
încununează. 

Pe când o gătesc, drușştele îi cântă felurite cântece. Unele zic aşa: 


De la noi a treia casă 

Se mărită o mireasă 

Şi pe noi, fete, ne lasă 

Cu inima friptă, arsă. 

Se mărită, se mărită 

Şi-ar să dea peste-o ispită, 
C-ar să-şi capete o soacră 
Ca și poama cea mai acră. 

Alte cântece sunt triste, menite să înduioșeze pe mireasă, pentru că 
datina este ca în tot timpul gătelei mireasa să plângă. Dacă nu-i vine a 
plânge, pentru a nu se călca datina, numai ce vezi o babă mai iscoditoare că 
dă pe la ochii miresei cu o ceapă zdrobită, ca măcar așa să-i curgă lacrimile. 

După ce s-a isprăvit găteala, tatăl miresei îşi pune fata după masă, 
pe o perină, între drușştile ei, care nu-s mai urât gătite. 

Cum s-au așezat după masă, toate neamurile îi închină câte-un 
pahar, începând cu tata şi mama şi ea, luând paharul, îl duce la gură, fără 
a gusta din el, mulțămește şi-l dă înapoi. 

Înaintea ei, pe masă, este un colac acoperit cu o năframă frumoasă; 
în cornurile mesei este sare. 

Când se scoală de la masă, mireasa ia năframa cu care a fost acoperit 
colacul şi o pune în brâu. 

Apoi vornicelul primar începe danţul și scoate pe mireasă de după masă. 

Același lucru se petrece și la casa mirelui, care acuma trebuie să fie 
îmbrăcat cu cămaşa de mire, pe care i-a cusut-o mireasa anume pentru cununie. 

După aceste încep iertăciunile, acolo unde această ceremonie 
înduioşătoare nu s-a făcut în ajunul cununiei, precum se obișnuiește în 
multe locuri. 

După ce s-a sfârșit şi ceremonia aceasta, vine vremea de plecat la 
cununie, care se face totdeauna în biserică. 

În diferitele părți locuite de români obiceiul este același, amănuntele 
însă variază. 

Regula generală este că miresele se duc pe jos la biserică; în părţile 
de munte și mirele şi mireasa, și alaiul lor merg călări;, și când mirele e 
mai sărac şi nu are cal împrumută de la un prieten. Așa se face, de pildă, 
în ţinutul Domei şi al Câmpulungului, din Bucovina. Prin unele locuri 
în fruntea alaiului se poartă un steag, anume făcut, purtat de un stegur, 
și nuntașii merg în anumită ordine. 

În alaiul miresei sunt și lăutari, cari cântă întruna, până ce ajung la 
biserică; lăutarii mirelui îi cântă numai până ce iese de pe poartă. 

De obicei, mirele merge înainte, vorniceii alăturea în urma lui şi 
după vornicei vin ceilalţi feciori, tot câte doi. 

Prin unele părţi din Transilvania oaspeţii mirelui împodobesc două 
care cu patru sau şase boi, cu năfrămi şi cu petele, cu crengi verzi și cu flori 
la coarnele boilor şi clopoței la grumaz. Nunul mare cu nuna și bătrânii, 

împreună cu socrul mare şed în carul din frunte, în care se va aduce mireasa, 
iar în carul din urmă, în care se va aduce zestrea miresei, şed ceilalți 
nuntași. Colăcarul, stegarul și mirele merg călări, în fruntea carelor, 
întovărășiţi de doisprezece călăreţi, cu năfrămi pe spate şi pe umeri. Șase 
dintre călăreţi merg înaintea mirelui, câte doi alăturea, și alţi șase îndărătul 
lui, tot câte doi. La dreapta mirelui este stegarul, iar la stânga colăcarul. 

În această rânduială merg până la calea jumătate, unde se opresc, se 
face cerc în jurul mirelui, nunul cel mare scoate băutura și colac, cinsteşte 
pe nuntași şi apoi pornesc înainte. 

Oricum ar merge la cununie, când iese mireasa din casă, una dintre 
femei îi cântă un cântec în care se descrie binele ce-l lasă ea în casa 
părinţilor şi necazurile ce o aşteaptă în casa mirelui de la soacră și cumnate: 


Şi mila de la soacră 

E ca poama cea mai acră, 
Ce se coace și se coace 
Și dulce nu se mai face. 
Și mila de la cumnate 

E ca pelinu-n bucate. 


Şi mirelui, când pleacă la cununie, i se cântă un cântec jalnic, care 
începe așa: 


Eu mă duc, codrul rămâne, 
Frunza plânge după mine. 


Un alt cântec interesant este acesta: 


Frunzuliţă, frunză creaţă, 
Duminică dimineață 
Mândră zi s-a mai ivit, 
Mândru soare-a răsărit 
Şi pe mire l-am gătit. 
Nu ştiu: soare-a răsărit 
Ori mirele a-ntlorit, 
Că frumos mai e gătit: 
Cu podoaba târgului, 
Cu mirosna câmpului, 
Cu cușmiţă brumărie, 


106 


AARTUR GOROVEI 


Cu cunună argintie. 
L-am gătit la mănăstire 
Și i-am dat numele mire; 
L-am gătitla cununie 
Ca să-și capete soţie, 

Și soţie și nevastă, 

De noi să se despărțească; 
Și nevastă şi femeie, 
Ziua bună să și-o ieie: 
De la strat cu busuioc, 
De la feciorii din joc; 
De la strat cu tămâiță, 
De la mândrele fetițe; 
De la stratul cu hemei, 
De la fete și flăcăi. 


Pe mireasă o zugrăvesc frumos: 


Apa-i lină şi gustoasă 

Şi mireasa-i prea frumoasă; 
Apa-i lină, curgătoare, 

Și mireasa-i ca o floare, 
Pare că-i luptă din soare. 


Vomiceii mirelui, cât merg pe drum, tot slobod puşti şi pistoale, ca 


să deie de știre: 


Că-nălțatul împărat 
La cununie a plecat. 


In unele părţi din Transilvania, nunul şi nuna, împreună cu vomicul, 


intrând la socrul mare, cu tot alaiul, îl găsesc în curte, șezând pe un scaun, 
şi vornicul îi spune, în versuri, că au venit pentru că i-au chemat şi 


Numai în casă intrăm, 
Pe mirele să-l luăm, 
În mâna nunului să-l dăm. 


Şi în adevăr, tot alaiul intră în casă și vornicul se adresează mirelui, 


tot în versuri, și-i spune ce caută ei acolo: 

Iată, nunul a venit 
Precum v-au făgăduit, 
Mâna dreaptă îţi va da 
Şi te va şi cununa. 
Deci acuma te găteşte, 
Și cu noi călătorește. 


leşind împreună cu mirele, alaiul se opreşte din nou înaintea socrului 
mare, care șade tot pe scaun, şi vornicul i se adresează cam astfel: 


Acum, cinstite socru mare, 
Sănătate dumitale, 

Că pe cine-am căutat 

Iată că am și aflat... 


şi așa urmează o cuvântare mai lungă, în care-l roagă pe socrul mare 


„.. Ca tată cu-ndurare 
Să-i dai binecuvântare, 
Ca fericită să-i fie 
Scumpa lui căsătorie. 


De la socrul mare alaiul se duce la socrul cel mic, pe care de asemenea 
îl găsesc șezând pe un scaun, și vornicul mirelui, printr-o oraţie ce-i 
adresează, începe o lungă discuţie cu vornicul miresei, în care este iarăși 
vorba despre împăratul care, mergând la vânat, 


O căprioară-a aflat, 

Cu ea s-a întâmpinat 

Și luând-o în braţe 

A sărutat-o la față, 

Dar din braţe i-a scăpat, 
La dumneavoastră-a intrat. 


La urmă, vornicul miresei îi răspunde că aici au aflat ceea ce caută. 

Apoi intră cu toţii în casă, iau pe mireasă și, când ies în curte, 
vomicul mirelui mai adresează câteva cuvinte socrului mic, după care 
pleacă alaiul întreg la cununie. 

În alte părţi din Transilvania, după ce alaiul mirelui a ajuns la calea 
jumătate și nunul mare i-a cinstit pe toţi, colăcarul, împreună cu un 

călăreț, pleacă înainte la casa miresei, ca să-i dea de ştire că soseşte 
mirele, dar, ajungând la poartă, o găsește legată. 

Starostele miresei, care, însoţit de bătrâni și tineri, stă în dosul 
porței, îi arată colăcarului că drumu-i mai încolo. Colăcarul însă li se 
adresează așa: 


Ce salt, ce veselie, 

Ce lucru poate să fie, 

Ce staţi aici adunaţi 
Dumneavoastră, iubiţi frați ? 


Apoi urmează iarăşi o lungă.oraţie, un dialog între colăcar şi staroste, 
după care se deschid porţile; colăcarul şi călăreţul care-l însoţeşte intră 
în curte, înaintează până în faţa uşei, unde se opresc, și starostele aduce 
un colac înfipt într-o suliță, o cană cu apă şi o sticlă cu rachiu şi le pune 
pe un scaun cu picioarele scurte; colăcarul se coboară de pe cal, încunjură 
scaunul, se pleacă și ia de pe scaun colacul şi sticla, iar cana cu apă o 
varsă, sulița cu colacul în vârf o împlântă în tureatca cizmei, iar cu 
rachiul închină cătră staroste: 


Cinstite vornice, 

Să-ţi mai spun oarece: 

Să aveţi grijă de buţi cu vin 
Şi la cai iarăși de fân 

Și de ovăz vânturat; 

Iar pentru tânărul împărat 
Mesele să fie pătate 

Cu tot felul de bucate, 

Că de n-or fi toate gătate, 
Ți-or suna cojocu-n spate. 


Încălicând din nou, colăcarul se întoarce la nuntaşi, Cari-l aşteaptă 
la calea jumătate, dă nunului colacul luat de la casa miresei și apoi 
cortegiul, în ordinea de mai înainte, pleacă la mireasă, unde găsesc 
porţile iarăși ferecate. După ce li se dă drumul, călăreţii descalecă și se 
pun la joc, iar nunul cu mirele intră în casă, unde nunul ţine o cuvântare, 
prin care cere mireasa ca să meargă la cununie și apoi cu toţii pornesc 
spre biserică. 

Prin unele părţi ale Năsăudului, în Transilvania, mirele cu alaiul 
lui merge o bucată de loc, apoi se opreşte, iar colăcarii, cu steagul și 
lăutarii, se duc la casa miresei. 

Unul dintre colăcari, văzând atâta lume adunată, cuvântează: 


2 


Ce saltă, ce bucurie, 

Ce lucru poate să fie ? 

Căci noi oricând am umblat 
Ca aice n-am aflat ! 

De trei luni de când venim 
Şi noi pe drum nu dormim, 
Dar ori pe unde am trecut 
Aşa ceva n-am văzut 

Și-am venit din casă-n casă 
Dup-o stea mândră și-aleasă, 
Până la această casă. 
Şi-ajungând la această casă 
Iată steaua ni se lasă. 

Deci ori steaua ne-arătaţi, 
Ori în nuntru ne lăsaţi. 


Vomicul miresei răspunde că asemenea stea n-a văzut și să se ducă 
pe aiurea s-o caute. 
Colăcarul mirelui nu se dă bătut cu asta și-i zice: 


Voinice, de-aici de casă 
Cuvântul ţi se-nmulțească, 
Dumnezeu să te trăiască ! 
Dar nu te purta cu gândul 
Că ne vei muta cuvântul 
Ca şi holbura cu vântul. 


Spune apoi că tânărul împărat i-a ales pe dânșii: 


Şi ne-aales pe noi, 

Pe acești doi 

Voinici 

De stat mici, 

Dar din gură mai chitaci 

Şi cu caii mai fugaci, 
- Să ispitim cu tărie, 
Să-i dăm lucru cu trezie. 

După mai multe împotriviri din partea nuntaşilor miresei, colăcarii 
mirelui intră în casă şi, scoțând pe mireasă, o duc până la locul unde o 
aşteaptă mirele. Aici îşi dau amândoi mâna, apucă de câte un capăt 
năframa de credinţă şi așa, mirele de-a dreapta și mireasa de-a stânga, 
merg înainte, până ce se întâlnesc cu nănașii, care de asemenea pleacă 
de acasă cu steagu și lăutarii. Atunci mirii li sărută mâna și cu toții 
pleacă la biserică. 

„În Munţii Apuseni ai Transilvaniei nuntaşii se adună în dimineaţa 
cununiei mai întâi la mire și de la acesta pleacă apoi cu toţii la mireasă. 
Mai întâi e vornicul călare pe un cal mic cu panglici roşii în coamă și cu 
un ciucurel roşu pe frunte. Vomnicul are în mână o ploscă cu vin. Alăturea 
cu el sunt doi oameni, cari duc un colac numit pupăză şi care are o formă 
împletită lungă ca de jumătate de metru. Cei cari duc colacul se numesc 
colăcari şi pupăza o dau la poartă vomicului miresei spre a o da tinerei 
crăișoare, care o împarte fetelor de etatea ei. Urmează nașul, mirele şi 
alţi invitaţi, cari toţi sunt călări. Pe urmă e carul, şezând pe ceaglăul 
denainte cuscrii cu stegariul, în mijloc naşa cu surorile de mire şi pe 
ceaglăul denapoi lăutarii. La car sunt prinși câte opt-doisprezece boi cu 
colaci şi năframi în coarne și mânaţi de câte patru-sase pogănici cu 
biciuri lungi de piele cu care pocnesc ca trăsnetul. 

Apropiindu-se de casa miresei, la o mică depărtare, carul se oprește şi 
“vornicul, însoţit de cei doi colăcari, se duc la poartă cu un țipău făcut chiar 
de mâna miresei şi în coaja căruia sunt înfipte trei pene lungi de cocoș“. 

Sosind la poartă, vomicul mirelui cuvântează o oraţie la fel cu cele 
din alte părţi, la care răspunde vomicul miresei, după aceasta colăcarii 
dau vomicului miresei pupăza ca s-o ducă miresei şi, când aceasta vrea 
să intre în casă, vornicul mirelui îl oprește: 


Jupâne frate ! 

AL nostru tânăr împărat 
A lăsat 

Casele să le-ncălziţi, 
Blidele să le umpleți, 

Dar să nu vă aflăm semeţi; 
Să-i gătiţi patru cai, 

Două-trei care de fân 

Cosite din postul lui Crăciun; 
„Două buţi cu vin din cel ales, 
Din luna lui Faur să fie cules, 
Şi-un sac cu vinars [rachiu] 
Cu căpuşa să fie legat, 

Pe seama tânărului împărat 
Să fie gătat. : 


Vornicul miresei dă apoi vornicului mirelui ripăul, adică o 
pâinișoară împănată cu pene de cucoş, şi acesta se duce la car, pe care-l 
încunjură de trei ori, împreună cu stegarul şi cu cuscrii, strigând: 
„Trăiască crăişorul şi crăişoara tânără !“* 

Întorcându-se iar la poarta miresei, începe un dialog între vornicul 
mirelui și al miresei, după care alaiul intră în curte, unde mirele sau nașul 
sau chiar altul dintre nuntaşi trebuie să împuște oala cu cenuşă care-i 
aninată în vârful unei ciuhe, adică o prăjină cât se poate mai înaltă. 

Când să intre în casă, vornicul miresei îi opreşte, zicând: 

— Mă rog, fraților, v-am lăsat în curte, însă în casă nu vă las, fiindcă 
sunt şapte bătrâni cari fac judecată și nu-i putem sminti de la lucrările lor. 

Vomicul mirelui răspunde: 

— Ne rugăm, frate, lasă-ne în casă, că noi plătim bani ca să facem 
altă casă. 

Şi, scoțând câţiva bani, îi dă vomicului miresei. 

Intrând în casă, vornicul mirelui, adresându-se cătră al miresei, zice: 


Frate vornice din loc, 

Să-ţi deie Dumnezeu noroc; 

Noi avem o dorire: 

Să vedem crăişoara în ce voie-i ? 


Vomicul miresei aduce o copiliță de 4-6 ani, iar vomicul mirelui îi 
răspunde: 


Nouă ni trebuie alta, 
Mai bălţată şi-mpănată, 
Cu cizme roșii-ncălţată. 

Atunci vornicul miresei o scoate din cămară și o aduce în casă. 
Când intră, toată lumea se ridică în picioare, afară de mire, şi vornicul 
mirelui zice miresei: 

— Vino spre mine, Doamna mea ! 

Apoi, luând-o de mână, se adresează vomnicului ei, zicând; 

— Iat-o, frate; când voi cere-o, să ni-o dai cum e acuma. 

După asta pleacă la biserică. 

În Timişoara, mireasa pleacă la cununie în trăsură cu patru cai. 

Mireasa îţi ia ziua bună de la părinți, mama ei îi dezleagă copcile 
cămeșei, în semn că nu e încă legată; trage un pai din streşina casei, în 
semn că ea de dezlipește de familia din acea casă şi apoi se urcă şi ea în 
trăsură, de-a dreapta vomicului, care pe acolo se numește diver şi care 
stă şi el în trăsură cu mireasa. 

În Macedonia, după ce solii mirelui cari au fost trimeși la 
mireasă se întorc la mire, acesta cu toți nuntaşii merg călări la casa 
miresei ca s-o ia. În fruntea alaiului fâlfâie o flambură,. adică un 
steag, în vârful căruia se pune o cruce de lemn, în ale cărei colțuri 
se înfig trei mere. Apropiindu-se de casa miresei, încep a slobozi 
puşti și pistoale şi, când au ajuns, mireasa îi întâmpină, îmbrăcată 
frumos. Costumul obişnuit în aceste împrejurări este astfel alcătuit: 
mireasa poartă trei fustanele una peste alta, fiecare mai scurtă cu 
trei degete, pentru ca să se poată vedea marginile lor de jos; în 
spate poartă o scurteică de postav, cusută cu fir sau mătasă;, pe cap 
telie albă, adică peteală, uneori galbenă, iar faţa-i este acoperită cu 
un sovon, adică văl alb transparent. 

După ce se schimbă oarecare cuvinte, se începe ceremonia turtei. 
Două femei țin deasupra capului miresei caniscul, adică o turtă mare de 
aluat, şi o altă femeie dindărăpt ţine o garafă cu vin şi, când se coboară 
mireasa în curte, i se așterne un cale un cearșaf alb, semn de nevinovăție 
şi Că viaţa casnică îi va fi nepătată în cursul căsniciei. 

După ce intră mirele în casa miresei, părinţii lui dau daruri rudelor, 
miresei, iar mirele cu vomiceii lui scot papucii din picioarele miresei şi 
o încalță cu alţii, aduşi în dar de către mire. Ea se preface că nu-i primeşte, 
aruncând papucii de trei ori cu piciorul şi apoi lasă să o încalce. 

Mirele după aceea aduce pe nun la casa lui, de unde apoi se duc iar 
la casa miresei, iar nunului, în semn de cinste, i se cântă aşa: 

Bună seara, nune mare ! 
Această oaste dimprejur 
Este toată oastea ta: 

una mie şi cinci sute. 


In sfârşit, pleacă alaiul la biserică, dar mai întâi rudele cele mai 
apropiate ale miresei o sărută pe rând, cântându-i: 


Tremură soarele şi apue, 
'Tremură inima miresei. 

Se desparte mireasa de mamă, 
De mamă și de tată. 

Dă-mi un prânz, mamă, 

Şi mai ține-mă la prânz, 

Ca să scap de străinătate 

Și de necunoscuți. 


Se mai cântă și alte cântece, foarte jalnice, și toate femeile plâng, 
jelind plecarea miresei din casa părintească. 

După ce coboară mireasa în curte, mirele şi neamurile lui trec pe 
dinaintea ei şi se uit la dânsa cu băgare de seamă; apoi fraţii şi neamurile 
de aproape o înconjoară tot timpul, ţinând-o de braţ ca să n-o atingă 
nimeni Și așa, cântând şi ghiftiii, adică lăutarii, merg spre biserică. 

Mireasa merge cu ochii în pământ, cu trupul ţeapăn, şi calcă cu 
pași mici şi rari. 

Cununia se săvârşeşte după regulele bisericeşti și, în afară de câteva 
superstiții pe care le observă mai cu deosebire mireasa, nu sunt datine 
cu mult deosebite în diferite localităţi. 

Prin unele părţi din Transilvania este însă obiceiul ca mirii să intre 
în biserică cu pălăria sau cu căciula pe cap şi așa să se cunune, ceea ce se 
întâmplă câteodată şi prin România. 

Aceasta se explică prin faptul că mirele este împărat, şi împărații 
nu fac precum toată lumea. Ba, prin Transilvania, unii fac aceasta din 
vicleşug, pentru ca pe urmă să poată zice: „Ai cununat pălăria, părinte !* 

Când ies din biserică mirele și mireasa, prin unele locuri, îi aşteaptă 
la uşă vorniceii împreună cu tineretul, îi iau pe amândoi între druşte și, 
formând un lanţ lung, îi scot astfel din curtea bisericei și acolo întind o 
horă frumoasă. 

Prin Transilvania este datină ca mirele, după cununie, îşi ia mireasa 
de subsuoară și, după ce iese din biserică, îi dă miresei în mâna stângă un 
pistol încărcat și, ţinându-se amândoi de mână, mireasa sloboade pistolul. 

După ce s-a sfârşit hora, mirele și vorniceii încalecă pe cai, iar 
mireasa, cu nuna, care ţine în mână lumânările aprinse ce au slujit la 
slujba bisericească, se urcă în carul sau căruţa menită pentru mireasă, 
împreună cu lăutarii, și aşa pornesc la casa părintească. 

Nevestele care însoțesc pe mireasă îi cântă felurite cântece, precum, 
de pildă, este acesta: 


Frunzuliţă de sub gheaţă, 
Duminică dimineaţă 
Mândru soare-a răsărit, 
Mândră luna s-a ivit. 

Nu ştiu: luna s-a ivit 

Ori soarele-a răsărit, 

Ori mirele-a-nflorit, 

Ori mireasa s-a gătit 

Şi frumos s-a-mpodobit. 


Mirele şi mireasa fiecare se duc-la casa lor. 

Când ajunge mireasa acasă, vomiceii şi druştele îi ies înainte, o 
coboară din car și, băgând-o cu danţul în casă, o așează după masă. 

Vomicelul primar, care conduce danţul, când intră în casă face de 
trei ori cruce cu băţul pe ușă şi zice: 


Noroc şi viață, 
'Trai bun cu dulceaţă. 


Pe mire de asemenea, când ajunge acasă, îl întâmpină vorniceii și 
druștele şi, băgându-l cu danţul în casă, îl așează după masă și nevestele 
îi cântă acest cântec frumos: 


Legăna s-ar, 

Clătina s-ar, 

Legăna s-ar brazi-n munţi, 
Să se roage vântului, 
Vântului, 

Pământului, 

Să le cruțe vârfurile, 
Vârfurile, 

Ramurile 

Şi să-i bată la trupină 

Și mai jos la rădăcină, 

Să mi-i scoată din pământ, 
Din pământ, 

Din negru lut, 
Lapământsă mi-i oboare, 
Să mi-i facă trei pătrare, 
Să-i despice-n mici bucăţi, 
Să-i împartă în trei părți 
Şi să-i ducă la trei târguri, 
La trei târguri, 

La trei meșteri, 

Ca să-i facă săhănele, 
Săhănele, 

Păhărele 

De cinstit, de ospătat, 
Mirelui de închinat; 

De cinstit părinților, 
De-nchinat nânașilor, 
Nânașilor, 

Nuntaşilor 

Şi vouă vătăjilor. 


Mirele gustă puţin din bucatele de pe masă şi apoi cu tot alaiul 
porneşte la mireasă, iar mama lui rămâne acasă, pentru a face pregătirile 
pe când se va întoarce el cu mireasa. 

Ajunşi la poartă, o găsesc iarăşi legată și începe iarăşi discuția 
obișnuită între vornicul mirelui şi al miresei. 

Vomicul miresei zice: 


Fraţilor, 
Fărtaţilor, 
Ce îmblaţi, 
Ce căutați ? 

La această întrebare vomicul mirelui sau colăceriul răspunde cu 
una din multele variante ale conăcăriilor, dintre care reproducem 
următoarea, pentru frumuseţea unora din versurile cuprinse în ea: 


Ce umblăm, 

Ce căutăm 

La nimeni n-avem 

Samă să ne dăm. 

Multe mări am trecut, 

Multe ţări am abătut, 

Oraşe şi sate depărtate 

Am colindat 

Și nimeni samă nu ne-a luat. 
Cine sunteţi dumneavoastră 
Să ne luaţi sama noastră ? 
Dar, fiindcă ne-ntrebaţi, 

Să ne lăsaţi cu-ncetișorul, 
Să ne dăm cuvântul cu adevărul, 
Că de multe ce sunt și dese 
Nu le putem spune alese. 


Tânărul nostru împărat 
De dimineaţă s-a sculat, 
Faţa albă și-a spălat, 
Chica neagră-a pieptănat, 
Cu straie nouă s-a-mbrăcat, 
Murgul ți l-a înșăuat, 

Cu trâmbiţa a sunat, 
Mare oaste a rădicat: 
Două sute grăniceri, 

O sută feciori de boieri 
Din cei mai mari, 

Nepoţi de ghinărari, 

Şi pe la răsărit de soare 
A plecat la vînătoare 
Și-a vânat țara de sus 
Despre apus, 


Datinile noastre la nuntă 117 


Până caii ne-au stătut 

Şi potcoavele au pierdut. 
Atunci ne lăsarăm mai jos 
De un deal frumos 
Şi-am alergat 

De am vânat 
Munţii cu brazii și fagii, 

Cerul cu stelele, 

Câmpul cu florile, 

Dealul cu podgoriile, 

Vălcelele cu viorelele 

Și satele cu fetele. 

Când a dat soarele-n de seară 
Am ieșit la drumul cel mare 
Și-am dat de-o urmă de fiară, 
Stă toată oastea și se miară. 
Unii au zis că-i urmă de zână, 
Să fie împăratului cunună. 

Aşa s-au mai chibzuit 

Şi s-au mai găsit alți vânători 
Mai cunoscători 

Şi-au zis că-i urmă de căprioară, 
Să fie împăratului soțioară. 
Dar nunul cel mare 

Cu grija-n spinare, 

Călare pe un cal 

Ca un Ducipal, 

S-a ridicat în scări 

Şi s-a umflat în nări 

Şi-a făcut ochii roată 

Şi când încoace a privit 

Aicea a zărit 

O floricică frumoasă 

Şi drăgăstoasă. 

Și văzând că nu înfloreşte 

Nici nu rodește 

Şi nici locul nu-i prieşte, 

Ci mai mult se ofilește, 

Ne-a trimis pe noi, şase militari, 
Călări pe şase harmăsari, 

Cu coamele boite) 

Cu frânele zugrăvite, 

Cu unghiile costorite, 

Cu coadele-mpletite, 

Cu toții să pornim, 

La curţile dumneavoastră să venim, 
Floricica s-o luăm 

Şi la împăratul s-o ducem. 

Am pormit 

Și am venit 

Pe fața pământului, A 
Pe aburii vântului, 

Bând şi chiuind 

Şi din pistoale trăsnind, 

Caii încurând, 

Pe nări flăcări vărsând 

Şi din unghii scăpărând, 

Până am sosit 

Şi v-am găsit. 

Acum ori floricica să ne daţi, 

Ori de nu, nu mai scăpaţi, 

Căci am venit cuhârleţe de argint, 
Să scoatem floricica din pământ, 
S-o scoatem din rădăcină, 

S-o sădim la împăratu-n grădină, 
Ca acolo să înflorească, 

Să rodească, 

Locul să-i priască 

Și să nu se ofilească. 


Dacă dumneavoastră, socri mari, 
Ne credeţi nescai tâlhari, 
Avem și firman de la împărăție: 

Cine ştie carte latinească 

Să vie să ni-l cetească, 

Iar cine nu știe 

Să nu vie, 

Ci ca de foc să se păzească, 
Să ne aduceţi, socri mari, 
Oameni cărturari, 

Vrun popă cu barba deasă 
Să ne citească [sic !] carte aleasă; 
Să nu fie cu barbă cănită, 

Să rămâie cartea necetită, 

Ori vreunul cu barba rară, 

Să ne ţie pân desară, 

Ci unul cu barba ca fusul, 

Să ne deie curând răspunsul. 
Răspunsul nostru este: 

Şese pahare cu vin, 

Şese năframe de in 

Decare se găsesc pe aici, 
Cusute cu flori și arnici; 

Fie şi cu strămătură, 

Numai să fie cu voie bună; 
Să fie și de mătasă, 

Numai să fie de aici din casă, 
De la cinstita mireasă, 

Să nu fie de pe la vecine, 

Să păţim vreo rușine, 

Că atunci va fi cinstea noastră 
Și ocara dumneavoastră. 


Socri mari, ascultați 

Şi în urechi băgaţi: 

Când a da soarele-n desară 
Mare oaste vă împresoară; 

De nu-ţi avea bucate de ajuns, 
Să vă cătaţi loc de ascuns; 

Să aveţi buţi cu vin, 

Cară cu fân, 

Vaci lăptoase, 

Fete frumoase; 

Să mai aveţi, socri mari, 

Și lăutari, 

Să vie tot satul, 

Să se veselească împăratul. 
Când a fi soarele-n deseară 
Mare oaste vă-mpresoară: 
Să lărgiţi casa, 

Să întindeţi masa, 

Că vine împăratul îndată 
Cu oștirea lui toată: 

O sută cincizeci și cinci 

De cei mai voinici, 

Cu feţele alese, 

Cu mânicele sumese, 
Gătiţi, soacră mare, 

Pentru oasele tale. 


Noi am vra să descălicăm, 

Dar n-avem jos pe ce să ne dăm. 

Nu suntem ciobani de la oi 

Să descălicăm în noroi, 

Nici niscaiva morari beţi, 

Să descălicăm în scaieţi, 

Ci suntem boieri mari, 

Ghinărari de lângă mare, 

De unde soarele răsare. 

Noauă să de aduceţi scaune de argint, 
Să descălicăm aici pe pământ, 

Sau să întindeţi covoare, 

Să descălicăm în pridvoare; 

La cai să daţi trifoi verde, 

Cosit în noaptea Sfântului Gheorghe, 
Cu roua neluată, 

Cu floarea nescuturată, 

Strâns de sărbători 

De două fete surori, 

Caii noştri să mînânce 

Şi din capete să nu miște, 
Caii noștri să beie 

Şi din capete să nu deie, 
Că şi dumneavoastră 

Din partea noastră 
Urechile vi s-or tăia. 


Noi am descălica 

Și am mai sta 

De am mai ura, 

Dar ni-i frică c-om însera 
Și avem detrecut stânci 
Şi văi adânci, 

Munţi cu brazi mărunți 

și întunecoși, 

Bine v-am găsit sănătoşi ! 


Socru mare ! Ce s-a făcut 
Nu mai e de desfăcut, 

Să dai numai opt boi 

Şi şapte vaci 

Ş-apoi să rabzi şi să taci. 
Tine, socru mare, 

la astă rădăcină uscată, 
Jos crăcănată, 

Mare şi spătoasă 

Ca o broască lestoasă, 
P-icea lată, p-icea lată. 
La inimă, socrule, odată ! 
Să nu o săruţi tare, 

Că şi căciula din cap îţi sare, 
Să o săruţi mai binişor, 
Să-ţi pară mai dulcişor. 
Poftim de beti şi vedeţi 

Că-i vin de Odobeşti, 

Când bei te veselești, 

lar nu liurcă de-a dumneavoastră, 
Când bei multă 

"Te umflă-n burtă, 

Faci pântecele dobă, 

Intri după sobă 

Şi stai cu grierii de vorbă. 


Tot urând, socri mari, 

Vedem că toţi au rămas: 

Cei de lu spate 

Cu gurile căscate, 

Cei dinainte 

Cu gurile proțăpite. 

Aduceţi dar un căuş 

Cu poame uscate, 

Să aruncăm în cele guri căscate; 
O strachină cu poame 

Să dăm la cele cucoane, 

Că vedem că au slăbit de foame, 
Și câţiva căţei de usturoi, 

Să dăm pe la ciocoi, 

Fiindc-au poftit pe la noi. 

Munţi înalți, luminosi, 

Bine v-am găsit sănătoși ! 


Vornicul miresei se pune la sfadă cu al mirelui — se înțelege că sfada 
aceasta este tot în versuri, o continuare a conăcăriei — şi după o luptă 
prefăcută se deschide poarta şi alaiul mirelui intră în curte, în mijlocul 
căreia este un scaun lung acoperit cu un lăicer. Pe un capăt al scaunului 
este o cofiţă cu apă neîncepută sau cu agheazmă și un buchet de busuioc 
sau alte flori, dacă sunt pe vremea aceea; pe celalt capăt al scaunului 
este ostrachină cu grâu, preferându-se grâul care a rămas de la logodnă, 
iar la mijlocul scaunului — un colac mare și frumos. În dosul scaunului 
stă al doilea vornicel al miresei, care acuma are numele de stolnic și care 
păzeşte cofiţa, grâul şi colacul. 

Colăcerul vrea să apuce colacul şi să intre în casă, dar stolnicul 
nu-l lasă, aruncă în el cu grâul și-l stropește cu apă. 

Colăcerul începe atunci oraţia numită le colac, care-i numai o 
variantă a celei de mai sus, apoi se dă un nou asalt de către nuntașii 
mirelui și unul din ei izbutind să puie mâna pe colac, vorniceii mirelui 
îşi încrucișează betele sus, pe sub care se petrece mirele, se petrec și 
vorniceii, cari apoi rup colacul în două. 

În urmă se pornește danţul şi vorniceii cari-l conduc chibzuiesc așa 
ca în clipa când mirele intră pe uşă în casă să se întâlnească faţă în faţă 
cu mireasa, care tot în danţ cu nuntașii ei iese din casă. 

În casa-i pregătită masa, la care se aşează mirele cu nuntașii, într-o 
ordine anumită, după cum vom arăta îndată. 

Ceremoniile colăcăriei variază foarte mult, încât nu s-ar putea 
determina o regulă generală. 

Prin ţinutul Dornei şi al Câmpulunegului, în Bucovina, la ieşirea de 
la biserică mirele nu se mai abate pe la casa lui, ci merge de-a dreptul la 
mireasă. Nuntaşii miresii, când văd că se apropie alaiul mirelui, ţin 
miresei o oraţie, numită le zăvoare, după care socrul cel mic deschide 
zăvoarele de pe poartă, le pune jos, iar soacra cea mică pune în mijlocul 
lor o cofă cu grâu, pe gura căreia este un colac mare. 

Nunul cel mare și un vornicel apucă de călare colacul de pe cofă şi, 
ținându-l în sus, unul de o parte şi altul de alta, mirele se petrece pe sub 
dânsul. După asta rup colacul și-l azvârl înspre cele patru părți ale 
pământului. Apoi vornicelul mirelui, împreună cu acesta, amândoi călări, 
fac de trei ori ocolul dănţuitorilor, între care se află şi mireasa; la al 
treilea ocol vornicelul opreşte calul mirelui lângă mireasă, iar soacra 
cea mică aduce un scăuieș mic și pune pe scăuieș capătul catrinţei, pe 
care sunt câteva fire de grâu. Mirele pune pe grâu un ban de argint și, 
descălecând, calcă pe grâul acela. 

Unul dintre vornicii mirelui încalecă acest cal şi înconjoară de trei 
ori pe nuntaşi, cari joacă mereu în două şiruri: spre răsărit șirul în care se 
allă mirele, spre apus şirul în care se află mireasa, în faţa mirelui. 

Socrul cel mare dă nunului un colac. Nunul vine în mijlocul 
danţului şi, ținând colacul sus, între mire şi mireasă, îi zice miresei: 


Uită-te, că-ţi răsare 
Sfântul soare ! 

Mireasa se uită prin borta colacului, spre cele patru părți ale lumei. 
Mirele se uită și el după mireasă. 

După aceasta intră în casă şi se pun la masă. 

Mirele stă totdeauna în capul mesei. La dreapta lui vine nunul cel 
mare şi după el se aşează nuntașii, dar numai gospodarii, adică oamenii 
însuraţi, după rangul p care-l au în lumea lor: întâi fruntașii, apoi 
mijlocaşii și la urmă cei mai nevoiaşi. Bărbaţii stau pe aceeași lature a 
mesei. La stânga miresei stă nuna cea mare şi apoi celelalte femei, toate 
de aceeași lature a mesei, rânduite tot după aceeași normă ca şi bărbaţii. 

Mireasa și tineretul joacă în altă odaie ori într-o şură sau afară, 
chiar când e destul de frig. 

Mâncările cele mai obișnuite la masa mare sunt răcituri (piftii), 
zeamă cu tăieţei și sarmale sau găluşte. Sticlele cu rachiu sunt de obicei 
astupate cu flori în loc de dopuri şi-s legate cu aţă roșie, semnul 
nevinovăţiei. 

Dinaintea mirelui se pun două pâini, acoperite cu o năframă, iar 
denapoia lor doi colaci, unul peste altul. 

Când toată lumea-i aşezată la masă, colăcerul miresei ţine o lungă 
oraţie, prin care invită pe oaspeţi să mînânce. 

Câtţine oraţia aceasta, mesenii stau în picioare şi, după ce colăcerul 
își încheie oraţia, zicând: 


Faceţi bine și luaţi 
Şi ospătați, 
Ca şi ai noştri frați 
Și nu bănuiţi, 
Caşi ai noștri cinstiţi 
Şi buni părinți, 
toţi se aşează şi încep să mănânce. 
Cine-i mai cu haz la vorbă începe a închina paharul. Primul „toast 
e pentru socrul mare: 


ce 


Socru mare, 

Socru mare, 

La voia dumitale ! 

Să trăieşti întru mulți ani 

Cu bucurie 
Și cu veselie ! 


Socrul mare răspunde: 


— Amin ! Săte audă Dumnezeu ! 


Un alt nuntaș zice iar: 


Socru mare, 

Socru mare, 

Dă Doamne pâne și sare 
Fiilor domniei tale, 

Să aibă zile, să trăiască, 

Pe părinți să-i pomenească ! 


Socrul răspunde: 


Deie Dumnezeu, amin ! 
Să-ţi fie voia deplin ! 


Se închină apoi pentru soacra mare: 


Soacră mare, 

Soacră mare, 

Să ai noroc și voie bună, 

Că suntem azi împreună 

Și şi-atunci când te-oi mai vedea, 
Nici atunci cu voie rea. 


Aci e curechiul 
Gătit cu marafeturi, 
Precum e şi carul 
Ferecat cu gânjuri... 


Când aduce friptura: 


Aci e carne de vită 
Cu sos bun și cu hirean, 

Şi așa, închinând în sănătatea tuturor și ascultând lăutarii petrec nuntașii. 
Pe unde se întâmplă câte un cunoscător al vechilor cântece, acesta 
cântă fiecare mâncare de la masă. Aşa, dacă se dă de mâncare curechi 
(varză), colăcerul zice: 

"Tot cu de acestea trăise 
Şi patriarhul Avram. 
După carne bun e vinul... 


Când vin copturile de aluat: 


Iată că vi s-au adus și copturile, 
Placă-vă şi gustaţi dintr-însele, 
Că gazda a plătit 

Cinci sute de galbeni 

Pentru că le-am gătit... 


Şi în toate aceste cântece se laudă mâncarea adusă și se îndeamnă 
mesenii să mînânce. 

Către sfârșitul mesei se aduce pe masă, dinaintea mirelui și a nunilor 
mari O găină friptă acoperită cu un talger. 

Aceasta e semnul că a venit vremea să se aducă mirelui mireasa. 

Nunul, văzând acest semnal, porunceşte vorniceilor miresei s-o 
aducă, zicând: 


Tânărul nostru împărat 
Mare poroncă v-a dat 
Ca-ndată să vă duceţi 

Şi pe loc să vă-ntorceţi 
Cu-nălţata-mpărăteasă, 
Cinstita noastră mireasă, 
Șă şadă și ea la masă 
Cu-nălțatul împărat 

În acest măreț palat. 


Vormniceii încep o serie de glume. Aduc întâi o copiliţă, apoi o fată 
urâtă foc, pe mama miresei, pe bunica ei și nunul pe toate le respinge, 
găsind pentru fiecare un cuvânt de haz, de care toţi mesenii râd cu 
plăcere, şi la urmă aduc şi pe mireasă, după ce aceasta se împotriveşte și 
fuge de se ascunde. 

Când o aduc vorniceii, unul dintre ei zice: 


Poftim, înălțate împărate, 
Soţ îti dau, 

Băţ nu-ţi dau, 

Că-i trece printr-o luncă mare 
Şi-i tăia un băț mare 

Și-a fi și pentru spatele dumitale ! 


Mirele sărută mâna socrului său, ia pe mireasă de mână și o aşează 
lângă el. 

După asta vorniceii aduc şi pe druște, care de asemenea se 
împotrivesc, şi le pun şi pe ele la masă. 

Se bea un pahar pentru mireasă, pentru druşte, pentru vornicei şi 
apoi vornicul primar poruncește lăutarilor să cânte Războiul, cum se 
zice prin Bucovina. 

În acest timp, nuna ia hobotul de după grumazul miresei și-l aruncă 
pe două crengi verzi pe care le ţine vornicul primar în mână şi se începe 
o luptă între acesta şi druștele miresei, care stau la spatele ei pentru ca 
să-și puie hobotul pe cap. 

Câteva încercări nu izbutesc şi atunci vornicul zice răstit către druşte: 


Ce vroiţi voi, druştelor, 
Druştelor, măiestrelor, 
Pentru ce slujiţi mireasa ? 


O drușcă răspunde: 


Voim parale albe 
Să ne facem salbe. 


Vornicul: 


A creşte la vară nalbă 
Și veţi face câte-o salbă. 


Druşca-i răspunde, în râsul tuturor: 


Nalba noi vom dumica 
Și pe voi vom ospăta. 


Vomicul pune dinaintea druștelor o bucăţică de pâine şi druşca zice: 


Aceasta nu-i de la voi, 
Că-i de aice de lu noi. 

Vornicul întreabă: 


Apoi dară ce voiţi ? 
Spuneţi-mi iute, vorbiţi ! 


Druşca răspunde: 


Voim parale mărunțele 
Să ne cumpărăm mărgele. 


Vornicul: 


Druşca: 


Noi v-om da bani de surcele 
Să vă cumpărăm mărgele. 
Mărgele veți cumpăra, 

Noi mireasa vom lua. 


Surcelele de-om lua, 
Foc cu ele-om aţâţa 

Și pe voi v-om afuma. 
Noi voim gălbănași 
Pentru condurași. 


Vornicul: 


Druşca: 


Noi vom prinde-un iepuraș 
Ca s-aveţi de condurași. 


Dacă-i treaba asa, 
Și noi vom lua 
Paie de săcară 

Să dăm voniceii 
Pe uşă afară. 


Vomicul: 


Eu cu drușca cea frumoasă 
Voi s-astup cahla la casă. 

Vomicelul cel frumos 
L-om pune proptea dindos. 


Vomicelul pune câţiva bani pe un talger şi-i dă druştelor, dar i se 
răspunde: 


Cu vr-o două-trei prale 
Nu-i cumpăra niciodată 
Cosiţă de fată mare. 


Vornicelul încearcă din nou să puie hobotul pe capul miresei şi, 
văzând că druştele nu-l lasă, zice către nunul cel mare: 


Frunză verde lemn uscat, 

Îi vremea de-nhobotat 

Și druştele nu mă lasă, 
Mă-ndeamnă să merg acasă 
Şi hojma mă năcăjesc, 

Îmi cer bani să le plătesc. 


Nunul scoate câţiva bani de argint ca să plătească druștelor, care în 
sfârșit îl lasă în pace să puie hobotul pe capul miresei. 

Mireasa poartă hobotul până ce intră în casa mirelui și-l ridică 
puțin numai când trebuie să mulțămească oaspeţilor cari o cinstesc. 

Deşi, de obicei, românii se căsătoresc numai între ei, totuși prin 
unele sate din Bucovina, îndeosebi lângă Prut, fetele de români se mărită 
cu ruteni. Creştini sunt şi unii și alţii, de aceea românii nu se prea 
împotrivesc acestor căsătorii, fără a-și da seama că acesta este unul din 
cele mai puternice mijloace prin care rutenii îi deznaţionalizează, încât s-a 
ajuns ca regiuni întregi de populaţie românească să devie complet rutenizate. 

În aceste sate, când se mărită o fată de român cu un rutean, după ce 
i s-a pus hobotul pe cap, tinerii cântă o doină cu un vers foarte duios, în 
care parcă ar răsuna plângerea unui neam întreg. 

Iată, în întregul ei, o asemenea doină: 


Plângi, fiicuţă, şi suspină, 
Că mergi în casă străină 

Și te-or mustra fără vină 

Și te-or bate fără milă. 
Mergi la grindă ne-mbrăcată, 
La casă nemăturată, 

La blidele nespălate 

Și la toate-nstrăinate. 
Mărioară, fătul meu, 
Dragul meu, puiuțul meu, 
Ridică-ţi hobotul tău 

Şi-i vedea pe socrul tău: 
Samănă cu tatul tău, 

Ba poate-i şi mai frumos, 
Numa nu-i aşa milos, 

Cum al tău, nene, ţi-a fost. 
Mărioară, fătul meu, 
Ridică-ţi hobotul tău 

De vezi pe cumnatul tău: 
Samănă cu frate-tău, 

Ba poate-i mult mai frumos, 
Numa nu-i aşa milos 

Cum al tău frate ţi-a fost. 
Marioară, draga mea, 
Dezrădică-ţi basmaua 

Şi-i vedea pe soacră-ta: 
Samănă cu maică-ta, 

Ba poate-i mult mai frumoasă, 
Numai nu-i aşa miloasă 
Cum era maică-ta acasă, 
Căci dulceaţa cea de soacră 
E ca poama cea mai acră, 
Ce cât lumea de s-ar coace, 
Dulce tot nu s-ar mai face, 
Şi-i ca frunza de pelin 

Și ca mursa de venin, 

Tot amară ca şi-o fiere, 

Tu te strângi şi ea nu piere. 

Mărioară, fătul meu, 

Dragul meu, puiuţul meu, 
Dezrădică-ţi basmaua 

Și vezi pe cumnată-ta: 
Samănă cu soră-ta, 

Ba parcă-i mult mai frumoasă, 
Numai nu-i nici pic miloasă, 
Cum era sor-ta acasă, 

Că-i o fiară-nveninată 

Ce mușcă și mori îndată. 

Îi număra stropi-n mare 

Și iarba pe cinci hotare, 
Frunzele de pe-o pădure, 
Ghimpii de pe-un rug de mure, 
Stelele câte-s pe ceri 

Și macul din nouă veri, 
Pana pe paseri ce zboară 

Și ea tot nu-i sorioară, 

Ca s-o pui la inimioară, 

Că-i sămânță de străin, 

Și-i amară, şi-i pelin, 

Și e fiere, şi-i venin. 


Așa-i de duioasă doina aceasta, încât plâng toţi cei de faţă. În 
lacrimele cari curg parcă s-ar oglindi ochii tuturor românilor, cari plâng 
o odraslă de ale lor pierdută în străinime. 

După ce s-a înhobotat mireasa, vornicul primar închină un pahar 
către druşte; drușca primară ia primarul şi cinsteşte la drușca cea mică, 
dar nu bea conţinutul paharului, ci-l aruncă peste cap şi tot aşa se închină 
pentru fiecare, în timp când vorniceii cântă alte doine potrivite cu 


împrejurarea. 


După ce s-a isprăvit cinstea, vornicelul primar își pune băţul său de 
vornicie pe masă, dinaintea miresei şi, ţinându-l în sus, zice: 


Acest copăcel 
Mândru, fi-umușel, 
Crescut-a, crescut 

Chiar de la-nceput, 

De la tinereţe 

Cum îl vezi că stă, 
Şi-avea să mai crească, 
Dar un mare vânt 

L-a lovit 

Și pe-astă masă 
Mândră şi frumoasă 
Vântul cel cumplit 

Mi l-a prăvălit 
Și-acoperit 

Cu tulpina — masa, 

Cu margenile — talgerile, 
Cu frunzele — lingurele 
Şi-n lumea cea mare 
Acum nime n-are 

Voie să-l ridice 

Din loc, de aice. 
Numai jupâneasa 
Mireasa 

Cu flori alese de matasă 
Are voie să-l legc 

Și de aice 

Să-l ridice. 


Când zice cuvintele: „mare vânt l-a lovit“, vornicelul lasă băţul să 
cadă pe masă și, după ce vornicelul isprăvește cuvântarea, mireasa leagă 
băţul cu o năframă de mătase şi-l dă vornicelului, care, după ce-i 
mulțămește tot în versuri, ridică băţul în sus şi zice către lăutari: 


Cântă, măi ţigane, 
Că ţ-oi da parale, 
Iar de nu-i cânta, 
Pumni îi căpăta. 


Şi lăutarii cântă cu foc, iar vornicelul începe a juca cu băţul. 
După câtva timp, cam la jumătate de ceas, nunul se scoală în picioare 
şi strigă: 

— Salahori, să se deschidă plaiurile ! 

Lăutarii încep a cânta cântecul numit Războiul, în care timp mama 
miresei aduce mai multe năfrămi frumos cusute pe care le leagă la beţele 
vornicilor, în semn că de acum vomiceii sunt isprăviți, adică încetează 
rolul lor. 

Nunul atunci strigă: 

— Firman împărătesc ! 

Mama miresei aduce îndată un talger pe care se află o năframă de 
in, numită ndframa mirelui, o pâne şi un pahar de rachiu, pe care ea 
singură sau un vornicel le închină mirelui, cuvântând astfel: 


Bună vremea, 

Bună vremea 

La dumneavoastră, 
Boieri de casă, 
Sfetnici de masă, 

Dar mai cu de-ales 
Dumnitale, înălțate 
Împărate, 

Să trăiţi întru mulţi ani 
Cu sănătate. 

Mi lostivul Dumnezeu 
Să vă îndrepteze 

Pe loc 

Cu noroc 

Și la viaţă 

Cu dulceaţă 

Și să vă dăruiască 
Bunul Dumnezeu 
Cele șapte daruri 
Care le-a dăruit 

La cei şapte oameni: 
Bogăția lui lov, 
Frumuseţea lui Iosif, 
Blândeţea lui David, 
Înţelepciunea lui Solomon, 

Tăria lui Samson 

Și vite jia lui Alexandru împărat. 
Să vă bucure Dumnezeu, 
După cum s-a bucurat 
Fericitul Constantin împărat 
Şi cu maica sa Ileana 

Când au aflat 

Cinstita cruce. 

Să vă bucure Dumnezeu, 
După cum s-a bucurat 
Fericitul Noe 

Când l-a scos Dumnezeu 
Din corabie 

Pe muntele Sinaie 

Și a sădit viţa de vie 

Și s-a umplut de bucurie. 


Mirele bea puţin din pahar și aruncă restul pe podul casei, apoi 
pânea, năframa și paharul le vâră în trăistuţă și dă soacrei înapoi talgerul, 
pe care a pus un ban de argint. 

După asta nunul mare strigă: 

— Caftan împărătesc ! 

Soacra cea mică aduce cămaşa de mire, pe care o închină mirelui, și 
acesta i-o dă înapoi, și soacra o păstrează pentru a i-o da cu altă ocazie. 

Nunul zice iar: 


Trei funari funii făcea, 
Trei lemnari lemne tăia ! 


La aceste cuvinte, soacra cea mică aduce mai multe prosoape de 
bumbac, brâie de mătase sau lână și felurite testemele, ca daruri pentru 
neamurile mai de aproape ale mirelui, cu deosebire pețitorilor. 

După asta nunul ţine o cuvântare, un „rechizitor“ în contra 
buclucașilor, a turburatorilor care fac prin sate răzmerițe ca aceea de 
astăzi și cere să fie prinşi şi legaţi. 

Atunci oaspeţii dau să puie mâna pe starosti, adică pe cei vinovaţi 
şi, după o discuţie hazlie între dânșii, starostii sunt prinși, legaţi, peste 

umărul stâng, cu câte un prosop, un brâu ori un testemel, ale căror capete 
sunt înnodate subsuoara mânei drepte. 

Apoi să te ţii la râsete şi la veselie ! 

Vremea trece și mai sunt și altele de făcut. 

Nunul cel mare poruncește lăutarilor să cânte Busuiocul, un fel de 
horă. Mesenii se ridică de la locurile lor şi, dându-și mâna, fac un lanţ în 
mijocul căruia sunt mirele şi mireasa şi, legănându-se în joc, încetișor, 
ies afară din casă. 

Se înţelege că chiuitorii nu lipsesc nici acuma, şi numai ce auzi 
câte pe unul bun de gură: 


De trei ori pe lângă masă, 
Să scoatem floarea din casă, 
Să roiască-albinele, 

Să rămâie binele, 

Să trăiască mirele. 


Când ajung mirele şi mireasa în pragul uşei și dă să iasă în tindă, 
atunci un frate al miresei ori alt băietan sau chiar și o fată le aţine calea, 
vâră un băț între mire și mireasă și cere să-i dea vamă, căci altfel nu-i lasă 
să iasă. 

Dacă [sic !] cel careîi aţine calea este băiat, mireasa taie cumpăna, 
adică băţul, cu un briceag, care rămâne al vameșului. 

Vorba vine că-l taie, căci ia băţul pe dedesubt, cu briceagul, şi-l 
ridică în sus. 

Dacă în loc de băiat îi cere vamă o fată. mirele taie cumpăna cu o 
năframă, care rămâne a ei. 

După asta, danţul iese afară, unde se joacă moldveneasca, zicându-se 
alte chiuituri poznașe. 

Pe când joacă ei veseli, sosesc cărduşii cu carele în care au a duce 
pe mireasă la casa mirelui şi le trag în faţa uşei. 

Vomicelul primar face un semn și toţi flăcăii dau năvală în casă, 
pentru a ridica zestrea miresei. 

Zestrea aceasta e așezată, în casa miresei, într-un anumit chip. 
Deasupra lăzei în care sunt valuri de pânză, ștergare, prosoape etc. sunt 
aşternute lăicerile, scoarţele, plapumele, iar deasupra tuturora stau 
perinele. 

Când vor flăcăii să se apropie de zestre, le stă împotrivă sora miresei 
ori altă fată şi, apărându-se cu o năframă, zice aşa: 


Ho ! staţi, staţi, 

Nu luați, 

Căci şi eu am tors la buci 
Şi-mi trebuie de papuci. 


Atunci nunul răscumpără zestrea, dând celui care o păzește o 
păreche de papuci noi ori o plată în bani. 

Pe urmă flăcăii ridică zestrea, începând cu perinele. 

Fiecare perină şi fiecare obiect din zestre este jucat şi chiuit: 


Să trăiască mămuţa 

C-a făcut perinuţa, 

Să trăiască [sic !] cea bătrână, 
C-a făcut ţoluri de lână, 

Să trăiască fetele, 

C-au scărmănat penele. 
Perinuţa cea dintâi 

Că mi-or pune-o căpătâi, 
Perinuţa cea pestriță 

Că mi-or pune-o sub costiţe. 


Tot jucând și chiuind înconjură carul de trei ori cu fiecare obiect pe 
care nuna cea mare trebuie să-l așeze în car. Flăcăul îi întinde obiectul, 
dar îl trage înapoi, chiuind: 


la, ia, ia, dar nu ţi-oi da, 
De-i fi vrednică îi lua, 
De nu, îi mai aştepta. 


Când s-a sfârşit de scos toată zestrea, după multe glume și păcăleli 
nuna cântă: 


Bine-mi pare, 

Bine-mi pare 

C-am umplut carul ist mare 
De peri ni şi de scorţare. 

* 
* * 


Mirii nu pot părăsi casa până ce mireasa nu-şi va lua pentru ultima 
oară iertăciune de la părinţi. 

Solemnitatea aceasta se îndeplinește în diferite chipuri, prin părțile 
locuite de români, dar, dacă forma variază, fondul este același. 

Vom arăta cum se faceîn unele sate de prin Bucovina, unde pare că 
s-au păstrat datinele noastre cele mai frumoase. 

După ce s-a scos și s-a rânduit zestrea în trăsuri, se așează dinaintea 
casei o masă acoperită cu o față curată, pe care se pune sare, colaci și o 
sticlă cu vin sau cu rachiu, iar denapoia mesei un scaun lung, așternut cu 
un lăicer, pe care se aşează părinţii și neamurile mai de aproape ale miresei. 

Pe când se fac aceste pregătiri, o nevastă cântă cu glas duios și 
plângător: 


Frunză verde mărăcine, 
la-ţi, copilă, iertăciune 
De la fraţi, de la surori, 
De la grădina cu flori, 
De la mamă, de la nene, 
De la strat cu garofele, 
De la fete, de la joc, 

De la strat cu busuioc. 


Mirele și mireasa îngenunche alăturea, în faţa mesei, înaintea 
părinţilor, pe o perină pusă pe un lăicer aştemnut peste fân, chibzuindu-se 
lucrurile aşa ca mirii să fie cu faţa spre răsărit, iar un nuntaş, stând cu 
capul gol, între miri și părinţi, zice o iertăciune cam în acest fel: 


Gloate şi noroade, staţi 

Și la mine văuitaţi, 
Precum eu acum mi-oi sta 
Și din gură-oi cuvânta 
Cât de frumos m-oi smeri, 
Cât de cu rost eu voi fi 

Și cât de mândru-oi vorbi 
Cu capul plecat, 

Cu șlicul luat. 
Dumnezeu, dintru-nceput, 
S-a-ndurat și a făcut 
Cerul şi pământul 

Numai cu gândul şi cuvântul, 
Marea şi câte-s-într-însa 
Numai cu zisa. 

Ș-apoi s-a milostivit 

Și a împodobit 

Cerul cu soarele 

Și cu stele 

Mărunţele, 

Ca să privim noi la ele, 

Și cu luna 

La care privim totdeauna, 
Cu luceferi luminoţi, 

La care noi, iști păcătoşi, 
Oricând privim bucuroşi. 
Ş-apoi iar a poruncit 
Pământul de a-nverzit 

Și pe pământ 
L-a-mpodobit 

Cu câmpii 

Și cu munţii, 

Cu văile, 

Cu dealurile 

Şi cu măgurile 

În carele 

Locuiesc tot fiarele, 

Cu tot felul de copaci 

Și cu tot felul de flori 

Și pomi frumoşi, roditori, 
Care-și după seminţia sa, 
C-așa a vrut Sfinţia sa. 

Și cu aceste şi cu toate, 
Ca Dumnezeu cel ce poate, 

A mai făcut 

Raiul la răsărit 

Osebit 

De-acest pământ. 

Iar după aceasta văzând 
Dumnezeu, şi cunoscând 
Că n-ar fi bine să fie 
De-nceput până-n vecie 
Pământul tără de om, 
S-a-ndurat 

Și a luat 

Pământ 

Şi-n sfârşit 

A zidit 

Omul ce i-a trebuit. 

Și-a luat Dumnezeu lut 

Și după-al său chip a făcut 
Pe strămoșul nostru Adam, 
De la care suntem neam: 
Cu trupul din lut, 

Cu oasele din piatră, 

Cu ochii din mare, 

Cu frumuseţea din soare, 
Cu toate stihirile sufletului, 
Și a suflat cu duhul 

Și i-a înviat trupul. 

Și iar zise că nu-i bine 
Omul cel dentâi pe lume 
Singur să fie 

Fără de soţie. 

Și iar puse Dumnezeu 

Lui moş Adam un somn greu 
Și l-a adormit 

În mijlocul raiului 

Și i-a luat din a stânga 

O coastă mai mică, 

Să nu-i fie de nimică, 

Și a zidit pe strămoașa Eva, 
De la care ni se-nţelege viaţa, 
Și a suflat cu duhul 

Și i-a înviat trupul. 

Adam din somn s-a sculat, 
A oftat, s-a bucurat 

Și din gură-a cuvântat: 

— Mulțămescu-ţi, Doamne, ție, 
Pentru că mi-ai dat soţie ! 
Dar Adam a şi greşit 

Și din rai l-a izgonit 

Și-a fost scos pe-acest pământ. 
Numai pentru ne-ascultare 
Îi dete pedeapsă mare: 
Izgonit din rai afară 

Să-i fie viaţa amară. 

Puseră soarele veşnic 

Să ne fie nouă sfeşnic 

Și o puse şi pe lună 

Să ne fie nouă nună 

Și le dete iarăși rază 

Ca-n toată lumea să vază, 

Şi le zise Dumnezeu: 

— Să trăiţi, 

Să odrăsliţi, 

Ca iarba să vă-nmulţiţi ! 

Și de-atunci şi noi 

Ne tragem neam 

Din neam 

Şi viţă 

Din sămânță 

Pînă ce-a venit 

Și-a sosit 

Vremea și acestor feţi 

Ai dumneavoastră fii drepți, 

Cărora Dumnezeu le-a rînduit 
Zi de căsătorit, 

După cum s-au şi gătit 
Cu genunchii plecaţi 

Și cu ochii lăcrămați, 
Cu genunchii la pământ, 
Ca mlădiţa cu rod mult 
Și se roagă cu glas tare 
Să li daţi binecuvântare 
Dumneavoastră cinstiți 
Şi buni părinţi, 

Să vă înduraţi 

Să-i iertaţi 

Și să-i binecuvântaţi. 


Cuvântarea aceasta nu se isprăvește aici. Oratorul mai spune încă 
multe, dar tot restul se învârte în jurul aceleiaşi idei: se cere iertăciune 
pentru supărările ce va fi făcut mireasa părinţilor și neamurilor ei. 

După ce s-a sfârșit iertăciunea, părinţii miresei pun pînea și sarea 
pe capul mirelui, apoi pe al miresei, și-i binecuvintează, zicând: 


Dumnezeu cel prea-ndurat 
Să vă binecuvinteze 

Cu pâne şi cu sare, 

Cu darul sfinţiei sale, 

Cu tot binele 

Din roua cerului 

Și grăsimea pământului. 


Apoi pâinea și sarea le-o dă mirelui, după care ei se scoală din 
genunchi și mireasa sărută mâinile părinţilor și ale tuturor neamurilor 
luându-și rămas-bun, pe când câte vreo nevastă cântă doine de despărţire, 
cu viers foarte duios, doine ca aceasta: 


Busuioc mândru pe masă, 
Rămâi, maică, sănătoasă, 
Dacă n-ai fost bucuroasă 
Să mă vezi sara prin casă 

Ca ş-o garoafă frumoasă. 
Busuioc mândru tufos, 
Rămâi, tată, sănătos, 
Dacă n-ai fost bucuros 
Să trăieşti cu fiica-n casă, 
Să mănânci cu ea la masă. 


Părinţii cinstesc pe tineri, mulțămesc oaspeţilor pentru cinstea ce 
le-au făcut, apoi se formează iar un fel de danţ, în mijlocul căruia vine 
mirele și aşa merg până la carul sau căruţa în care e încărcată zestrea, 
înconjoară căruţa de trei ori, apoi mirele își ia mireasa în braţe și, 
făcându-se că o loveşte de trei ori cu biciul peste spate, o urcă în care, iar 
o nevastă de lângă dânsa îi cântă: 


Taci, mireasă, nu mai plânge, 
Că la maică-ta te-oi duce 
Când oface plopul pere 

Și răchita vişinele, 

Și proţapul mugurele, 

Și tânjala viorele, 

Și atunci și nici atunci. 


Nuna cea mare ia o pâne, o rupe în două în vârful capului şi cu 
amândouă bucăţile o atinge pe mireasă, ca și cum ar şterge-o cu o perie, 
şi-i pune amândouă bucăţile lângă dânsa. 

După asta încalecă mirele și aşa porneşte alaiul spre casa lui, pe 
când nuntașii cari mai rămân la casa miresei aruncă după dânșii cu grâu 
sau cu orez, urându-le: 


Să-nfloriţi 
Ca merii, 
Ca perii 
În mijlocul verii, 
Ca toamna cea bogată 
De toate-ndestulată. 
Când mirele nu-i dintr-un sat cu nevasta, atunci flăcăii, ca răsplată 


pentru că au jucat-o în horă, cer de la mire să le plătească vulpea și nu 
lasă alaiul să treacă pe poarta curței până ce nu i se achită datoria. 

Vulpea se plăteşte prin o cinste pe care o face mirele. 

Prin unele locuri din Transilvania este obiceiul ca, după ce a 
mers alaiul o bucată de loc, se opreşte, și mirele cu colăcarul se 
întorc înapoi la casa miresei, ca să ceară pintenul. 

Ajungând acolo, mirele și colăcarul se opresc călări la ușa 
casei și colăcarul ţine o oraţie numită pintenul, care se sfârșește 
cam aşa: 


Pe noi ne-a trimes 

Jupâneasa 

Mireasa, 

Dumneaei aşa cuvântează: 

— Să caute taica și maica 

Unde a șezut jupâneasa mireasa, 
Este o năframă frumoasă; 

Cine s-ar afla 

De-a ne-o dat, 

Bună cinste va căpăta. 


Soacra aduce întâi o cârpă, dar colăcarul n-o primeşte, pânăce-i aduce 
o năframă frumoasă, care-i pintenul miresei, şi pe care i-o dau când se 
apropie de casa mirelui, ca să-și şteargă lacrimile care le-a vărsat până acolo. 

La casa mirelui cum ajung, prin unele locuri părinţii lui, adică 
socrii mari, îi întâmpină afară, cu pâne şi cu sare, iar prin alte locuri 
socrii mari așteaptă în casă şi întâmpinarea o fac neamuri de ale mirelui. 

În unele părţi ale Transilvaniei este datină ca să ţie colăcarul o 
oraţie la poarta mirelui; pe aiurea se aşează în curte o masă pe care se 
află flori, pâne, băutură și sare; pe această masă se suie mireasa şi aruncă 
grâu în cele patru părţi ale pământului, apoi se coboară de pe masă, 
soacra cea mare o învârte de trei ori în jurul unui vas cu apă şi mireasa 
toarnă de spălat socrului şi soacrei, în semn că le va da ascultare; la 
urmă, după ce stropeşte pe toţi cei de faţă, varsă apa în grădină, la 
rădăcina unui pom. 

Când să treacă pragul în casa socrilor, mireasa opune rezistenţă şi, 
după multe rugăminţi, intră. Soacra o leagă de mână cu un frâu ori cu un 
prosop, o unge cu miere pe [runte şi, înconjurând odaia, unde cu miere 
cele patru colţuri ale casei. 

Mireasa întinge în miere o bucată de colac, gustă o bucăţică şi 
restul îl pune în vatra focului. 

Aceste obiceiuri nu sunt aceleaşi în toate ţinuturile locuite de 
români și multe dintre datinele care se ţin la aceste ocaziuni prin diferite 
localităţi nu vor fi fiind scrise prin cărţi. Toate însă au aceeași însemnare 
simbolică: intrarea femeii sub stăpânirea bărbatului și a părinţilor lui. 

În Bucovina, socrul cel mare rădică mireasa pe sus și așa o vâră în 
casă, fără ca ea să atingă pragul și în satele în care nu-i acest obicei 
mireasa intră în casă păşind pragul. 

Se înţelege că soacra mare ascultă multe epigrame la adresa ei; 
mult glume se fac pe socoteala cinstei ce-o va avea de la noră. 

Numai ce auzi chiuindu-se: 


Bucură-te, soacră mare, 
Că-ţi vine pieptănătoare, 
Să te pieptene pe cap 
Cu două lemne de fag ! 


Sau așa: 


Bucură-te, soacră mare, 
"Ţi-aduc noră ca o floare, 
Ţi-a pune de lăutoare 

Și te-a unge cu unsoare 
Și te-a la, te-a pieptăna, 
Cu capul de gard te-a da ! 


În vremea asta vorniceii descarcă zestrea și, puind fiecare lucru şi 
chiuind, îl aduc în casă. 

După ce s-a isprăvit de adus zestrea, socrii îşi așează musafirii la 
masă și un frate de-ai mirelui ori un văr sau chiar și un vornicel, jucând 
înaintea miresei cu două vărguţi verzi de măr sau de păr în mână, la un 
timp îi ridică, de pe fată, cu vărguleţele, hobotul pe care nu l-a mai 
lepădat de când i l-au pus și mireasa îi dă, în dar, o năframă. 

Mai este obiceiul ca după ce s-a ridicat hobotul miresei i se aduc 
desagii în care este merindeu de la părinţi, pe care mireasa o așează pe 
masă, iar dinaintea mirelui pune o găină friptă. 

Colăcerul ține o oraţie anumită, după care mirele, rupând găina, o 
împarte tuturor oaspeţilor, gustă şi el, iar mireasa nu, crezându-se că 
dacă ar gusta din acea găină trai bun nu va avea cu bărbatul ei. 

În acest timp mireasa închină un păhar socrului, căruia pentru 
prima oară îi zice tată, iar acesta o numeşte noră; tot aşa cinsteşte şi 
pe soacră-sa. 

După aceasta oaspeţii se aşează la masă. 

Prin unele locuri însă este obiceiul ca masa mare în casa mirelui să 
se dea a doua zi de cununie. 

Și la această masă mare solemnitatea se începe cu o oraţie şi cu 
urări în versuri. 

Oaspeţii aduc daruri, care prin Transilvania se numesc cinstea 
miresei. 

După ce mesenii au ospătat bine, bucătărița aduce pe masă o găină 
friptă sau un cucoş fript, care se pune înaintea nunilor celor mari şi 
care-i prilej pentru ei de a o cinsti pe bucătăreasă. 

Mirele apoi aduce o strachină şi un pahar cu apă şi le dă nunilor 
mari de spălat, iar mireasa le întinde câte un ştergar pentru a-şi şterge 
mânile. Nunii, după ce se şterg cu acest ştergur de nănaşă, aruncă un 
ban de argint în strachină. 

Acuma încep a se închina paharele dulci, adică unul dintre meseni, 
care-i mai bun de gură şi mai cunoscător de urături, iar două talgere şi pe 
unul dintre ele pune două pahare pline cu vin sau cu rachiu îndulcit cu 
miere şi se înfăţişează înaintea mirelui, căruia ţine o oraţie, pe când 
nevestele tinere joacă şi bat mereu din palme. 

Nunul pune în talgerul gol bani cât îl lasă puterile şi tot aşa fac toți 
oaspeţii cărora li se închină pahare dulci. 

Cu modul acesta se adună o sumă de bani mai mare sau mai mică, 
după cum este şi starea nuntaşilor;, banii se numără în auzul tuturora şi, 
legându-se într-o năframă în care se mai pune pâne şi sare, se dă tinerilor, 
cari au astfel un ajutor la începutul gospodăriei lor. 

După masă tineretul începe a juca şi jocul cu glumele şi chiuiturile 
ţine pînă în zorii zilei, iar uneori până la prânzul cel mare. 

Lumea se împrăștie; în casa mirelui începe liniștea și nuna mare 
conduce pe tineri în camera nupţială. 

* 

A doua zi după masa mare din casa mirelui socrii, nunii, neamurile 
şi nuntașii toţi se adună iarăși la casa tinerilor, pentru a face uncropul. 

Nuna cea mare îmbroboade pe tânăra nevastă, care de acuma nu 
mai are voie să umble cu capul gol şi pe când se face această găteală, o 
nevastă îi cântă jalnic: 


Ilenuțţă, fătul meu, 

Nu-ţi mai pară ție rău 
După portișorul tău, 
Portișor de fată mare, 
Unde calcă, iarba-nfloare; 
După ce se logodește 
Unde calcă, veştejeşte, 
Dar după ce se cunună 
Unde calcă, cade brumă. 
Portişorul de nevastă 

Îi ca bruma de pe coastă: 
Dimineaţa alb lucește, 
Dând soarele se topește. 
Ca și bruma te-i topi, 

Ca şi floarea-i veșteji ! 


Cântând şi chiuind, ținându-se de mână şi formând un danț, una 
şi celelalte neveste introduc pe tânăra în odaia unde se află adunaţi 
ceilalți oaspeţi şi, pe când un glumeţ strigă: 


Când va da lapte din piatră 
Atunci m-oi mai face fată, 


â 
înconjoară masa de trei ori şi apoi se aşează în jurul mesei. ;. 
Prin unele locuri este obiceiul ca îndată după aceasta şă se 

aducă niște strachini goale, pe care le înșiră în mijlocul mesei: și în 
ele se toarnă uncropul, adică un borș fierbinte, din care mănâncă 
oaspeţii. 

* * 


La o săptămână după nuntă, însurăţeii fac părinţilor fetei prima 
vizită ca gosopodari. Această vizită se numește de cale primară. 

De obicei tinerii gospodari se duc de cale primară sâmbătă ori 
duminecă sara şi totdeauna sunt însoţiţi de părinţii bărbatului, de nuni 
şi de vecini de ai lor. 

Tinerii duc părinţilor colaci, adică trei pâni care închipuiesc cei trei 
stâlpi pe care se reazămă pământul, mai duc vin, rachiu, un tulpan şi altele. 

Înainte de a intra în casa socrilor, însurăţelul sloboade câteva focuri 
de pistol şi socrul ieşind afară, îşi primeşte oaspeţii cu vorbe bune, îi 
poftește în casă, unde li se întinde masa, la care ospătează și la care sunt 
rânduiţi după cinste și bătrâneţe. 

Înainte de a începe cinstea cu rachiul, unul dintre oaspeţi descoperă 
colacii din mijlocul mesei şi-i închină socrilor, zicând o oraţie așa: 


Bună vremea, 

Bună vremea, 

Cinstiţi socri ! 

Iaca se închină fiii dumneavoastră 
Și cu cuscrii şi toţi mesenii 

Cu nişte colăcei de grâu frumos 
Ca şi faţa lui Hristos 

Şi c-o buticică de vin, 

Să vă fie cheful deplin, 

Și c-o băsmăluţă de mătasă 
Pentru faţa dumneavoastră aleasă. 
Colăceii îs cam mici, 

Dar voia lor li-i mare 

Asupra feţelor dumneavoastră. 
Dumnealor se roagă să-i primiţi 
Şi să nu bănuiţi, 

Că, de vor trăi, 

Colăceii îi vor mări. 

De nu credeţi, 

Puneţi mâna şi vedeţi, 

De dânşii parte să aveţi ! 

După ce se închină păharele, se pun mesenii pe cinste şi veselie 

La un an după căsătorie, prin unele locuri este obiceiul ca tinerii 
căsătoriţi să ducă şi nunilor colaci, ca mulțămită că i-au cununat. 

Pentru aceasta se alege o zi anumită, precum a doua zi de Crăciun ori 
a doua zi de Bobotează, ori în Lunea Paştilor, când gospodarii cei noi duc 
nunilor colacii acoperiţi cu un tulpan sau altă învălitoare frumoasă şi se 
urmează ceremonialul cunoscut, cu oraţii şi închinare de păhare. 


% 
* * 


În acest chip noii gospodari și-au îndeplinit toate datoriile cătră 
acei cari i-au înstărit și i-au așezat la casa lor, urmând ca de acuma 
înainte să-şi îndeplinească alte datorii: cătră copiii cari încep a le înveseli 
gospodăria. 

